CELEX: 32021R2170
Language: mt
Date: 2021-12-07 00:00:00
Title: Regolament ta’ Implimentazzjoni tal-Kummissjoni (UE) 2021/2170 tas-7 ta’ Diċembru 2021 li jimponi dazju anti-dumping definittiv fuq l-importazzjonijiet ta’ fojl tal-aluminju għall-modifikazzjoni li joriġinaw mir-Repubblika tal-Poplu taċ-Ċina

8.12.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 438/46
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2021/2170
         tas-7 ta’ Diċembru 2021
         li jimponi dazju anti-dumping definittiv fuq l-importazzjonijiet ta’ fojl tal-aluminju għall-modifikazzjoni li joriġinaw mir-Repubblika tal-Poplu taċ-Ċina
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (1) (“ir-Regolament bażiku”), u b’mod partikolari l-Artikolu 9(4) tiegħu,
         Billi:
         1.   PROĊEDURA
         
         1.1.   Bidu
         
         
                     (1)
                  
                  
                     Fit-22 ta’ Ottubru 2020, il-Kummissjoni Ewropea (“il-Kummissjoni”) bdiet investigazzjoni anti-dumping fir-rigward tal-importazzjonijiet ta’ fojl tal-aluminju għall-modifikazzjoni li joriġinaw mir-Repubblika tal-Poplu taċ-Ċina (“ir-RPĊ”, “iċ-Ċina” jew “il-pajjiż ikkonċernat”) fuq il-bażi tal-Artikolu 5 tar-Regolament bażiku (2).
                  
               1.2.   Miżuri provviżorji
         
         
                     (2)
                  
                  
                     F’konformità mal-Artikolu 19a tar-Regolament bażiku, fil-21 ta’ Mejju 2021, il-Kummissjoni pprovdiet lill-partijiet b’sommarju tad-dazji provviżorji proposti u dettalji dwar il-kalkolu tal-marġnijiet tad-dumping u l-marġnijiet adegwati biex jitneħħa d-dannu lill-industrija tal-Unjoni (“il-marġni tad-dannu”). Il-partijiet interessati ġew mistiedna jikkummentaw dwar l-akkuratezza tal-kalkoli fi żmien tlett ijiem. Żewġ produtturi esportaturi inklużi fil-kampjun kif ukoll utent wieħed ipprovdew kummenti (3).
                  
               
                     (3)
                  
                  
                     Fit-18 ta’ Ġunju 2021, il-Kummissjoni imponiet dazju anti-dumping provviżorju permezz tar-Regolament ta’ Implimentazzjoni tal-Kummissjoni (UE) 2021/983 (4) (“ir-Regolament provviżorju”).
                  
               1.3.   Proċedura sussegwenti
         
         
                     (4)
                  
                  
                     Wara d-divulgazzjoni tal-fatti u tal-kunsiderazzjonijiet essenzjali li abbażi tagħhom ġie impost dazju anti-dumping provviżorju (id-“divulgazzjoni provviżorja”), l-utenti, l-importaturi mhux relatati, il-prodotturi esportaturi inklużi fil-kampjun u l-Gvern tar-Repubblika tal-Poplu taċ-Ċina (“GtĊ”) għamlu sottomissjonijiet bil-miktub li fihom esprimew il-fehmiet tagħhom dwar is-sejbiet provviżorji. Jiangsu Zhongji, produttur esportatur, talab u rċieva aktar dettalji dwar il-kalkolu tal-marġnijiet tad-dannu tagħhom.
                  
               
                     (5)
                  
                  
                     Wara l-iskadenza tal-iskadenzi proċedurali, ġew ippreżentati diversi kummenti oħra kif ukoll tweġibiet għall-kummenti li saru mill-partijiet l-oħra. Madankollu, minħabba li dawn il-kummenti ma ġewx sottomessi sal-iskadenzi, il-Kummissjoni ma setgħetx tqishom fl-istadju tad-Dokument ta’ Divulgazzjoni Ġenerali. Fi kwalunkwe każ, il-Kummissjoni kkunsidrat l-argumenti kollha mqajma mill-partijiet interessati matul l-investigazzjoni.
                  
               
                     (6)
                  
                  
                     Il-partijiet li talbu li jinstemgħu ngħataw din l-opportunità. Il-Kummissjoni organizzat seduti ta’ smigħ ma’ tliet produtturi esportaturi inklużi fil-kampjun, Xiamen Xiashun, Donghai Foil u Jiangsu Zhongji kif ukoll ma’ tliet utenti, Effegidi, Walki Oy u Gascogne Flexible, kif ukoll ma’ konsorzju li jirrappreżenta ħames importaturi, Cartonal Italia, QualityFoil SARL, Cutting Packaging, Transparent Paper LTD u Now Plastics.
                  
               
                     (7)
                  
                  
                     Il-Kummissjoni kompliet tfittex u tivverifika l-informazzjoni kollha li qieset meħtieġa għas-sejbiet finali tagħha u, minħabba r-restrizzjonijiet fuq l-ivvjaġġar dovuti għall-pandemija tal-Covid-19, wettqet Kontroverifiki Remoti (Remote Cross Checks, “RCC”) fir-rigward tal-informazzjoni ppreżentata minn Walki Oy u QualityFoil SARL. L-RCC skedata fir-rigward ta’ Manreal ma setgħetx tiġi ffinalizzata minħabba kooperazzjoni insuffiċjenti min-naħa ta’ Manreal. Manreal talab l-intervent tal-Uffiċjal tas-Seduta, li kkonferma li t-terminazzjoni tal-RCC ma kisritx id-drittijiet tad-difiża ta’ Manreal. Għalhekk, it-tweġiba għall-kwestjonarju ta’ Manreal ma ġietx ikkunsidrata għas-sejbiet definittivi. Madankollu, dan ma kellux impatt fuq il-konklużjonijiet dwar l-Interess tal-Unjoni. Minkejja t-terminazzjoni tal-RCC, din il-kumpanija kienet għadha meqjusa bħala parti interessata u tqiesu l-kummenti tagħha fl-investigazzjoni.
                  
               1.4.   Kampjunar
         
         
                     (8)
                  
                  
                     Wara r-Regolament provviżorju, Manreal argumentat li bl-għażla ta’ kampjun ta’ produtturi esportaturi, il-Kummissjoni setgħet injorat varjetà kbira ta’ kumpaniji ffukati fuq setturi differenti, peress li l-kumpaniji fil-kampjun jirrappreżentaw biss 27 % tal-industrija Ċiniża tal-fojl tal-aluminju għall-modifikazzjoni (aluminium converter foil, “ACF”).
                  
               
                     (9)
                  
                  
                     Madankollu, Manreal ma ssostanzjatx f’liema aspett il-kampjun magħżul mill-Kummissjoni ma kienx rappreżentattiv tal-produtturi esportaturi Ċiniżi tal-ACF fl-investigazzjoni attwali. Għalhekk, din il-pretensjoni ma ntlaqgħetx.
                  
               1.5.   L-eżami individwali
         
         
                     (10)
                  
                  
                     Fin-nuqqas ta’ kummenti dwar din it-taqsima, il-premessa (33) tar-Regolament provviżorju hija kkonfermata.
                  
               1.6.   Il-perjodu ta’ investigazzjoni u l-perjodu taħt kunsiderazzjoni
         
         
                     (11)
                  
                  
                     Fin-nuqqas ta’ kummenti dwar il-perjodu ta’ investigazzjoni (“PI”) u l-perjodu taħt kunsiderazzjoni, il-premessa (38) tar-Regolament provviżorju ġiet ikkonfermata.
                  
               1.7.   Bidla fl-ambitu ġeografiku
         
         
                     (12)
                  
                  
                     Mill-1 ta’ Jannar 2021, ir-Renju Unit tal-Gran Brittanja u l-Irlanda ta’ Fuq (“ir-Renju Unit”) ma baqgħux jagħmlu parti mill-Unjoni Ewropea. Għalhekk, dan ir-regolament huwa bbażat fuq data għall-Unjoni Ewropea mingħajr ir-Renju Unit (“EU27”).
                  
               2.   PRODOTT IKKONĊERNAT U PRODOTT SIMILI
         
         2.1.   Pretensjonijiet rigward id-definizzjoni tal-prodott
         
         
                     (13)
                  
                  
                     Wara l-pubblikazzjoni tar-Regolament provviżorju, diversi partijiet tennew it-talbiet tagħhom għall-esklużjoni tal-prodotti li jikkonċernaw il-prodotti li ġejjin: ACF ta’ ħxuna inqas minn 6 mikroni (“ACF<6”) u ACF għall-batteriji tal-karozzi elettriċi (“ACF għall-batteriji tal-karozzi”). Huma pprovdew evidenza addizzjonali li l-produtturi tal-Unjoni rrifjutaw offerti ta’ xiri. Madankollu, l-evidenza addizzjonali pprovduta ma biddlitx ir-riżultat tal-analiżi tar-regolament provviżorju, peress li l-Kummissjoni kienet ġabret evidenza għall-kapaċità, il-bejgħ u l-produzzjoni ta’ rombli tat-test ta’ ACF<6. Utent wieħed ikkonferma fil-kummenti tiegħu għar-Regolament provviżorju ,li rċieva, wara l-PI, kampjun ta’ romblu ta’ ACF<6 minn produttur tal-Unjoni. Barra minn hekk, xi evidenza rreferiet għal rifjuti ta’ offerti ta’ xiri wara l-PI. Kif ġie diskuss hawn taħt fil-premessi (165) sa (171), is-sitwazzjoni eċċezzjonali tal-pandemija tal-COVID-19 u l-irkupru ekonomiku qawwi ta’ wara kkawżaw nuqqas ta’ trasport internazzjonali u nuqqasijiet ta’ provvisti. Madankollu, ma huwiex evidenti li din is-sitwazzjoni se taffettwa s-suq fit-tul. Għalhekk, il-Kummissjoni rrifjutat it-talbiet għall-esklużjoni tal-ACF għall-ACF<6 u għall-ACF għall-batteriji tal-karozzi elettriċi mid-definizzjoni tal-prodott li qed jiġi investigat.
                  
               
                     (14)
                  
                  
                     Barra minn hekk, utent wieħed (Gascogne) argumenta li jkun hemm kunflitt fis-sejbiet provviżorji tal-Kummissjoni dwar il-bejgħ tal-ACF<6 peress li l-Kummissjoni sabet li l-ebda wieħed mill-produtturi tal-Unjoni ma kien attwalment qed jikkummerċjalizza l-ACF<6 b’mod attiv, filwaqt li, fl-istess ħin, il-Kummissjoni “tista’ tikkonferma l-bejgħ ta’ ACF<6 ta’ diversi produtturi tal-Unjoni fi kwantitajiet ta’ produzzjoni kummerċjali, anki jekk fuq skala limitata, fuq perjodu ta’ għaxar snin qabel il-PI”. Gascogne talbet ukoll aċċess għad-data dwar il-bejgħ biex tifhem aħjar is-sejbiet tal-Kummissjoni fir-Regolament provviżorju.
                  
               
                     (15)
                  
                  
                     Peress li l-ACF jiġi ordnat skont l-ispeċifikazzjonijiet ta’ kull klijent, ma huwiex rari li klijent ġdid għall-ACF<6 (jew għal ACF ta’ ħxuna oħra) jitlob kampjun ta’ romblu sabiex iwettaq it-testijiet proprji tiegħu. F’dan il-kuntest, il-Kummissjoni sabet fil-premessa (350) tar-Regolament provviżorju li ħxuna taħt is-6 mikroni kienet tirrappreżenta segment tas-suq li qed jiżviluppa b’konsum relattivament baxx matul il-PI. Għalhekk, ma hijiex xi ħaġa kontradittorja li l-produtturi tal-Unjoni ma kkummerċjalizzawx b’mod attiv il-prodotti tagħhom f’segment żgħir tas-suq bħall-ACF<6, anki jekk kellhom xi bejgħ limitat fil-passat. Peress li d-data dwar il-bejgħ dwar l-ACF<6 hija data kummerċjali kunfidenzjali, il-Kummissjoni ma hijiex f’pożizzjoni li tipprovdi l-aċċess mitlub.
                  
               
                     (16)
                  
                  
                     Il-konsorzju tal-importaturi saħaq li ma hemm l-ebda evidenza fir-Regolament provviżorju li l-produtturi tal-Unjoni jistgħu jimmanifatturaw ACF<6 fil-kwantitajiet mitluba. Madankollu, kif deskritt fil-premessa (50) tar-Regolament provviżorju, il-Kummissjoni ġabret biżżejjed evidenza li l-produtturi tal-Unjoni huma kapaċi jipproduċu ACF<6 u saħansitra speċifikat li dan jinkludi l-produzzjoni ta’ rombli tat-test skont l-ispeċifikazzjoni tal-klijent. Il-Kummissjoni ma tistax tiżvela l-evidenza peress li fiha informazzjoni kummerċjali kunfidenzjali. Barra minn hekk, il-konsorzju ma speċifikax xi jqis li huma l-kwantitajiet mitluba f’dan is-segment tas-suq. Il-Kummissjoni vverifikat li l-kapaċità ta’ riżerva sostanzjali tal-industrija tal-Unjoni tista’ tissodisfa d-domanda ta’ ACF<6. Kif muri fil-premessa (273) tar-Regolament provviżorju, ma hemmx biss kapaċità biżżejjed biex jiġi indirizzat il-konsum attwali, iżda wkoll il-possibbiltà li tiżdied il-produzzjoni ġenerali. Kif iddikjarat fil-premessa (51) tar-Regolament provviżorju, il-Kummissjoni kkonfermat ukoll il-kapaċità ta’ diversi produtturi li jipproduċu ACF<6 fl-aħħar fażi tal-laminazzjoni, meħtieġa biex tinkiseb ħxuna ta’ inqas minn 6 mikroni. Għalhekk, il-Kummissjoni kkonfermat il-kapaċità ta’ riżerva tal-industrija tal-Unjoni speċifikament għas-segment tas-suq tal-ACF<6, meta d-domanda tiżdied fil-futur.
                  
               
                     (17)
                  
                  
                     Produttur esportatur wieħed, Xiamen Xiashun, afferma li fir-Regolament provviżorju, il-Kummissjoni ma pprovdietx data jew analiżi li tappoġġa d-dikjarazzjoni tagħha li l-produtturi tal-fojl tal-Unjoni qed jippreparaw biex jissodisfaw id-domanda tas-suq emerġenti tal-fojl tal-batteriji.
                  
               
                     (18)
                  
                  
                     Id-data li turi l-preparazzjoni tal-produtturi tal-Unjoni biex jissodisfaw id-domanda tal-fojl tal-batteriji hija kunfidenzjali ħafna u ma hijiex suxxettibbli għal sommarju. Dawn il-proġetti għadhom mhumiex pubbliċi u għalhekk huma sensittivi ħafna. In-nuqqas ta’ provvista tad-data jew tal-analiżi mitluba huwa r-riżultat ta’ eżerċizzju ta’ bbilanċjar bir-reqqa. Meta kienet qed tibbilanċja l-interess ta’ partijiet oħra li jkollhom aċċess għal din l-informazzjoni, il-Kummissjoni kkonkludiet li anki sommarju tad-data jiżvela sigrieti kummerċjali li jistgħu jagħmlu ħsara lin-negozju tal-produtturi rispettivi tal-Unjoni. Għalhekk, id-data mitluba ma tistax tiġi żvelata.
                  
               
                     (19)
                  
                  
                     Xiamen Xiashun sostniet ukoll li l-Kummissjoni ma qisitx id-data għad-domanda futura għall-fojl tal-batteriji fl-Unjoni, li huma kienu pprovdew fis-seduta tat-23 ta’ Frar 2021. Xiamen Xiashun iddeduċiet mid-data pprovduta, li l-produtturi tal-Unjoni ma kellhomx il-kapaċità li jissodisfaw id-domanda għall-fojl tal-batteriji, waqt li jissodisfaw id-domanda ta’ utenti oħra tal-ACF.
                  
               
                     (20)
                  
                  
                     Id-data li tirreferi għaliha Xiamen Xiashun u li ġiet provduta minnha, hija l-istima tagħha stess tad-domanda futura massima għall-fojl tal-batteriji li pprovdiet Xiamen abbażi ta’ ħarsa ġenerali disponibbli għall-pubbliku ta’ proġetti futuri ppjanati tal-batteriji. Iċ-ċifri ta’ din il-ħarsa ġenerali lejn il-proġetti ppjanati, madankollu, iqisu diversi proġetti ewlenin tal-batteriji, li l-implimentazzjoni tagħhom hija indikata li sseħħ f’mument mhux determinat fil-futur. Barra minn hekk, il-kapaċitajiet tal-proġetti li Xiamen Xiashun ħadet bħala l-bażi għall-kalkolu tagħha jieħdu l-kapaċità massima potenzjali ta’ proġett li jindika li tista’ tiġi realizzata kapaċità sa ċertu valur.
                  
               
                     (21)
                  
                  
                     Għat-tliet snin li ġejjin, Xiamen Xiashun tat projezzjoni sostanzjalment aktar baxxa. Għall-kuntrarju tal-pretensjonijiet ta’ Xiamen Xianshun, fit-Tabella 6 fil-premessa (273) tar-Regolament provviżorju, il-Kummissjoni wriet il-kapaċità ta’ riżerva sostanzjali tal-industrija tal-Unjoni. Din il-kapaċità tista’ tissodisfa d-domanda fis-suq emerġenti tal-fojl tal-batteriji u taqbeż b’mod ċar id-domanda stmata minn Xiamen Xiashun għat-3 snin li ġejjin. Ma huwiex meħtieġ li l-kapaċità tal-produzzjoni attwali tal-produtturi tal-Unjoni tkopri d-domanda futura potenzjali kollha peress li dawn jistgħu jespandu l-kapaċità tal-produzzjoni tagħhom f’konformità mad-domanda. Għalhekk, il-Kummissjoni ċaħdet din il-pretensjoni.
                  
               
                     (22)
                  
                  
                     Barra minn hekk, Xiamen Xiashun sostniet li fil-premessa (59) tar-Regolament provviżorju, il-Kummissjoni ċaħdet id-differenzi fil-karatteristiċi tekniċi abbażi tal-fatt li ma kien hemm l-ebda esportazzjoni maġġuri ta’ ACF għall-użu bħala fojl tal-batteriji u l-produzzjoni tal-batteriji fl-UE għadha fil-bidu tagħha.
                  
               
                     (23)
                  
                  
                     Il-pretensjoni ma ntlaqgħetx. Il-Kummissjoni qieset il-karatteristiċi tekniċi tal-fojl tal-batteriji fil-premessi (56) u (57) tar-Regolament provviżorju. Il-premessa (59) tar-Regolament provviżorju sempliċiment indirizzat il-pretensjoni ta’ Xiamen Xiashun li teskludi l-ACF għall-użu bħala fojl tal-batteriji abbażi tal-volumi baxxi ta’ esportazzjonijiet mir-RPĊ.
                  
               
                     (24)
                  
                  
                     Wara d-divulgazzjoni finali, Gascogne sostniet il-pretensjoni tagħha għall-aċċess għall-informazzjoni li l-Kummissjoni użat fil-valutazzjoni tagħha fil-premessa (50) tar-Regolament provviżorju biex tikkonferma l-bejgħ ta’ ACF<6 lid-diversi produtturi tal-Unjoni fi kwantitajiet ta’ produzzjoni kummerċjali, anki jekk fuq skala limitata, fuq perjodu ta’ għaxar snin qabel il-PI. Gascogne saħqet li l-Kummissjoni kien jeħtiġilha tal-anqas tipprovdi firxa ta’ volum biex tispjega liema kwantitajiet ta’ produzzjoni kummerċjali jeżistu.
                  
               
                     (25)
                  
                  
                     Utent wieħed biss fil-fatt xtara kwantità għall-produzzjoni kummerċjali, li tirrappreżenta parti żgħira ħafna mill-konsum tiegħu ta’ ACF. Il-Kummissjoni kkunsidrat kull kunsinna li ma saritx biss għal skopijiet ta’ ttestjar bħala produzzjoni kummerċjali.
                  
               
                     (26)
                  
                  
                     Peress li s-suq tal-ACF < 6 huwa b’mod ċar suq li qed jiżviluppa ġdid b’domanda baxxa matul il-PI, il-bejgħ fl-imgħoddi kien biss element wieħed tal-valutazzjoni tal-Kummissjoni. Il-Kummissjoni vvalutat ukoll il-kapaċità u l-kapaċità ppruvata tal-industrija tal-Unjoni li tipproduċi l-prodott permezz tal-produzzjoni riċenti tal-provi ta’ produzzjoni. Għalhekk l-interess tal-utenti li jaċċessaw din id-data kunfidenzjali, anki bħala firxiet, ma kienx akbar mill-interess li tiġi protetta l-informazzjoni kunfidenzjali. Għalhekk, il-Kummissjoni ċaħdet il-pretensjoni mtennija li tiżvela d-dettalji dwar id-data kunfidenzjali tal-produttur tal-Unjoni rigward il-bejgħ fl-imgħoddi ta’ ACF < 6.
                  
               
                     (27)
                  
                  
                     Gascogne argumentat ukoll li ma qablitx mal-fehma tal-Kummissjoni espressa fil-Premessa 13 tad-Divulgazzjoni Definittiva Ġenerali definittiva tal-informazzjoni li r-rifjuti tal-produtturi tal-Unjoni li jaċċettaw ordnijiet għal ACF < 6 kienu dovuti għal restrizzjonijiet loġistiċi u skarsezzi fil-provvista kkawżati mis-sitwazzjoni eċċezzjonali tal-pandemija tal-COVID-19 u l-irkupru ekonomiku qawwi li segwa. Gascogne tenniet il-pretensjoni tagħha li r-rifjuti ta’ offerti ta’ xiri ta’ ACF < 6 kienu lil hinn minn kull dubju minħabba l-inabbiltà jew in-nuqqas ta’ rieda tal-produtturi tal-Unjoni li jipproduċu din it-tip ta’ ħxuna.
                  
               
                     (28)
                  
                  
                     Gascogne ikkwotat biss l-aħħar parti tal-premessa (13) tad-Divulgazzjoni Definittiva Ġenerali. Fil-bidu tal-premessa (13) il-Kummissjoni mhux biss irreferiet għall-konsenja dokumentata ta’ kampjun ta’ romblu ACF < 6 minn produttur partikolari tal-Unjoni, iżda wkoll għas-sejbiet tar-Regolament proviżorju, li fih il-Kummissjoni kienet uriet l-abbiltà u l-kapaċità tal-produtturi tal-Unjoni li jipproduċu l-ACF < 6, u rreferiet ukoll għall-bejgħ matul l-aħħar deċennju. Fir-Regolament provviżorju, il-Kummissjoni kienet iċċarat aktar li ACF < 6 huwa suq li qed jiżviluppa b’domanda limitata biss matul il-PI, li spjega n-nuqqas ta’ bejgħ mill-produtturi tal-Unjoni matul il-PI.
                  
               
                     (29)
                  
                  
                     Wara d-divulgazzjoni definittiva, Walki sostniet li l-Kummissjoni ma pprovdietx id-data addizzjonali li talbet fil-kummenti tagħha dwar ir-Regolament proviżorju. Wara l-introduzzjoni ta’ PCN aktar dettaljat, Walki talbet speċifikament a) il-perċentwal tal-bejgħ totali tal-ACF tal-ilmentaturi fis-suq tal-Unjoni tal-kodiċi tal-ħxuna tal-PCN 1 (superjuri tal-ħxuna ta’ 5.0 u inferjuri jew ugwali għal 6.0 microns), b) it-tunnellaġġ totali attwali tal-kodiċi tal-ħxuna tal-PCN 1 prodott mill-ilmentaturi kollha, c) it-tunnellaġġ attwali tal-kodiċi tal-ħxuna tal-PCN 1 ACF mibjugħ b’mod miftuħ fis-suq tal-UE mill-ilmentaturi, u d) kemm mill-ħames ilmentaturi jikkontribwixxu għat-tunnellaġġi identifikati f’b) u c).
                  
               
                     (30)
                  
                  
                     Kif indikat fil-premessi (48) sa (50) tar-Regolament provviżorju, il-Kummissjoni mhux biss ġabret data għall-kodiċi PCN 1, iżda anki data dwar l-ACF < 6 li taqbel eżattament mal-prodott li għalih intalbet l-esklużjoni. Il-Kummissjoni ġabret informazzjoni dwar id-domanda tal-utenti kollha li kkooperaw matul il-PI, iżda wkoll il-bejgħ u l-produzzjoni ta’ ACF< 6 mill-produtturi kollha tal-Unjoni li kkooperaw. Il-Premessa 50 tar-Regolament provviżorju tagħmilha ċara li matul il-PI, minbarra n-negozjati diretti, l-ebda wieħed mill-produtturi tal-Unjoni mhu qed jikkummerċjalizza b’mod attiv l-ACF < 6, u tirreferi biss għal produzzjoni ta’ rombli għall-ittestjar matul il-PI. Barra minn hekk, il-Kummissjoni rreferiet għal kwantitajiet ta’ produzzjoni kummerċjali fuq skala limitata fuq perjodu ta’ għaxar snin qabel il-PI. Minn din l-informazzjoni, huwa ċar li matul il-PI, ma sar l-ebda bejgħ tal-ACF < 6 mill-produtturi tal-Unjoni fil-kampjun. Dan iwieġeb il-mistoqsijiet kollha magħmula minn Walki fir-rigward tat-talba tagħha għall-esklużjoni. Walki naqset milli turi kif il fatt li tirċievi d-data mitluba għall-ħxuna tal-kodiċi PCN 1, li jinkludi wkoll l-ACF ugwali għal 6.0 mikron, ikun utli u meħtieġ għat-talba ta’ esklużjoni tagħha, minħabba d-data mmirata li taqbel mat-talba ta’ esklużjoni li pprovdiet il-Kummissjoni.
                  
               
                     (31)
                  
                  
                     Matul is-seduta ta’ smigħ tagħha wara d-divulgazzjoni finali, Walki spjegat li wara l-PI f’Ottubru 2021, ma kien għad hemm l-ebda bejgħ attiv fis-suq miftuħ jew kummerċjalizzazzjoni tal-produtturi Ewropej għall-ACF< 6. Walki ssottomettiet evidenza li wara l-PI ma rċevietx tweġiba pożittiva għat-talbiet tagħha għal kwotazzjoni fuq l-ACF < 6 u spjegat li produttur wieħed biss tal-Unjoni jkun f’pożizzjoni li jaċċetta ordnijiet tal-ACF < 6 fi kwantità kummerċjali.
                  
               
                     (32)
                  
                  
                     Il-Kummissjoni rreferiet għall-ispjegazzjonijiet tagħha fid-Dokument ta’ Divulgazzjoni Ġenerali Definittiva kif spjegat fil-premessa ta’ hawn fuq(28).
                  
               
                     (33)
                  
                  
                     Wara d-divulgazzjoni definittiva Xiamen Xiashun argumentat li l-Kummissjoni wettqet żbalji manifesti ta’ valutazzjoni u aġixxiet bi ksur tal-prinċipju ta’ amministrazzjoni tajba, peress li ma eżaminatx bl-attenzjoni u bl-imparzjalità kollha l-evidenza pprovduta u ma qisitx kif xieraq l-evidenza rilevanti kollha meta għamlet id-determinazzjonijiet tagħha billi ma pprovdietx sommarju sinifikanti dwar il-pjanijiet tal-produtturi tal-Unjoni biex iżidu l-kapaċità tagħhom biex jissodisfaw id-domanda għall-fojl tal-batterija u warrbu l-evidenza pprovduta minn Xiamen Xiashun fir-rigward tad-domanda mistennija għall-fojl tal-batterija.
                  
               
                     (34)
                  
                  
                     Xiamen Xiashun sostniet li d-dikjarazzjonijiet tal-Kummissjoni li “l-kapaċità żejda sostanzjali tal-industrija tal-Unjoni tista’ tissodisfa d-domanda fis-suq emerġenti tal-fojl tal-batteriji” kkontradixxew id-dikjarazzjoni tagħha li “d-data li turi t-tħejjija tal-produtturi tal-Unjoni biex jissodisfaw id-domanda tal-fojl tal-batterija hija kunfidenzjali ħafna u mhijiex suxxettibbli li tinġabar fil-qosor peress li dawn il-proġetti għadhom mhumiex pubbliċi u għalhekk sensittivi ħafna”.
                  
               
                     (35)
                  
                  
                     Xiamen Xiashun sostniet ukoll li l-Kummissjoni rrifjutat il-ħarsa ġenerali komprensiva tagħha dwar id-domanda mistennija fuq il-bażi li t-twettiq ta’ diversi proġetti tal-batteriji kien indikat li se jseħħ f’mument mhux determinat fil-futur. Xiamen Xiashun iddikjarat li dan huwa inerenti għad-data relatata ma’ proġetti ppjanati.
                  
               
                     (36)
                  
                  
                     Id-dikjarazzjoni tal-Kummissjoni li l-industrija tal-Unjoni tista’ tissodisfa d-domanda fis-suq emerġenti tal-fojl tal-batteriji hija marbuta mal-kapaċità żejda kumplessiva fil-laminaturi. Id-data li turi t-tħejjija tal-produtturi tal-Unjoni biex jissodisfaw id-domanda tal-fojl tal-batterija hija relatata mal-isforzi tal-industrija tal-Unjoni biex tkun tista’ tipproduċi skont il-karatteristiċi speċifiċi mitluba mill-produtturi tal-batteriji. Billi tipprovdi sommarju ta’ dawn l-isforzi, il-Kummissjoni tiżvela l-istrateġiji tan-negozju tal-produtturi tal-Unjoni. Għalhekk ma hemm l-ebda kontradizzjoni bejn id-dikjarazzjonijiet imsemmija iktar’ il fuq. Il-Kummissjoni għalhekk ċaħdet din il-pretensjoni.
                  
               
                     (37)
                  
                  
                     Fil-valutazzjoni tal-ħarsa ġenerali dwar id-domanda futura mistennija li Xiamen Xiashun ipprovdiet minn sors disponibbli pubblikament, il-Kummissjoni ddivrenzjat bejn proġetti f’fażi ta’ ppjanar b’perjodu ta’ żmien speċifiku u proġetti maħsuba li għalihom ma hemm l-ebda indikazzjoni tas-sena li fiha se jsiru operattivi. Din mhijiex ċaħda tal-evidenza pprovduta minn Xiamen Xiashun, iżda analiżi bir-reqqa tad-domanda attwali mistennija. Tabilħaqq, il-valutazzjoni ta’ jekk l-industrija tal-Unjoni tistax tissodisfa d-domanda futura mistennija kienet ibbażata b’mod xieraq fuq proġetti tal-batteriji, li r-realizzazzjoni tagħhom hija skedata li sseħħ f’sena speċifika fil-futur. Għalhekk, il-pretensjoni ma ntlaqgħetx.
                  
               2.2.   Konklużjoni
         
         
                     (38)
                  
                  
                     Wara l-analiżi tal-kummenti li rċeviet dwar id-definizzjoni tal-prodott, il-Kummissjoni tikkonferma d-definizzjoni tal-prodott kif deskritta fir-Regolament provviżorju.
                  
               3.   DUMPING
         
         
                     (39)
                  
                  
                     Wara d-divulgazzjoni provviżorja, il-GtĊ u żewġ produtturi esportaturi inklużi fil-kampjun ikkummentaw dwar is-sejbiet provviżorji tad-dumping.
                  
               3.1.   Valur normali
         
         3.1.1.   Distorsjonijiet sinifikanti
         
         
                     (40)
                  
                  
                     Il-GtĊ u Xiamen Xiashun ikkummentaw dwar il-kwistjoni ta’ distorsjonijiet sinifikanti fiċ-Ċina.
                  
               
                     (41)
                  
                  
                     L-ewwel nett, il-GtĊ qal li l-kontenut tar-rapport dwar iċ-Ċina u l-modi kif jintuża kellhom nuqqasijiet fattwali u legali serji. Skont il-GtĊ, il-kontenut ma kienx rappreżentattiv, jiġbed lejn naħa waħda, u ’l bogħod mir-realtà. Ir-rapport dwar iċ-Ċina ttratta l-vantaġġi kompetittivi leġittimi tal-kumpaniji Ċiniżi u d-differenzi istituzzjonali normali bejn iċ-Ċina u l-Ewropa bħala l-bażi għad-determinazzjoni ta’ distorsjoni sinifikanti tas-suq. Barra minn hekk, il-GtĊ sostna li l-fatt li l-Kummissjoni aċċettat l-allegazzjonijiet ta’ distorsjoni tas-suq iddikjarati mill-industrija tal-Unjoni abbażi tar-rapport dwar iċ-Ċina, ipprovda vantaġġi inġusti lill-industrija tal-Unjoni, kienu ugwali għal għoti ta’ sentenza qabel ma jitlesta l-proċess. Barra minn hekk, il-GtĊ asserixxa li s-sostituzzjoni tal-investigazzjonijiet b’rapporti ma kinitx konformi mal-ispirtu legali fundamentali tal-ekwità u l-ġustizzja.
                  
               
                     (42)
                  
                  
                     Bi tweġiba għall-pretensjoni dwar in-nuqqasijiet fattwali fir-rapport tal-pajjiż, il-Kummissjoni nnotat li r-rapport tal-pajjiż huwa dokument komprensiv ibbażat fuq evidenza oġġettiva estensiva, inkluż il-leġiżlazzjoni, ir-regolamenti u dokumenti oħra ta’ politika uffiċjali ppubblikati mill-GtĊ, rapporti minn organizzazzjonijiet internazzjonali, studji akkademiċi u artikoli minn akkademiċi, u sorsi indipendenti affidabbli oħra. Dan sar disponibbli għall-pubbliku f’Diċembru 2017 u għalhekk kwalunkwe parti interessata jkollha biżżejjed opportunità biex tirribatti, tissupplimenta jew tikkummenta dwaru u dwar l-evidenza li huwa bbażat fuqha. Il-GtĊ ma pprovda l-ebda tweġiba bħal din u ppreżenta biss kummenti ġeneriċi mhux sostanzjati.
                  
               
                     (43)
                  
                  
                     Rigward l-argument tal-GtĊ li jissuġġerixxi li l-ħruġ ta’ rapport tal-pajjiż issostitwixxa l-investigazzjoni attwali, il-Kummissjoni fakkret li skont l-Artikolu 2(6a)(e) tar-Regolament bażiku, jekk il-Kummissjoni tqis li l-evidenza ppreżentata mill-ilmentatur dwar id-distorsjonijiet sinifikanti hija suffiċjenti, hija tista’ tibda l-investigazzjoni fuq din il-bażi. Madankollu, id-determinazzjoni dwar l-eżistenza u l-impatt reali ta’ distorsjonijiet sinifikanti u l-użu konsegwenti tal-metodoloġija preskritta mill-Artikolu 2(6a)(a) tar-Regolament bażiku jseħħu fiż-żmien tad-divulgazzjoni provviżorja u/jew definittiva bħala riżultat ta’ investigazzjoni. L-eżistenza u l-impatt potenzjali ta’ distorsjonijiet sinifikanti ma humiex ikkonfermati fl-istadju tal-bidu kif iddikjarat mill-GtĊ, iżda biss wara investigazzjoni fil-fond, u b’hekk dan l-argument ma ntlaqax.
                  
               
                     (44)
                  
                  
                     It-tieni nett, il-GtĊ ikkummenta li l-Kummissjoni ħarġet biss rapporti għal ftit pajjiżi magħżula, li kien biżżejjed biex iqajjem tħassib dwar it-trattament tan-nazzjon l-aktar iffavorit u t-trattament nazzjonali. Barra minn hekk, il-GtĊ asserixxa li l-Kummissjoni qatt ma ppubblikat standard ċar u prevedibbli għall-għażla tal-pajjiżi jew tas-setturi biex tippubblika rapporti dwarhom.
                  
               
                     (45)
                  
                  
                     Il-Kummissjoni fakkret li, kif previst fl-Artikolu 2(6a)(c) tar-Regolament bażiku, għandu jiġi prodott rapport tal-pajjiż fejn il-Kummissjoni jkollha indikazzjonijiet fondati tal-eżistenza possibbli ta’ distorsjonijiet sinifikanti f’ċertu pajjiż jew settur f’dak il-pajjiż. Wara l-approvazzjoni tad-dispożizzjonijiet il-ġodda tal-Artikolu 2(6a) tar-Regolament bażiku f’Diċembru 2017, il-Kummissjoni kellha dawn l-indikazzjonijiet ta’ distorsjonijiet sinifikanti għaċ-Ċina. Il-Kummissjoni ppubblikat ukoll rapport dwar id-distorsjonijiet fir-Russja u ma teskludix li rapporti oħra jiġu wara. Peress li l-maġġoranza tal-każijiet tal-investigazzjoni għad-difiża tal-kummerċ (“TDI”) kienu jikkonċernaw iċ-Ċina u peress li kien hemm indikazzjonijiet serji ta’ distorsjonijiet f’dak il-pajjiż, kien l-ewwel pajjiż li għalih il-Kummissjoni abbozzat rapport. Ir-Russja hija l-pajjiż bit-tieni l-aktar każijiet ta’ TDI, għalhekk kien hemm raġunijiet oġġettivi għall-Kummissjoni biex tħejji rapporti dwar dawk iż-żewġ pajjiżi f’din l-ordni.
                  
               
                     (46)
                  
                  
                     Barra minn hekk, l-eżistenza ta’ rapport tal-pajjiż ma hijiex prekundizzjoni obbligatorja biex tinbeda investigazzjoni skont l-Artikolu 2(6a) tar-Regolament bażiku. Fil-fatt, skont l-Artikolu 2(6a)(e) tar-Regolament bażiku, biżżejjed evidenza li turi distorsjonijiet sinifikanti fi kwalunkwe pajjiż miġjuba mill-ilmentaturi li jissodisfaw il-kriterji tal-Artikolu 2(6a)(b) hija biżżejjed sabiex tinbeda l-investigazzjoni fuq dik il-bażi. Għalhekk, ir-regoli dwar id-distorsjonijiet sinifikanti japplikaw għall-pajjiżi kollha mingħajr ebda distinzjoni, irrispettivament mill-eżistenza tar-rapport tal-pajjiż. Għalhekk, ir-regoli dwar id-distorsjonijiet tal-pajjiżi ma jistgħux jiksru t-trattament tan-nazzjon l-aktar iffavorit. Għalhekk, il-Kummissjoni ċaħdet dawn il-pretensjonijiet.
                  
               
                     (47)
                  
                  
                     It-tielet, il-GtĊ żied li f’termini ta’ trattament nazzjonali (national treatment, “NT”), il-kunċett ta’ distorsjonijiet tas-suq jew standards korrispondenti ma kienx jeżisti fil-leġiżlazzjoni tal-UE rigward is-suq intern jew il-kompetizzjoni minbarra r-Regolamenti bażiċi. Għalhekk, il-GtĊ argumenta li l-Kummissjoni ma kellha l-ebda awtorità f’termini tad-dritt internazzjonali u lanqas ebda leġiżlazzjoni u prattika taħt il-kompetenza esklussiva tagħha fis-suq intern jew ir-regolament tal-kompetizzjoni biex tinvestiga d-distorsjonijiet fiċ-Ċina.
                  
               
                     (48)
                  
                  
                     Il-Kummissjoni bbażat il-metodoloġija tagħha f’din l-investigazzjoni fuq id-dispożizzjoni tal-Artikolu 2(6a) tar-Regolament bażiku. Huwa legalment irrilevanti li liġijiet Ewropej oħrajn ma jużawx il-kunċett ta’ distorsjonijiet sinifikanti. Il-qasam tal-anti-dumping huwa regolat mir-regoli tal-Ftehim tad-WTO dwar l-Anti-dumping (“ADA”) li taħthom għandu jiġi vvalutat id-dumping fir-rigward ta’ prodotti importati, u fejn ma hemm l-ebda rekwiżit li jiġu vvalutati l-kundizzjonijiet tas-suq domestiku lil hinn mill-analiżi tad-dannu preskritta. Għalhekk, din il-pretensjoni ma ntlaqgħetx.
                  
               
                     (49)
                  
                  
                     Barra minn hekk, il-GtĊ ikkummenta li l-Kummissjoni applikat regoli u standards diskriminatorji kontra kumpaniji Ċiniżi meta kienu f’sitwazzjonijiet simili meta mqabbla mal-kumpaniji tal-UE, inklużi iżda mhux limitati għal standards inġusti ta’ evidenza u l-oneru tal-prova. Fl-istess ħin, il-Kummissjoni ma vvalutatx jekk l-UE jew l-Istati Membri kinux soġġetti għal distorsjonijiet tas-suq. Dan is-sett ta’ prattiki affettwa serjament l-affidabbiltà u l-leġittimità tal-analiżi u l-konklużjonijiet tal-Kummissjoni dwar il-kwistjonijiet ewlenin fl-investigazzjonijiet anti-dumping fir-rigward tal-kalkolu tad-dumping u tad-dannu. Għalhekk, huwa biżżejjed li jitqajjem tħassib dwar ksur potenzjali tal-obbligi ta’ NT skont ir-regoli tad-WTO.
                  
               
                     (50)
                  
                  
                     Il-GtĊ ma pprovda l-ebda spjegazzjoni jew evidenza dwar l-allegati regoli diskriminatorji kontra l-kumpaniji Ċiniżi. Għalhekk, il-Kummissjoni qieset li l-pretensjonijiet ma kinux sostanzjati. Fir-rigward tal-allegati distorsjonijiet fl-UE, il-Kummissjoni nnotat li minbarra li din il-pretensjoni tal-GtĊ kienet ġenerika u mhux sostanzjata, id-distorsjonijiet preżenti fl-UE u li jaffettwaw lill-kumpaniji tal-UE ma kinux l-oġġett tal-analiżi skont l-Artikolu 2(6a) tar-Regolament bażiku li jikkonċerna l-pajjiż esportatur. Għalhekk, dan il-kunċett huwa legalment irrilevanti f’termini tal-industrija tal-Unjoni fil-kuntest speċifiku tal-investigazzjonijiet anti-dumping. Għalhekk, il-pretensjoni ma ntlaqgħetx.
                  
               
                     (51)
                  
                  
                     Ir-raba’, il-GtĊ issottometta li d-dispożizzjonijiet tal-Artikolu 2(6a) tar-Regolament bażiku huma inkonsistenti mal-Artikolu 2.2 tal-ADA, li jipprovdi lista eżawrjenti ta’ sitwazzjonijiet fejn il-valur normali jista’ jinbena u ma humiex inklużi fih distorsjonijiet sinifikanti. Il-GtĊ asserixxa wkoll li l-użu ta’ data minn pajjiż rappreżentattiv xieraq jew prezzijiet internazzjonali biex jinbena l-valur normali skont l-Artikolu 2(6a) tar-Regolament bażiku kien ukoll inkonsistenti mal-Artikolu 6.1(b) tal-GATT u l-Artikolu 2.2 tal-ADA, speċjalment l-Artikolu 2.2.1.1. Il-GtĊ argumenta wkoll li r-regoli tad-WTO kienu jeħtieġu l-użu tal-kost tal-produzzjoni fil-pajjiż tal-oriġini flimkien ma’ ammont raġonevoli għall-kostijiet amministrattivi, tal-bejgħ u ġenerali u għall-profitti meta jinbena l-valur normali. Madankollu, l-Artikolu 2(6a) tar-Regolament Bażiku AD wessa’ l-ambitu tas-sorsi ta’ data biex jinkludi l-kostijiet ta’ produzzjoni u bejgħ f’pajjiż rappreżentattiv xieraq, jew prezzijiet, kostijiet jew valuri referenzjarji internazzjonali. Dan kien lil hinn mill-kamp ta’ applikazzjoni tar-regoli tad-WTO skont il-GtĊ. Għalhekk, irrispettivament minn jekk l-Artikolu 2(5) tar-Regolament bażiku kienx konformi mar-regoli tad-WTO, il-Kummissjoni jenħtieġ li ma tibnix valur normali meta jkun hemm l-hekk imsejħa “distorsjonijiet tas-suq” skont l-Artikolu 2(6a) tar-Regolament bażiku.
                  
               
                     (52)
                  
                  
                     Il-Kummissjoni tqis li d-dispożizzjoni tal-Artikolu 2(6a) hija konsistenti mal-obbligi tad-WTO tal-Unjoni Ewropea. Hija l-fehma tal-Kummissjoni li, f’konformità mal-kjarifiki tal-Korp tal-Appell f’DS473 EU-Biodiesel (Argentina), id-dispożizzjonijiet tar-Regolament bażiku li japplikaw b’mod ġenerali fir-rigward tal-Membri kollha tad-WTO, b’mod partikolari t-tieni subparagrafu tal-Artikolu 2(5), jippermettu l-użu ta’ data minn pajjiż terz, aġġustata kif xieraq meta tali aġġustament ikun neċessarju u ssostanzjat. Għalhekk, il-Kummissjoni ċaħdet din il-pretensjoni.
                  
               
                     (53)
                  
                  
                     Il-GtĊ qal li f’dan il-każ, il-Kummissjoni injorat direttament ir-rekords tal-esportaturi Ċiniżi, u dan kien inkonsistenti mal-Artikolu 2.2.1.1 tal-ADA. Il-GtĊ argumenta li l-Korp tal-Appell f’DS473 EU-Biodiesel (Argentina) u l-bord f’DS494 EU-Cost Adjustment Methodologies II (Russia) asserixxew li skont l-Artikolu 2.2.1.1 tal-ADA, sakemm ir-rekords miżmumin mill-esportatur jew mill-produttur li qed jiġi investigat kienu jikkorrispondu — f'limiti aċċettabbli — b’mod preċiż u affidabbli, għall-kostijiet attwali kollha mġarrbin mill-produttur jew mill-esportatur partikolari għall-prodott investigat, jenħtieġ li l-awtorità tal-investigazzjoni tuża dawn ir-rekords sabiex tiddetermina l-kost tal-produzzjoni tal-produtturi investigati.
                  
               
                     (54)
                  
                  
                     Il-Kummissjoni fakkret li t-tilwimiet DS473 u DS494 ma kinux jikkonċernaw l-applikazzjoni tal-Artikolu 2(6a) tar-Regolament bażiku, li huwa l-bażi legali rilevanti għad-determinazzjoni tal-valur normali f’din l-investigazzjoni. Dan it-tilwim kien jikkonċerna wkoll sitwazzjonijiet fattwali differenti mis-sitwazzjoni fattwali li tikkonċerna l-eżistenza ta’ distorsjonijiet sinifikanti. Għalhekk, din il-pretensjoni ma ntlaqgħetx.
                  
               
                     (55)
                  
                  
                     Barra minn hekk, il-GtĊ sostna li l-investigazzjoni mwettqa mill-Kummissjoni bbażata fuq l-Artikolu 2(6a) tar-Regolament bażiku f’dan il-każ kellha standards doppji. Skont il-GtĊ, il-Kummissjoni rrifjutat li taċċetta d-data tal-ispejjeż tal-esportaturi Ċiniżi minħabba li kien hemm distorsjonijiet sinifikanti tas-suq fis-suq Ċiniż, iżda aċċettat id-data tal-pajjiż rappreżentattiv u użatha biex tissostitwixxi d-data tal-produtturi Ċiniżi mingħajr ebda evalwazzjoni dwar jekk jistax ikun hemm distorsjonijiet tas-suq li jaffettwaw din id-data ta’ sostituzzjoni. Dan, skont il-GtĊ, huwa prova ta’ “standards doppji”. Il-GtĊ sostna li dan l-approċċ naqas milli jiggarantixxi l-affidabbiltà tal-kostijiet rilevanti fil-pajjiż rappreżentattiv magħżul. Barra minn hekk, kien impossibbli li verament jiġi rifless il-kost tal-produtturi fil-pajjiż tal-oriġini.
                  
               
                     (56)
                  
                  
                     Fl-aħħar nett, il-GtĊ żied li kien hemm ukoll inizjattivi ta’ żvilupp fl-UE u fl-Istati Membri li huma simili għall-pjanijiet ta’ ħames snin taċ-Ċina, bħall-Istrateġija Industrijali l-Ġdida u l-Industrija Ġermaniża 4.0 eċċ. Skont sorsi uffiċjali, fis-suq intern tagħha fl-2017-2020, l-industrija tal-aluminju tal-UE bbenefikat minn aktar minn 200 miżura ta’ għajnuna mill-Istat varji, ipprovduti mill-Istati Membri tal-UE u awtorizzati mill-Kummissjoni.
                  
               
                     (57)
                  
                  
                     Il-Kummissjoni fakkret li matul l-investigazzjoni, il-Kummissjoni qieset jekk kienx hemm elementi fil-fajl li juru l-eżistenza ta’ kwalunkwe distorsjoni preżenti fil-pajjiżi rappreżentattivi, jiġifieri wkoll fir-rigward tal-materja prima ewlenija użata għall-produzzjoni tal-prodott ikkonċernat, pereżempju jekk humiex soġġetti għal restrizzjonijiet fuq l-esportazzjoni. Barra minn hekk, matul l-investigazzjoni kien hemm opportunità biżżejjed biex il-partijiet kollha jikkummentaw dwar l-adegwatezza tal-pajjiżi rappreżentattivi potenzjali kkunsidrati mill-Kummissjoni. B’mod partikolari, il-Kummissjoni tippubblika żewġ noti għall-fajl dwar l-adegwatezza tal-pajjiżi rappreżentattivi possibbli u għażla preliminari ta’ pajjiż xieraq għall-investigazzjoni. Dawn in-noti huma disponibbli għall-partijiet kollha għall-kummenti tagħhom. F’dan il-każ ukoll, il-GtĊ u l-partijiet l-oħra kollha kellhom il-possibbiltà li jippreżentaw pretensjonijiet u evidenza li l-pajjiżi rappreżentattivi possibbli kkunsidrati kienu affettwati minn distorsjonijiet sinifikanti u għalhekk ma kinux adattati għall-investigazzjoni.
                  
               
                     (58)
                  
                  
                     Il-Kummissjoni nnotat li skont l-Artikolu 2(6a)(b) tar-Regolament bażiku, l-impatt potenzjali ta’ wieħed jew aktar mill-elementi distortivi elenkati f’din id-dispożizzjoni jiġi analizzat fir-rigward tal-prezzijiet u tal-kostijiet fil-pajjiż esportatur. L-istruttura tal-kostijiet u l-mekkaniżmi għall-formazzjoni tal-prezzijiet fi swieq oħrajn, bħall-appoġġ finanzjarju allegatament mogħti fl-UE, ma għandhom l-ebda rilevanza affattu fil-kuntest ta’ dan il-proċediment (anki jekk ikunu preżenti, quod non (5)). Għalhekk, din il-pretensjoni hija infondata u ma ntlaqgħetx.
                  
               
                     (59)
                  
                  
                     Xiamen Xiashun issottomettiet numru ta’ kummenti fir-rigward tal-eżistenza ta’ distorsjonijiet sinifikanti.
                  
               
                     (60)
                  
                  
                     L-ewwel nett, Xiamen Xiashun innotat li fil-premessa (97) tar-Regolament provviżorju, issir referenza għal artiklu fuq l-internet li skontu Xiamen Xiashun tippromwovi b’mod attiv il-bini tal-partit u l-ħidma tat-trade unions. Xiamen Xiashun ikkummentat li dan l-artiklu jenħtieġ li jiġi interpretat b’tali mod li jfisser biss li Xiamen Xiashun qed tiffaċilita l-possibbiltà għall-ħaddiema tagħha fit-trade unions kemm jekk ikunu membri tal-partit kif ukoll jekk le sabiex iwettqu l-attivitajiet tagħhom fi ħdan il-kumpanija. Madankollu, Xiamen Xiashun enfasizzat li l-kliem “teħid ta’ deċiżjonijiet” ma jfissirx li l-membri tal-partit jew tat-trade unions għandhom xi jedd fuq il-ġestjoni u fuq il-governanza tal-kumpanija, jew fuq l-iffissar tal-ipprezzar tax-xirjiet ta’ materja prima jew tal-bejgħ ta’ prodotti. Bħala riżultat ta’ dan, jenħtieġ li ma ssir l-ebda konklużjoni ta’ kontroll tal-gvern jew ta’ distorsjoni tas-suq fuq il-bażi ta’ dik il-formulazzjoni.
                  
               
                     (61)
                  
                  
                     Barra minn hekk, Xiamen Xiashun opponiet is-sejbiet magħmulin mill-Kummissjoni fil-premessa (97) tar-Regolament provviżorju, u spjegat li l-fatt li hemm membri tal-partit fil-kumpanija ma jfissirx li huma qed jikkontrollaw il-kumpanija. Xiamen Xiashun osservat li hija legalment obbligata tippermetti lill-membri tal-partit jorganizzaw attivitajiet ta’ bini tal-partit, iżda dan ma jfissirx li l-membri tal-partit għandhom xi influwenza fuq il-kumpanija. Hija żiedet li kull persuna tista’ tappartjeni għal reliġjon jew għal partit politiku tal-għażla tagħha u dan ma għandu l-ebda effett fuq it-teħid tad-deċiżjonijiet fil-kumpanija. Barra minn hekk, hija enfasizzat li l-fatt li hemm attivitajiet ta’ bini tal-partit organizzati fil-kumpanija ma jfissirx li hemm membri tal-Partit Komunista Ċiniż (“CCP”) fost il-maniġment tal-kumpanija. Fl-aħħar nett, Xiamen Xiashun spjegat li t-traduzzjoni tal-Kummissjoni tal-“bini tal-partit” hija ħażina u li l-attivitajiet tal-membri tas-CCP fi ħdan il-kumpanija huma prinċipalment dawk relatati mal-istudju tal-politiki tal-gvern, billi jipprovdu l-opinjoni u l-pariri tagħhom lill-organizzazzjoni tal-partit tagħhom, jew xi drabi anki xi attivitajiet ta’ divertiment. Hija żiedet li ma kien hemm xejn uffiċjali li jindika li s-CCP qed jikkontrolla l-kumpaniji rispondenti. Xiamen Xiashun irrepetiet dawk il-kummenti wara d-divulgazzjoni definittiva.
                  
               
                     (62)
                  
                  
                     Il-Kummissjoni osservat li, l-ewwel nett, l-attivitajiet tal-kumitat tal-partit attiv f’Xiamen Xiashun huma deskritti b’mod ċar bħala ta’ “teħid ta’ deċiżjonijiet” fl-artiklu kkwotat fil-premessa (97) tar-Regolament provviżorju. L-artiklu ma janalizzax u lanqas ma jinterpreta fid-dettall x’jinvolvi dan it-“teħid ta’ deċiżjonijiet”. Madankollu, il-Kummissjoni tfakkar li skont l-ewwel u t-tieni inċiż tal-Artikolu 2(6a), żewġ elementi rilevanti għall-valutazzjoni tal-eżistenza ta’ distorsjonijiet sinifikanti f’pajjiż huma: “is-suq inkwistjoni huwa servut f’miżura sinifikanti minn intrapriżi li joperaw taħt is-sjieda, kontroll jew superviżjoni politika jew gwida tal-awtoritajiet tal-pajjiż esportatur” u “[l-]preżenza tal-istat f’ditti li jippermettu lill-istat jinterferixxi fir-rigward tal-prezzijiet jew kostijiet”. L-involviment tal-kumitat tal-partit fit-“teħid ta’ deċiżjonijiet” f’Xiamen Xiashun jaqa’ taħt iż-żewġ kriterji. Ir-rekwiżit li l-preżenza tal-Istat fil-kumpanija tinterferixxi mal-prezzijiet u mal-kostijiet ma jfissirx li l-Istat jistabbilixxi direttament il-prezzijiet tal-oġġetti mibjugħin, iżda li, minflok, minħabba l-preżenza u l-involviment tal-membri tal-partit fil-kumpanija, il-kumpanija tista’ tistenna trattament u appoġġ aktar favorevoli mill-awtoritajiet, li indirettament jista’ jkollu impatt fuq il-kostijiet u fuq il-prezzijiet tagħha. Barra minn hekk, il-preżenza ta’ membri tas-CCP fil-kumpanija u l-fatt li l-kumpanija tiffaċilita l-attivitajiet ta’ bini tal-partit u l-involviment tagħhom fit-“teħid ta’ deċiżjonijiet” huma indikatur ċar li l-kumpanija ma hijiex indipendenti mill-Istat, u tista’ tkun qed taġixxi f’konformità mal-politika tas-CCP aktar milli mal-forzi tas-suq. Għalhekk, dan l-argument huwa miċħud.
                  
               
                     (63)
                  
                  
                     Billi, bħala kwistjoni ta’ prinċipju, tabilħaqq kull impjegat għandu d-dritt li jappartjeni għar-reliġjon jew għall-partit politiku tal-għażla tiegħu, fattwalment fiċ-Ċina, is-sitwazzjoni hija differenti, minħabba li ċ-Ċina hija Stat b’partit wieħed u s-CCP huwa ugwali għall-Istat u għall-gvern tiegħu (6). Għalhekk, il-preżenza ta’ membri tas-CCP f’kumpanija, li jorganizzaw attivitajiet regolari ta’ “bini tal-partit” u li għandhom drittijiet ta’ “teħid ta’ deċiżjonijiet”, kif diskuss fil-premessi (50) u (52) aktar ’il fuq, jindika l-preżenza tal-Istat fil-kumpanija. Fir-rigward tal-attivitajiet tal-kumitat tal-partit, il-Kummissjoni l-ewwel tinnota li l-attivitajiet ta’ “bini tal-partit” jintużaw mill-Kummissjoni fis-sens ta’ “attivitajiet għat-tisħiħ tal-ispirtu tal-partit fil-kumpanija”, jew “l-iżvilupp ta’ attivitajiet relatati mal-partijiet sabiex tiġi żgurata tmexxija kumplessiva tal-partit” f’konformità mal-linji gwida uffiċjali (7). Il-Kummissjoni tfakkar li kif diġà ġie spjegat fil-premessa (52) aktar ’il fuq, il-kumitati tal-partit preżenti fil-kumpanija għandhom tal-anqas effett indirett, għalkemm tal-anqas potenzjalment distorsiv, minħabba l-interkonnessjoni mill-qrib bejn l-Istat u l-partit CCP fiċ-Ċina.
                  
               
                     (64)
                  
                  
                     It-tieni, Xiamen Xiashun ikkontestat il-konklużjoni tal-Kummissjoni fil-premessa (166) tar-Regolament provviżorju li Xiamen Xiashun hija soġġetta għal distorsjonijiet fil-pajjiż kollu b’rabta mal-manodopera. Xiamen Xiashun argumentat li l-pagi tagħha huma ogħla b’mod sinifikanti minn dawk tal-kompetituri tagħha. Barra minn hekk, Xiamen Xiashun osservat li l-oneru tal-provi mqiegħed fuq il-produtturi esportaturi sabiex jirribattu l-preżunzjoni de facto allegata tal-eżistenza ta’ “distorsjonijiet sinifikanti” tant sar tqil li huwa impossibbli sabiex kwalunkwe kumpanija individwali ġġarrbu. Xiamen Xiashun osservat li, fil-prattika, dan ifisser li: i) ma huwiex ċar għalkollox kif, u permezz ta’ liema evidenza, kumpanija individwali tista’ tirribatti l-preżunzjoni li l-elementi ta’ kost tagħha, bħall-kostijiet lavorattivi, huma distorti; u ii) anke jekk tiġi pprovduta evidenza fattwali speċifika li turi b’mod komparattiv differenzi sinifikanti fil-kostijiet bejn il-produtturi esportaturi, dan ma jwassalx lill-Kummissjoni sabiex tqajjem dubji dwar is-sejba prima facie tagħha fir-rigward tal-eżistenza ta’ “distorsjonijiet sinifikanti”.
                  
               
                     (65)
                  
                  
                     Il-Kummissjoni fakkret li, kif instab fit-taqsima 3.3.1.7 tar-Regolament provviżorju, il-pagi fiċ-Ċina huma distorti, fost l-oħrajn mir-restrizzjonijiet tal-mobilità minħabba s-sistema ta’ reġistrazzjoni tal-unitajiet domestiċi (hukou), kif ukoll minħabba n-nuqqas ta’ preżenza ta’ trade unions indipendenti u n-nuqqas ta’ negozjar kollettiv. Billi s-sejbiet tal-Kummissjoni fit-taqsima 3.3.1.7 jindikaw il-preżenza ta’ distorsjonijiet orizzontali u fil-pajjiż kollu fis-suq tax-xogħol Ċiniż, is-serjetà ta’ dawk id-distorsjonijiet jwasslu għall-konklużjoni li l-kostijiet tal-pagi fiċ-Ċina huma distorti b’mod kumplessiv. Ma hemm l-ebda element fil-fajl li fuq il-bażi tiegħu jista’ jiġi stabbilit b’mod pożittiv li l-kostijiet tal-pagi domestiċi ta’ Xiamen Xiashun ma kinux affettwati mid-distorsjonijiet fis-suq tax-xogħol. L-ewwel nett, Xiamen Xiashun ma ppreżentat l-ebda evidenza ta’ kif dawn id-distorsjonijiet orizzontali ma jaffettwawx il-kostijiet lavorattivi tagħha, pereżempju billi wriet li l-persunal tagħha ma kienx affettwat mis-sistema hukou, li kien hemm trade unions indipendenti u kien hemm negozjar kollettiv. Barra minn hekk, ma kien hemm l-ebda evidenza li l-pagi tagħha kienu konformi mal-prinċipji tas-suq, peress li ma ssottomettietx data f’dan ir-rigward. Barra minn hekk, ċertu livell ta’ pagi meta mqabbel mal-pagi tal-kompetituri fl-istess negozju fih innifsu ma jindikax li d-distorsjonijiet orizzontali fil-pajjiż kollu preżenti fis-suq tax-xogħol fir-RPĊ ma affettwawx il-livell tal-pagi ta’ Xiamen Xiaschun.
                  
               
                     (66)
                  
                  
                     Wara d-divulgazzjoni definittiva, Xiamen Xiashun tenniet li l-pagi tagħha kienu ogħla b’mod sinifikanti minn dawk tal-kompetituri tagħha, u li din id-differenza fil-livell tal-pagi għandha tikkostitwixxi evidenza li ma kinitx soġġetta għad-distorsjonijiet allegati.
                  
               
                     (67)
                  
                  
                     Xiamen Xiashun ma pprovdiet l-ebda evidenza konkreta li ma hijiex soġġetta għal distorsjonijiet fil-pajjiż kollu tal-kostijiet tal-pagi, kif stabbilit fit-Taqsima 3.3.1.7 tar-Regolament provviżorju. Barra minn hekk, fil-fehma tal-Kummissjoni, l-eżistenza ta’ ċertu livell ta’ pagi meta mqabbel mal-pagi tal-kompetituri fl-istess negozju, fih innifsu ma jindikax li d-distorsjonijiet orizzontali fil-pajjiż kollu preżenti fis-suq tax-xogħol fir-RPĊ ma jaffettwawx il-livell tal-pagi ta’ dan il-produttur esportatur inkwistjoni. Fi kliem ieħor, anki jekk il-pagi għal dan il-produttur esportatur kienu ogħla minn dawk tal-kompetituri tiegħu, dan ma jfissirx li tali livell ta’ pagi ma huwiex affettwat mid-distorsjonijiet fis-suq tax-xogħol fir-RPĊ.
                  
               
                     (68)
                  
                  
                     Fir-rigward tal-pretensjoni li ma huwiex possibbli li l-produtturi esportaturi jirribattu preżunzjoni de facto allegata tal-eżistenza ta’ distorsjonijiet sinifikanti, il-Kummissjoni ma qablet xejn. L-ewwel nett, ma teżisti l-ebda preżunzjoni de facto intenzjonata, minħabba li l-Kummissjoni f’kull investigazzjoni tivvaluta f’dettall kbir l-eżistenza ta’ distorsjonijiet sinifikanti li jaffettwaw il-prodott li qed jiġi investigat u l-produtturi esportaturi kkonċernati, filwaqt li tqis, b’mod ekwu, l-evidenza kollha disponibbli fil-fajl. Barra minn hekk, jekk ikun hemm pretensjonijiet li d-distorsjonijiet orizzontali ma jaffettwawx ċerti kostijiet domestiċi skont it-tielet inċiż tal-Artikolu 2(6a)(a) tar-Regolament bażiku, il-Kummissjoni tanalizzahom bir-reqqa, kif juri b’mod ċar it-tul tal-analiżijiet f’din l-investigazzjoni u fl-investigazzjonijiet l-oħrajn li jikkonċernaw ir-RPĊ. Jekk kien hemm evidenza fil-fajl li Xiamen Xiashun ma kinitx affettwata mid-distorsjonijiet fil-pajjiż kollu preżenti fis-suq tax-xogħol Ċiniż, il-Kummissjoni ċertament tuża l-kost lavorattiv tal-kumpanija stess f’konformità mat-tielet inċiż tal-Artikolu 2(6a)(a) tar-Regolament bażiku.
                  
               
                     (69)
                  
                  
                     It-tielet, Xiamen Xiashun ikkummentat li l-fatt li l-Kummissjoni sistematikament injorat il-kostijiet lavorattivi tal-produtturi esportaturi Ċiniżi, huwa prova li l-Artikolu 2(6a) tar-Regolament bażiku huwa inkompatibbli mal-Artikolu 2.2 u mal-Artikolu 2.2.1.1. tal-ADA. Dan minħabba li l-Artikolu 2(6a) tar-Regolament bażiku jipprevedi li l-kostijiet u l-prezzijiet għandhom jiġu injorati b’mod sistematiku, mingħajr ma jiġi eżaminat jekk il-kundizzjonijiet stabbiliti fl-Artikolu 2.2 tal-ADA humiex issodisfati.
                  
               
                     (70)
                  
                  
                     Il-Kummissjoni fakkret li f’kull investigazzjoni, il-partijiet kollha jkollhom l-opportunità li jipprovdu evidenza dwar l-elementi rilevanti kollha, inkluża l-allegazzjoni li ċerti fatturi tal-produzzjoni ma humiex distorti, f’konformità mat-tielet inċiż tal-Artikolu 2(6a) tar-Regolament bażiku. Kif spjegat fil-premessi (55) u (56) aktar ’il fuq, il-Kummissjoni ma tirrifjutax b’mod sistematiku l-kostijiet lavorattivi tal-produtturi esportaturi Ċiniżi, iżda tanalizza d-data fid-dettall f’kull każ li fih parti għamlet talba dwar in-nuqqas ta’ distorsjonijiet sabiex tivverifika jekk produttur esportatur jkunx qed jiġi affettwat mid-distorsjonijiet sinifikanti (8). Għalhekk, din il-pretensjoni ma ntlaqgħetx.
                  
               
                     (71)
                  
                  
                     Ir-raba’, Xiamen Xiashun osservat li fil-premessa (155) tar-Regolament provviżorju, il-Kummissjoni indikat li Xiamen Xiashun irċeviet ċerti premjijiet jew rikonoxximenti formali, li jfisser li kienet meħtieġa tissodisfa r-rekwiżiti ta’ eliġibbiltà sabiex tirċevihom, fosthom li ssegwi l-linja uffiċjali tal-GtĊ u tikkonforma mal-istrateġiji u mal-politiki governattivi uffiċjali. Xiamen Xiashun enfasizzat li dawn ir-rikonoxximenti huma biss unuri li rċeviet il-kumpanija u, filwaqt li l-kumpanija kellha bżonn tissodisfa xi rekwiżiti, ma kinitx ikkontrollata mill-gvern. Xiamen Xiashun żiedet li ma kien hemm l-ebda evidenza uffiċjali li tindika li hija ngħatat struzzjonijiet mill-gvern sabiex tistabbilixxi prezz tax-xiri għall-materja prima jew il-prezz tal-bejgħ tal-prodott tagħha li jmur kontra l-kundizzjonijiet tas-suq.
                  
               
                     (72)
                  
                  
                     Kif diġà ġie spjegat mill-Kummissjoni fil-premessa (155) tar-Regolament provviżorju, il-premjijiet u t-titli miksubin minn Xiamen mhux biss jirrikonoxxu l-kisbiet ta’ din il-kumpanija, iżda wkoll jirrikjedu b’mod ċar li din tkun allinjata mal-politika uffiċjali tal-gvern. Kif muri mill-kwotazzjonijiet fil-premessa (155) tar-Regolament provviżorju, huma biss il-kumpaniji li jsegwu strettament il-linja tal-gvern li huma eliġibbli għall-premji miksubin minn Xiamen Xiashun, bħat-titlu Impriża Ewlenija ta’ Fujian.
                  
               
                     (73)
                  
                  
                     Il-ħames, Xiamen Xiashun argumentat, u tenniet wara d-divulgazzjoni definittiva, li fil-premessa (157) tar-Regolament provviżorju, il-Kummissjoni kkonkludiet li Xiamen Xiashun kienet soġġetta għad-distorsjonijiet fil-pajjiż kollu fir-rigward tal-proċedimenti ta’ falliment, fin-nuqqas ta’ evidenza tal-kuntrarju. Xiamen Xiascun enfasizzat li peress li hija intrapriża ta’ suċċess, ma tistax tagħti prova li ma hijiex soġġetta għal distorsjonijiet fil-proċedimenti ta’ falliment.
                  
               
                     (74)
                  
                  
                     Kif diġà ġie spjegat fil-premessa (157) tar-Regolament provviżorju, il-problema bil-liġijiet dwar il-falliment fiċ-Ċina tinsab fl-infurzar inadegwat ta’ dawk il-liġijiet u fir-rwol li għandu l-Istat fil-proċedimenti ta’ insolvenza. F’kull investigazzjoni, il-partijiet għandhom l-opportunità li jipprovdu evidenza dwar l-elementi rilevanti kollha u l-Kummissjoni tanalizza d-data fid-dettall f’kull każ li fih parti tagħmel talba dwar in-nuqqas ta’ distorsjonijiet biex tivverifika jekk produttur esportatur huwiex affettwat mid-distorsjonijiet sinifikanti. Għalhekk, din il-pretensjoni ġiet miċuħda.
                  
               
                     (75)
                  
                  
                     Is-Sitt, Xiamen Xiashun ikkummentat li fil-premessa (162) tar-Regolament provviżorju, il-Kummissjoni indikat li Xiamen Xiashun stabbiliet impriża konġunta ma’ impriża tal-Istat (State owned enterprise, “SOE”), u kkonkludiet li kienet qed tikkoopera mill-qrib mal-Istat Ċiniż u li d-distorsjonijiet fil-pajjiż kollu jikkonċernaw ukoll lill-fornituri tagħha. Xiamen Xiashun iddikjarat li huwa komuni ħafna madwar id-dinja li l-kumpaniji privati jagħmlu negozju mal-SOEs jew ma’ aġenziji tal-gvern, u ma jfissirx li l-parti l-oħra hija mġiegħla ċċedi l-kontroll tan-negozju lill-gvern. Fil-każ ta’ Xiamen Xiashun, l-impriża konġunta mal-SOE titħaddem biss skont l-Istatut ta’ Assoċjazzjoni u d-Dritt tal-Kumpaniji taċ-Ċina. Xiamen Xiashun enfasizzat li ma kien hemm l-ebda evidenza uffiċjali li tissuġġerixxi li l-gvern qed jikkontrolla u jidderieġi l-iffissar tal-prezzijiet tal-prodotti, il-provvista u d-domanda tal-materja prima, kif ukoll l-operat ta’ kuljum tal-impriża konġunta.
                  
               
                     (76)
                  
                  
                     Filwaqt li l-Kummissjoni taqbel li l-impriżi konġunti bejn l-impriżi privati u l-SOEs huma komuni ħafna fid-dinja, ir-rwol tal-SOEs fiċ-Ċina huwa speċifiku ħafna, kif deskritt fit-Taqsima 3.3.1.3 tar-Regolament provviżorju. Illustrazzjoni pertinenti addizzjonali tal-effett distorsiv tal-SOEs fiċ-Ċina dwar il-prezzijiet u l-kostijiet hija l-kwotazzjoni minn artiklu ppubblikat fuq sit web tal-GtĊ: “L-iżvilupp fuq skala kbira tal-impriżi tal-istat fit-teknoloġija ewlenija u fl-industriji strateġiċi bbenefika u appoġġa lill-impriżi privati f’ħafna aspetti, bħall-inklużività tal-prezzijiet, it-trasferiment tat-talenti, it-tixrid tat-teknoloġija, u s-salvataġġ kapitali.” (9) Il-“benefiċċju”, l-“appoġġ”, l-“inklużività tal-prezzijiet” u s-“salvataġġ kapitali” imsemmijin fl-artiklu jindikaw b’mod ċar effett distorsiv tal-kooperazzjoni bejn l-SOEs u l-impriżi privati fis-suq Ċiniż. Wara d-divulgazzjoni definittiva, Xiamen Xiashun tenniet il-kummenti tagħha iżda ma pprovdiet l-ebda evidenza li tikkontradixxi l-konklużjonijiet tal-Kummissjoni.
                  
               3.1.2.   Pajjiż rappreżentattiv
         
         
                     (77)
                  
                  
                     Fir-Regolament provviżorju, il-Kummissjoni għażlet lit-Turkija bħala l-pajjiż rappreżentattiv f’konformità mal-Artikolu 2(6a) tar-Regolament bażiku. Id-dettalji dwar il-metodoloġija użata għall-għażla ġew stabbiliti fl-Ewwel u fit-Tieni nota magħmulin disponibbli għall-partijiet fil-fajl miftuħ fil-25 ta’ Novembru 2020 u fis-17 ta’ Marzu 2021 (“l-Ewwel Nota” u “it-Tieni Nota”), u fil-premessi (170) sa (197) tar-Regolament provviżorju.
                  
               
                     (78)
                  
                  
                     Xiamen Xiashun kif ukoll Donghai ripetutament ikkontestaw l-għażla tal-Kummissjoni li tuża d-data tal-kumpaniji li jipproduċu estrużjonijiet tal-aluminju bħala l-parametru referenzjarju għall-kostijiet tal-bejgħ, ġenerali u amministrattivi (“SG&A”) u għall-profitt. Fil-fehma tal-partijiet, l-estrużjonijiet tal-aluminju ma kinux simili għall-ACF, u kien hemm differenzi sostanzjali bejn iż-żewġ prodotti f’termini tal-użu, tal-kost tal-produzzjoni u tal-fatturi tal-produzzjoni tagħhom. Xiamen Xiashun argumentat ukoll li d-differenzi influwenzaw il-profitt u l-SG&A tal-kumpaniji, u għalhekk, jenħtieġ li ma jintużawx il-profitt u l-SG&A tal-kumpaniji li jipproduċu l-estrużjonijiet tal-aluminju sabiex jiġi ddeterminat il-valur normali. Skont Donghai, il-Kummissjoni kellha tillimita l-għażla tagħha għal kumpaniji attivi fil-produzzjoni tal-ACF biss. Barra minn hekk, Donghai argumentat ukoll li skont l-Artikolu 2(6a)(a) tar-Regolament bażiku, huwa meħtieġ li l-kumpanija magħżula mill-pajjiż rappreżentattiv timmanifattura l-prodott li qed jiġi investigat. Xiamen Xiashun tenniet l-istess pretensjonijiet wara d-divulgazzjoni definittiva.
                  
               
                     (79)
                  
                  
                     L-ewwel nett, issir referenza għall-valutazzjoni tal-Kummissjoni fil-premessi (184) – (190) tar-Regolament provviżorju, li telabora dwar l-għażla tas-settur tal-estrużjoni tal-aluminju u tal-produtturi Torok f’dak is-settur. Filwaqt li l-Kummissjoni rrikonoxxiet li ċerti karatteristiċi, użi finali, proċessi tal-produzzjoni u kostijiet tal-produzzjoni għall-ACF u l-estrużjonijiet tal-aluminju jistgħu ma jkunux identiċi, hija fakkret li dawn l-aspetti jridu jitqiesu b’mod ġenerali sabiex jiġi ddeterminat jekk prodott jew settur jaqax fl-istess kategorija ġenerali u/jew settur tal-prodott li qed jiġi investigat. Barra minn hekk, bi tweġiba għall-argument ta’ Donghai dwar l-użu tad-data mill-produtturi tal-ACF biss, il-Kummissjoni fakkret li skont l-Artikolu 2(6a)(a) tar-Regolament bażiku, huwa meħtieġ biss li jinstabu l-kostijiet korrispondenti tal-produzzjoni u tal-bejgħ, kif ukoll livell raġonevoli ta’ SG&A u tal-profitti, f’pajjiż rappreżentattiv xieraq. L-użu ta’ data minn kumpaniji li jipproduċu eżattament l-istess prodott bħall-prodott ikkonċernat ma huwiex obbligatorju b’dik id-dispożizzjoni.
                  
               
                     (80)
                  
                  
                     It-tieni, huwa mfakkar li fl-applikazzjoni tal-Artikolu 2(6a)(a) tar-Regolament bażiku, il-Kummissjoni tgawdi minn diskrezzjoni fir-rigward tal-għażla tal-kumpaniji fil-pajjiż rappreżentattiv. Bħala parti minn dik id-diskrezzjoni u kif deskritt fir-Regolament provviżorju (ara l-premessi (182), (188) u (192)), fin-nuqqas ta’ data li turi livell raġonevoli ta’ SG&A u profitti tal-produtturi tal-ACF f’pajjiż(i) rappreżentattiv(i) potenzjali, il-Kummissjoni tista’, jekk ikun meħtieġ, tikkunsidra wkoll il-produtturi li jimmanifatturaw prodott fl-istess kategorija ġenerali u/jew settur tal-prodott li qed jiġi investigat.
                  
               
                     (81)
                  
                  
                     Xiamen Xiashun u Donghai kkontestaw ukoll id-deċiżjoni tal-Kummissjoni li tinjora d-data ta’ produttur Tork tal-ACF (10) minħabba li l-profitt tiegħu kien qrib il-punt tal-ekwilibriju. Fil-fehma tagħhom, dan ikkontradixxa l-approċċ tal-Kummissjoni meħud fl-investigazzjoni dwar l-estrużjonijiet tal-aluminju, fejn il-Kummissjoni, meta stabbiliet valur raġonevoli għall-SG&A u għall-profitt, qieset il-kumpaniji profittabbli kollha irrispettivament mil-livell ta’ profitt tagħhom, u dment li ma kinux qed jagħmlu t-telf (11).
                  
               
                     (82)
                  
                  
                     Ta’ min ifakkar li l-produttur Tork tal-ACF identifikat kien l-unika kumpanija b’data disponibbli għall-pubbliku għall-2019 (perjodu li jikkoinċidi parzjalment mal-PI). Profitt qrib l-ekwilibriju ta’ kumpanija waħda ma jistax jitqies raġonevoli, minħabba l-livell ta’ profitt miksub minn basket ta’ kumpaniji Torok oħra attivi fl-industrija tal-aluminju fl-istess perjodu. B’riżultat ta’ dan, u kif osservat fir-Regolament provviżorju (il-premessa (192)), il-Kummissjoni qieset l-użu ta’ data finanzjarja aggregata u ponderata ta’ basket ta’ kumpaniji b’ċifri ta’ profitt raġonevoli aktar adegwati għall-finijiet li jinstab ammont raġonevoli għall-SG&A u għall-profitt mill-użu tad-data ta’ produttur wieħed li l-livelli ta’ profitt tiegħu ma jidhrux li huma indikattivi tas-sitwazzjoni ekonomika fis-settur. Għalhekk, il-Kummissjoni ċaħdet din il-pretensjoni.
                  
               3.1.3.   Sorsi użati biex jiġu stabbiliti kostijiet mingħajr distorsjoni għall-fatturi ta’ produzzjoni
         
         
                     (83)
                  
                  
                     Il-Kummissjoni stabbiliet id-dettalji dwar is-sorsi użati sabiex jiġi stabbilit il-valur normali fil-premessi (198) – (223) tar-Regolament provviżorju. Wara l-pubblikazzjoni tar-Regolament provviżorju, diversi partijiet għamlu talbiet dwar is-sorsi differenti użati sabiex jiġi ddeterminat il-valur normali.
                  
               3.1.3.1.   Materja prima
         
         
                     (84)
                  
                  
                     Donghai qieset li l-approċċ tal-Kummissjoni li tuża l-bażi tad-data tal-GTA ma kienx xieraq, peress li valuri surrogati aktar preċiżi kienu disponibbli għall-pubbliku. Donghai kkontestat b’mod partikolari l-valuri tal-GTA għall-kojls illaminati bil-kesħa u ssuġġeriet l-użu ta’ prezzijiet referenzjarji alternattivi bbażati fuq ir-rapport tas-CRU (12). Madankollu, bi tweġiba għad-divulgazzjoni provviżorja, Donghai sempliċiment tenniet il-pretensjoni li diġà kienet għamlet bi tweġiba għat-Tieni Nota mingħajr ma ppreżentat ebda element fattwali jew legali ġdid. Għalhekk, il-pretensjoni ta’ Donhai ġiet irrifjutata u s-sejbiet kif imsemmija fil-premessi (214)-(217) tar-Regolament provviżorju ġew ikkonfermati.
                  
               
                     (85)
                  
                  
                     Donghai wkoll ripetutament ma qablitx mal-parametru referenzjarju għar-ruttam tal-aluminju. Skont Donghai, il-prezz referenzjarju tar-ruttam jenħtieġ li jiġi ddeterminat billi tintuża bħala bażi, referenza għall-prezzijiet tal-ingotti tal-aluminju. Fir-Regolament provviżorju (ara l-premessi (211)-(212)), il-Kummissjoni elaborat dwar ir-raġunijiet għall-applikazzjoni tal-parametru referenzjarju tal-GTA għar-ruttam tal-aluminju minflok parametru referenzjarju għall-ingotti tal-aluminju. Billi Donghai ma pprovdiet l-ebda evidenza ġdida dwar għaliex il-Kummissjoni jenħtieġ li ma tużax il-valur fil-bażi tad-data tal-GTA, il-Kummissjoni ċaħdet il-pretensjoni u sostniet is-sejbiet tagħha kif imsemmijin fil-premessi minn (211)-(212) tar-Regolament provviżorju.
                  
               
                     (86)
                  
                  
                     Wara d-divulgazzjoni definittiva, Donghai għamlet ukoll xi talbiet fir-rigward tal-faħam bituminuż.
                  
               
                     (87)
                  
                  
                     Il-Kummissjoni tiċċara li l-faħam bituminuż mhuwiex fattur ta’ produzzjoni għall-prodott ikkonċernat, u għalhekk ma ġie stabbilit l-ebda punt ta’ riferiment għall-faħam bituminuż. Il-pretensjoni għalhekk ġiet irrifjutata.
                  
               
                     (88)
                  
                  
                     Xiamen Xiashun kif ukoll Donghai argumentaw ukoll li fir-Regolament provviżorju, il-Kummissjoni qieset b’mod espliċitu li l-prezz ta’ waħda mill-materja prima użata għall-produzzjoni tal-ACF, l-ingotti tal-aluminju, instabet li kienet mingħajr distorsjoni għall-finijiet tal-Artikolu 7(2a) tar-Regolament bażiku, b’referenza għall-fatt li l-prezz tax-xiri għall-ingotti mħallas mill-produtturi esportaturi inklużi fil-kampjun “ma kienx ferm aktar baxx meta mqabbel mal-prezzijiet fis-swieq internazzjonali rappreżentattivi ta’ hawn taħt” (13). Għalhekk, fil-fehma tal-partijiet, kien jenħtieġ li l-Kummissjoni tuża l-prezz reali mħallas mill-produtturi esportaturi għall-ingotti minflok tuża valur referenzjarju maħdum skont id-data tal-GTA.
                  
               
                     (89)
                  
                  
                     Wara d-divulgazzjoni definittiva Xiamen Xiashun tenniet dan l-argument.
                  
               
                     (90)
                  
                  
                     Il-Kummissjoni fakkret li l-kalkolu tal-valur normali u l-valutazzjoni relatata mal-applikazzjoni tar-regola tad-dazju inferjuri kienu analiżijiet differenti bbażati fuq dispożizzjonijiet differenti tar-Regolament bażiku. Il-konklużjonijiet milħuqin skont l-Artikolu 2(6)(a) kienu bbażati fuq diversi fatturi. Dawn jinkludu valutazzjoni tal-impatt potenzjali ta’ element wieħed jew aktar elenkat(i) fl-Artikolu 2(6a)(b) tar-Regolament bażiku, bħal pereżempju l-ordni pubbliku, l-interferenza tal-awtoritajiet pubbliċi fis-swieq, il-preżenza tal-istat fid-ditti eċċ. Il-valutazzjoni ġenerali dwar l-eżistenza ta’ distorsjonijiet tista’ tqis ukoll il-kuntest ġenerali u s-sitwazzjoni fil-pajjiż. F’konformità ma’ dan l-Artikolu, il-Kummissjoni sabet li s-settur tal-aluminju fir-RPĊ kien potenzjalment affettwat minn distorsjonijiet sinifikanti (il-premessi (143) u (169) tar-Regolament provviżorju), u għalhekk, il-valur normali kellu jinbena fuq il-bażi tal-kost tal-produzzjoni u tal-bejgħ li jirrifletti prezzijiet jew parametri referenzjarji mingħajr distorsjoni. Li l-prezz medju tax-xiri ta’ din il-materja prima fir-RPĊ mill-produtturi esportaturi inklużi fil-kampjun ma kienx ferm inqas mill-prezz ta’ parametru referenzjarju fil-pajjiż rappreżentattiv, jiġifieri f’firxa ta’ [0 % - 5 %] bħala medja, ma jfissirx awtomatikament li l-kostijiet tal-produtturi esportaturi jistgħu jiġu stabbiliti b’mod pożittiv li ma humiex distorti. Tabilħaqq, skont l-Artikolu 7(2a) tar-Regolament bażiku, il-Kummissjoni tivvaluta biss il-livell tal-prezzijiet ta’ input speċifiku fis-suq domestiku u jekk il-livell tal-prezzijiet ta’ tali input domestikament huwiex “sinifikament aktar baxx” meta mqabbel ma’ parametru referenzjarju internazzjonali sabiex jiġi ġġustifikat in-nuqqas ta’ applikazzjoni tar-regola tad-dazju inferjuri. Dan il-paragun tal-prezzijiet domestiċi u internazzjonali skont l-Artikolu 7(2a) għandu skop u kuntest differenti mill-kalkolu tal-valur normali fuq il-bażi tal-Artikolu 2(6a) tar-Regolament bażiku. Ma kien hemm l-ebda evidenza fil-fajl li tappoġġa sejba ta’ stabbiliment pożittiv skont it-tielet inċiż tal-Artikolu 2(6a)(a) li l-prezz tal-ingotti tal-aluminju mixtrijin minn produttur esportatur wieħed jew aktar ma kienx affettwat mid-distorsjonijiet sinifikanti u, għalhekk, kien jiġġustifika l-użu tal-prezzijiet domestiċi tal-ingotti f’dak il-kuntest.
                  
               
                     (91)
                  
                  
                     Għalhekk, il-Kummissjoni sostniet li l-eżitu tal-eżami skont l-Artikolu 7(2a) tar-Regolament bażiku ma ħalliex impatt fuq il-konklużjonijiet milħuqin mill-Kummissjoni fil-premessi (143) u (169) tar-Regolament provviżorju. Għalhekk, il-Kummissjoni ċaħdet din il-pretensjoni.
                  
               
                     (92)
                  
                  
                     Donghai u Xiamen Xiashun argumentaw ukoll li jenħtieġ li l-Kummissjoni ma tapplikax dazji fuq l-importazzjoni fir-rigward ta’ materjali li l-produtturi esportaturi jipproduċu huma stess, jew jixtru fir-RPĊ. Fil-fehma ta’ Donghai, l-applikazzjoni tad-dazju fuq l-importazzjoni kienet tmur kontra r-raġunament tal-Artikolu 2(6a)(a) tar-Regolament bażiku sabiex jinħolqu mill-ġdid il-kostijiet attwali li kienet iġġarrab kumpanija teoretika f’pajjiż b’ekonomija mhux affettwata minn distorsjonijiet sinifikanti. It-tielet paragrafu ta’ dik id-dispożizzjoni jirrikjedi li “valutazzjoni għandha ssir separatament għal kull esportatur u produttur”. Din kienet tinvolvi, skont Donghai, li l-valur normali ma jistax jiġi kkalkolat b’mod astratt, iżda jrid ikun ibbażat fuq is-sitwazzjoni konkreta tal-kumpaniji investigati. Donghai rreferiet għall-prattika preċedenti tal-Kummissjoni, li abbażi tagħha l-objettiv tal-Artikolu 2(6a)(a) tar-Regolament bażiku kien “li f’pajjiż rappreżentattiv possibbli, jinstabu l-fatturi mhux distorti korrispondenti kollha tal-produzzjoni jew kemm jista’ jkun fatturi li ntużaw mill-produtturi Ċiniżi kooperattivi u l-ammonti kollha possibbli mhux distorti għall-ispejjeż ġenerali tal-manifattura, l-SG&A u l-profitti” (14). Konsegwentement, Donghai qieset li l-inklużjoni tad-dazji tal-importazzjoni għall-materja prima li l-kumpaniji Ċiniżi jixtru f’pajjiżhom ma tistax titqies bħala raġonevoli skont it-tifsira ta’ (u l-ħsieb wara) din id-dispożizzjoni. Xiamen Xiashun argumentat ukoll li d-dazju fuq l-importazzjoni kellu jikkumpensa l-VAT li ma tiġix imposta mill-pajjiżi esportaturi, sabiex il-prezz tal-esportazzjoni jkun komparabbli mal-prezz domestiku, li fuqu tapplika l-VAT. Għalhekk, għall-kalkolu tal-valur normali, jenħtieġ li ma jiżdiedx id-dazju fuq l-importazzjoni.
                  
               
                     (93)
                  
                  
                     Il-Kummissjoni fakkret li l-Artikolu 2(6a) jippermetti lill-Kummissjoni tistabbilixxi l-valur normali abbażi ta’ kostijiet u prezzijiet mingħajr distorsjoni f’pajjiż rappreżentattiv, f’dan il-każ it-Turkija, bħala indikatur għal dak li jkun il-prezz mingħajr distorsjoni fir-RPĊ iżda għad-distorsjonijiet sinifikanti. Peress li produttur fit-Turkija li jikseb dawn il-materjali minn barra l-pajjiż ikun soġġett għat-taxxa fuq l-importazzjoni, it-taxxi fuq l-importazzjoni ġew ikkunsidrati wkoll meta nħadem il-valur normali sabiex jirriflettu l-prezz/il-kost ta’ kwalunkwe materja prima partikolari pagabbli minn produttur fil-pajjiż rappreżentattiv u b’hekk ma kienx hemm distorsjonijiet sinifikanti li nstabu fir-RPĊ. Għalhekk, il-Kummissjoni ċaħdet din il-pretensjoni.
                  
               3.1.3.2.   Manodopera
         
         
                     (94)
                  
                  
                     Donghai sostniet li l-Kummissjoni kien jenħtieġ li tuża r-rati tal-indiċi ta’ kull xahar minflok indiċi (annwali) medju tal-prezzijiet tal-produtturi, madankollu mingħajr ma ssostanzjat il-pretensjoni tagħha u spjegat kif dan kien se jkollu impatt fuq il-kalkolu tal-valur normali. Għalhekk, il-pretensjoni ta’ Donghai kellha tiġi rifjutata.
                  
               3.1.3.3.   Elettriku
         
         
                     (95)
                  
                  
                     Donghai affermat li sabiex jiġi stabbilit il-parametru referenzjarju għall-elettriku, il-Kummissjoni missha użat data mill-Eurostat, li fil-fehma tagħha kienet aktar akkurata mid-data nazzjonali Torka użata mill-Kummissjoni peress li kienet teskludi l-VAT u taxxi oħrajn li jistgħu jiġu rkuprati.
                  
               
                     (96)
                  
                  
                     Il-Kummissjoni eżaminat il-pretensjoni u sabet li d-data tal-Eurostat relatata mat-Turkija kienet ibbażata fuq data li kienet ġejja mill-istatistika nazzjonali Torka, għalkemm ippreżentata b’mod differenti. Barra minn hekk, il-Kummissjoni diġà naqqset il-VAT mid-data nazzjonali Torka meta ddeterminat il-parametru referenzjarju għall-elettriku. Għalhekk, il-Kummissjoni ċaħdet din il-pretensjoni.
                  
               3.1.3.4.   SG&A u profitti
         
         
                     (97)
                  
                  
                     Wara d-divulgazzjoni provviżorja, Donghai ssuġġeriet li għal tliet kumpaniji addizzjonali, li allegatament kienu wkoll produtturi tal-ACF, kellha tintuża data mill-Kummissjoni sabiex tistabbilixxi l-parametru referenzjarju għal SG&A u profitt mingħajr distorsjoni.
                  
               
                     (98)
                  
                  
                     L-ewwel nett, Donghai naqset milli tipproduċi xi evidenza pożittiva li l-kumpaniji elenkati b’mod addizzjonali kienu jipproduċu l-ACF matul il-PI. It-tieni, Donghai ma pprovdiet l-ebda data finanzjarja disponibbli faċilment għal xi waħda minn dawn il-kumpaniji u l-Kummissjoni ma identifikat l-ebda data finanzjarja għal ebda waħda mit-tliet kumpaniji indikati minn Donghai. Għalhekk, il-pretensjoni ta’ Donghai ġiet rifjutata.
                  
               3.1.4.   Fatturi ta’ produzzjoni u sorsi ta’ informazzjoni
         
         
                     (99)
                  
                  
                     Meta titqies l-informazzjoni kollha ppreżentata mill-partijiet interessati, il-fatturi ta’ produzzjoni u s-sorsi tagħhom li ġejjin ġew identifikati fir-rigward tat-Turkija sabiex jiġi ddeterminat il-valur normali f’konformità mal-Artikolu 2(6a)(a) tar-Regolament bażiku:
                     
                        Tabella 1
                     
                     
                        Fatturi tal-produzzjoni tal-ACF
                     
                     
                                 Fattur ta’ Produzzjoni
                              
                              
                                 Kodiċi tal-Komodità
                              
                              
                                 Valur mingħajr distorsjoni
                              
                              
                                 Unità ta’ kejl
                              
                           
                                 
                                    Materja prima
                                 
                              
                           
                                 Ingotti tal-aluminju
                              
                              
                                 7601 10 
                              
                              
                                 12,73 
                              
                              
                                 CNY/KG
                              
                           
                                 Ċangaturi tal-aluminju
                              
                              
                                 7601 20 20 
                              
                              
                                 13,91 
                              
                              
                                 CNY/KG
                              
                           
                                 Stokk tal-fojl tal-aluminju
                              
                              
                                 7606 12 92 
                              
                              
                                 26,06 
                              
                              
                                 CNY/KG
                              
                           
                                 Żejt tal-laminazzjoni (“spirtu abjad”)
                              
                              
                                 2710 12 21 
                              
                              
                                 5,92 
                              
                              
                                 CNY/KG
                              
                           
                                 Addittivi taż-żejt tal-laminazzjoni
                              
                              
                                 2710 12 21 
                              
                              
                                 5,92 
                              
                              
                                 CNY/KG
                              
                           
                                 Ruttam tal-aluminju
                              
                              
                                 7602 00 19 
                              
                              
                                 11,01 
                              
                              
                                 CNY/KG
                              
                           
                                 
                                    Manodopera
                                 
                              
                           
                                 Kostijiet lavorattivi fis-settur tal-manifattura
                              
                              
                                 m/a
                              
                              
                                 59,97 
                              
                              
                                 CNY/siegħa
                              
                           
                                 
                                    Enerġija
                                 
                              
                           
                                 Elettriku
                              
                              
                                 m/a
                              
                              
                                 0,48 -0,51  (15)
                                 
                              
                              
                                 CNY/KWh
                              
                           
               3.1.5.   Kalkolu tal-valur normali
         
         
                     (100)
                  
                  
                     Id-dettalji tal-kalkolu tal-valur normali ġew stabbiliti fil-premessi (224) sa (231) tar-Regolament provviżorju.
                  
               
                     (101)
                  
                  
                     Fl-istadju provviżorju, kif ukoll wara d-divulgazzjoni finali, Donghai tenniet il-pretensjoni tagħha li jenħtieġ li tiġi ttrattata, flimkien ma’ entitajiet oħrajn li jappartjenu għall-istess grupp korporattiv (“il-Grupp Nanshan”), b’mod konsolidat f’dak li għandu x’jaqsam mal-kalkolu tal-valur normali. B’mod aktar speċifiku, skont Donghai, il-Kummissjoni jenħtieġ li tikkunsidra li tissostitwixxi biss il-prezzijiet tal-fatturi tal-produzzjoni li l-Grupp Nanshan kien qed jixtri fil-bidu tal-proċess tal-produzzjoni minn parti mhux relatata bil-prezzijiet tal-parametru referenzjarju. B’dan il-mod, il-Kummissjoni tkopri l-fatturi kollha distorti tal-produzzjoni mixtrija mill-Grupp. Il-kumpanija qieset li minkejja li kienu entitajiet legalment distinti, il-kumpaniji tal-Grupp Nanshan jifformaw parti minn unità waħda minn perspettiva ekonomika peress li (i) huma kkontrollati mill-istess entità u hemm trikkib sinifikanti fil-grupp f’termini kemm tal-bordijiet tad-diretturi kif ukoll tal-livell maniġerjali, (ii) ilkoll jinsabu fl-istess park industrijali u (iii) il-proċess tal-produzzjoni huwa estremament integrat, bl-output ta’ kumpanija waħda jikkostitwixxi l-input għall-oħrajn. Barra minn hekk, il-kumpaniji individwali jidhru għall-klijenti mhux relatati bħala entità waħda wkoll, b’sit web wieħed, b’marka waħda, u b’ċentru ta’ kuntatt wieħed. Donghai sostniet li l-kunċett tal-entità ekonomika unika ma kienx ristrett għal-liġi dwar id-difiża tal-kummerċ, iżda estiż ukoll għal fergħat oħra tad-dritt tal-Unjoni (b’mod partikolari d-dritt tal-kompetizzjoni). Barra minn hekk, id-deċiżjonijiet dwar il-produzzjoni ma jittiħdux fil-livell ta’ Donghai iżda fil-livell tal-grupp. Skont Donghai, is-sejbiet tal-Kummissjoni jwasslu għal diskriminazzjoni peress li jinjoraw id-differenzi fost l-esportaturi inklużi fil-kampjun. Donghai fittxet li turi d-diskriminazzjoni allegata billi qabblet it-trattament mogħti f’dan il-każ lil Xiamen Xiashun (il-produttur bl-aktar marġni tad-dumping baxx, li jipproduċi l-ACF mill-ingotti tal-aluminju fl-istess entità ġuridika) fil-konfront tal-Grupp Nanshan.
                  
               
                     (102)
                  
                  
                     Barra minn hekk, Donghai argumentat li l-metodoloġija kisret ukoll id-dispożizzjonijiet tal-Artikolu 2(6a) tar-Regolament bażiku li jirreferi għall-“kostijiet korrispondenti ta’ produzzjoni u bejgħ f’pajjiż rappreżentattiv xieraq”. Fil-fehma ta’ Donghai, il-kostijiet tal-produzzjoni korrispondenti tagħha ma kinux dawk ta’ materja prima intermedja, iżda dawk tal-ewwel materja prima fil-katina tal-produzzjoni tal-aluminju, jiġifieri l-boksajt u l-faħam. Donghai sostniet li l-Kummissjoni kienet awtorizzata biss li tinjora l-kostijiet tal-materjal minn fornituri mhux relatati.
                  
               
                     (103)
                  
                  
                     Il-Kummissjoni rrieżaminat il-pretensjoni u l-evidenza fil-fajl. Madankollu, ma ġie pprovdut l-ebda argument ġdid li jmur kontra l-konklużjonijiet imniżżlin fil-premessa (231) tar-Regolament provviżorju. L-istabbiliment ta’ proċess ta’ produzzjoni fuq bażi konsolidata u l-użu ta’ fatturi ta’ produzzjoni ta’ produtturi affiljati għal prodotti upstream għajr l-ACF joskuraw ir-realtà industrijali u ekonomika tal-entitajiet li jipproduċu l-ACF. Barra minn hekk, fil-fehma tal-Kummissjoni, jekk jinstab li l-prezzijiet u l-kostijiet ikunu distorti fiċ-Ċina fir-rigward tal-prodott ikkonċernat kif ukoll tal-inputs tiegħu, l-inputs magħmulin mill-kumpanija relatata fi ħdan il-Grupp ikunu affettwati wkoll minn dawk is-sejbiet. Għalhekk, dawk l-inputs, irrispettivament minn jekk kinux akkwistati minn fornitur relatat, jenħtieġ li jiġu aġġustati f’dan il-kuntest.
                  
               
                     (104)
                  
                  
                     Barra minn hekk, il-Kummissjoni ma qisitx il-metodu diskriminatorju. L-ewwel, Donghai tqabbel it-trattament ta’ produttur ieħor ma’ dak tal-Grupp Nanshan, filwaqt li tinjora l-fatt li hija Donghai biss (u mhux il-Grupp Nanshan kollu) li hija soġġetta għal din l-investigazzjoni fil-kapaċità ta’ produttur esportatur. Il-metodu applikat mill-Kummissjoni sempliċiment jirrifletti l-istabbiliment attwali ta’ produtturi individwali u tal-proċessi ta’ produzzjoni tagħhom. Għalhekk, il-kostijiet tal-produzzjoni “korrispondenti” imsemmijin fl-Artikolu 2(6a) tar-Regolament bażiku huma l-kostijiet imġarrbin minn kull waħda mill-entitajiet legali individwalment u affettwati bl-istess mod mid-distorsjonijiet sinifikanti. Konsegwentement, il-Kummissjoni ċaħdet il-pretensjoni ta’ Donghai.
                  
               
                     (105)
                  
                  
                     Billi Donghai ma pprovdiet l-ebda evidenza ġdida li tissostanzja l-pretensjoni li tibdel il-valutazzjoni tal-Kummissjoni, il-Kummissjoni kkonfermat is-sejbiet provviżorji tagħha u l-metodu biex jiġi kkalkolat il-valur normali kif stabbilit fil-premessi (224) sa (231) tar-Regolament provviżorju.
                  
               3.2.   Prezz tal-esportazzjoni
         
         
                     (106)
                  
                  
                     Id-dettalji tal-kalkolu tal-prezz tal-esportazzjoni ġew stabbiliti fil-premessi (232) sa (235) tar-Regolament provviżorju.
                  
               
                     (107)
                  
                  
                     Xiamen Xiashun ikkontestat l-aġġustament għall-kost tal-ippakkjar applikat mill-Kummissjoni għall-bejgħ tal-esportazzjoni tagħha. Hija argumentat li l-kost tal-ippakkjar diġà huwa inkluż fl-ispejjeż ġenerali tal-kost tal-manifattura tagħha stess u, fil-fehma tagħha, id-diżaggregazzjoni tal-ispejjeż ġenerali tal-manifattura pprovduti mill-kumpanija tindika b’mod ċar il-materjali differenti tal-ippakkjar. Għalhekk, il-kost tal-ippakkjar diġà huwa inkluż fil-valur normali u jenħtieġ li ma jitnaqqasx mill-prezz tal-esportazzjoni.
                  
               
                     (108)
                  
                  
                     Il-Kummissjoni rrieżaminat il-pretensjoni u l-evidenza fil-fajl. Madankollu, l-elementi pprovduti ma jikkostitwixxux provi biżżejjed fil-fehma tal-Kummissjoni. Ma hemm l-ebda indikazzjoni ċara li l-materjali elenkati huma fil-fatt materjal tal-ippakkjar għall-prodott ikkonċernat meta jiġu kkonsenjati lill-klijenti, u l-informazzjoni pprovduta ma tippermettix li jiġu stmati l-kwantitajiet u l-valuri tal-materjali tal-ippakkjar li allegatament jintużaw. Għalhekk, il-pretensjoni ma ntlaqgħetx.
                  
               
                     (109)
                  
                  
                     Wara d-divulgazzjoni definittiva Xiamen Xiashun tenniet il-pretensjoni. Hija argumentat li l-kost totali tal-oġġetti tal-ippakkjar elenkati fit-tqassim tal-ispejjeż ġenerali tal-manifattura pprovduti mill-kumpanija, espressi bħala perċentwal tal-kost tal-produzzjoni tagħha, huwa komparabbli mal-aġġustament għall-ispiża tal-ippakkjar applikat mill-Kummissjoni għall-bejgħ tal-esportazzjoni tagħha, u b’hekk juri l-għadd doppju.
                  
               
                     (110)
                  
                  
                     Il-Kummissjoni ma qablitx ma’ din il-valutazzjoni. L-ewwel nett, l-allegat kost tal-ippakkjar ikkalkulat minn Xiamen Xiashun mhuwiex komparabbli mal-aġġustament applikat mill-Kummissjoni, iżda huwa 36 % inqas. It-tieni, kif ammettiet il-kumpanija nnifisha, ma hemm l-ebda kwantità rrappurtata ta’ dan l-allegat materjal ta’ ppakkjar fl-informazzjoni pprovduta li tippermetti lill-Kummissjoni tistma rata ta’ konsum u prezz unitarju raġonevoli, u lanqas ma ġiet ipprovduta xi informazzjoni addizzjonali li dan il-materjal kien fil-fatt materjal ta’ ppakkjar għall-konsenji tal-prodott ikkonċernat.
                  
               3.3.   Offerti ta’ impenn
         
         
                     (111)
                  
                  
                     Wara d-divulgazzjoni finali, sal-iskadenza speċifikata fl-Artikolu 8(2) tar-Regolament bażiku, produttur esportatur wieħed ippreżenta offerta għal impenn fuq il-prezz: Jiangsu Zhongji Lamination Materials Co., Ltd., flimkien man-negozjant relatat tagħha Jiangsu Zhongji Lamination Materials Co., (HK) Limited.
                  
               
                     (112)
                  
                  
                     Skont l-Artikolu 8 tar-Regolament bażiku, l-offerti ta’ impenn fuq il-prezz iridu jkunu adegwati biex jeliminaw l-effett dannuż tad-dumping u l-aċċettazzjoni tagħhom ma għandhiex titqies li mhux prattika. Il-Kummissjoni vvalutat l-offerta fid-dawl ta’ dawn il-kriterji u qieset li l-aċċettazzjoni tagħha ma tkunx prattika għar-raġunijiet li ġejjin.
                  
               
                     (113)
                  
                  
                     L-ewwel, il-kumpanija tipproduċi u tbigħ diversi tipi ta’ prodotti b’differenzi sinifikanti fil-prezzijiet. It-tipi ta’ fojl tal-aluminju għall-modifikazzjoni ma jistgħux jintgħarfu faċilment minn xulxin permezz ta’ spezzjoni fiżika. B’mod partikolari, ikun diffiċli ħafna li l-ħxuna tiġi vvalutata biss permezz ta’ spezzjoni fiżika. Mingħajr analiżi dettaljata tal-laboratorju, l-awtoritajiet doganali ma jkunux jistgħu jiddeterminaw jekk il-prodott importat jikkorrispondix ma’ dak li qed jiġi ddikjarat. It-tieni, l-għadd kbir ta’ tipi ta’ prodotti jinvolvi riskju għoli ta’ kumpens trażversali fost it-tipi differenti ta’ prodotti, b’tipi ta’ prodotti aktar għaljin li possibbilment jiġu ddikjarati ħażin bħala tipi ta’ prodotti orħos, soġġetti wkoll għall-impenn. Dan jirrendi l-impenn mhux infurzabbli u għalhekk mhux prattiku skont it-tifsira tal-Artikolu 8 tar-Regolament bażiku. It-tielet,Zhongji għandha għadd kbir ta’ kumpaniji relatati direttament involuti fil-produzzjoni jew fil-bejgħ tal-prodott li qed jiġi investigat. Barra minn hekk, Zhongji jbigħ il-prodott kemm direttament kif ukoll indirettament. Struttura ta’ grupp kumplessa bħal din iġġorr riskju għoli ta’ kumpens trasversali. Il-Kummissjoni ma tkunx tista’ timmonitorja u tiżgura l-konformità mal-impenn tal-bejgħ indirett permezz tal-kumpanija relatata f’Hong Kong u possibbilment permezz tal-kumpaniji relatati l-oħra. Dan, waħdu, jagħmel l-offerta mhux prattika.
                  
               
                     (114)
                  
                  
                     Il-Kummissjoni bagħtet ittri lill-applikant, fejn esponiet ir-raġunijiet imsemmija hawn fuq għaċ-ċaħda tal-offerti ta’ impenn.
                  
               
                     (115)
                  
                  
                     L-applikant ippreżenta l-kummenti tiegħu. Dawn il-kummenti tqiegħdu għad-dispożizzjoni tal-partijiet interessati fil-fajl tal-każ.
                  
               
                     (116)
                  
                  
                     Zhongji ma qablitx mal-konklużjonijiet tal-Kummissjoni li l-għadd kbir ta’ tipi ta’ prodotti tagħha jagħmilha diffiċli li ssir distinzjoni bejniethom u jinvolvi riskju ta’ kumpens trasversali. Fil-fehma tagħha, il-prodotti huma faċilment identifikabbli mill-awtoritajiet doganali u l-prezzijiet bejn it-tipi differenti ta’ prodotti ma jvarjawx b’mod sinifikanti. Barra minn hekk, il-kumpanija offriet li tesporta biss it-tipi ta’ prodotti li jappartjenu lil ħames PCNs.
                  
               
                     (117)
                  
                  
                     Barra minn hekk, fir-rigward tal-istruttura tal-grupp kumpless, Zhongji offriet li timpenja ruħha li tbigħ esklussivament lill-Unjoni direttament permezz ta’ Zhongji Lamination Materials Co., Ltd, u li ma tbigħ l-ebda prodott ieħor lill-istess klijenti fl-Unjoni li lilhom jinbiegħ il-prodott li qed jiġi investigat.
                  
               
                     (118)
                  
                  
                     Il-Kummissjoni rrevediet l-offerta u l-argumenti mressqa mill-kumpanija. Madankollu, il-kummenti u l-bidliet proposti ma neħħewx l-elementi li jagħmlu l-offerta ta’ impenn mhux infurzabbli.
                  
               
                     (119)
                  
                  
                     Anki jekk l-impenn ta’ Zhongji li jesporta ħames PCNs biss inaqqas, iżda mhux jelimina, ir-riskju ta’ kumpens trasversali, ma jkunx prattiku ħafna li jiġi infurzat. Kif ikkonfermat mill-kumpanija fl-osservazzjonijiet tagħha, l-awtoritajiet doganali ma jkunux jistgħu jiddeterminaw jekk il-prodott importat jikkorrispondix għal dak li qed jiġi ddikjarat biss permezz ta’ spezzjoni fiżika, mingħajr għodod ta’ kejl speċifiċi.
                  
               
                     (120)
                  
                  
                     Għall-istess raġuni jkun estremament diffiċli li jiġi infurzat l-impenn ta’ Zhongji li ma jbigħ l-ebda prodott ieħor għajr il-prodott li qed jiġi investigat lill-istess klijenti fl-UE. Barra minn hekk, il-kumpaniji relatati ma’ Zhongji jesportaw prodotti tal-aluminju oħra lejn l-UE, li huma wkoll soġġetti għal miżuri anti-dumping (16) u hemm miżuri fis-seħħ fuq prodotti tal-aluminju li huma kklassifikati taħt l-istess kodiċi NM tal-prodott li qed jiġi investigat (17).
                  
               
                     (121)
                  
                  
                     Għaldaqstant, il-Kummissjoni qieset l-offerta ta’ impenn mhux infurzabbli u għalhekk mhux prattika skont it-tifsira tal-Artikolu 8 tar-Regolament bażiku, u għalhekk irrifjutat l-offerta.
                  
               3.4.   Tqabbil
         
         
                     (122)
                  
                  
                     Id-dettalji dwar it-tqabbil tal-valur normali u l-prezz tal-esportazzjoni ġew stabbiliti fil-premessi (236) sa (241) tar-Regolament provviżorju.
                  
               
                     (123)
                  
                  
                     Donghai kkunsidrat ukoll li l-SG&A u l-profitt tal-kumpaniji Torok kienu jinkludu allowances bħat-trasport u l-assigurazzjoni. Għalhekk, skont Donghai, f’konformità mal-Artikolu 2(10) tar-Regolament bażiku u sabiex jiġi żgurat paragun ġust, jenħtieġ li l-Kummissjoni tagħmel xi aġġustamenti.
                  
               
                     (124)
                  
                  
                     Donghai naqset milli tipprovdi evidenza li turi li l-SG&A u l-profitt tal-kumpaniji Torok kienu jinkludu t-trasport u l-assigurazzjoni, u, għalhekk, li l-valuri kienu jinkludu kostijiet differenti mill-istess valuri kkunsidrati għall-produtturi esportaturi Ċiniżi. B’riżultat ta’ dan, il-Kummissjoni qieset li l-valuri dwar l-SG&A u l-profitt kemm tal-kumpaniji Torok kif ukoll tal-produtturi esportaturi Ċiniżi kienu fl-istess livell u kienu jippermettu paragun ġust.
                  
               
                     (125)
                  
                  
                     Barra minn hekk, Donghai ikkontestat il-munita u r-rata tal-imgħax korrispondenti użata għall-aġġustament għall-ispejjeż tal-kreditu. Skont il-kumpanija, kellha tintuża l-munita tal-fattura. Madankollu, billi l-kumpanija żammet il-kontijiet bankarji tagħha (u għalhekk il-kost tal-kreditu fuq il-kapital li jidħol) f’muniti differenti mill-munita tal-fattura, il-Kummissjoni kkalkulat il-kost tal-kreditu abbażi tal-munita tal-kontabbiltà. Għalhekk, din il-pretensjoni ma ġietx aċċettata.
                  
               
                     (126)
                  
                  
                     Donghai tenniet il-pretensjoni wara d-divulgazzjoni finali, fejn argumentat li l-Kummissjoni kienet diġà applikat il-munita tal-fattura, għar-rata tal-imgħax, f’każ preċedenti.
                  
               
                     (127)
                  
                  
                     Il-Kummissjoni ssostni li, fil-fehma tagħha, l-approċċ li segwiet huwa metodoloġija valida u raġonevoli, speċjalment peress li ż-żewġ approċċi jagħtu riżultati simili. Il-pretensjoni għalhekk ġiet irrifjutata.
                  
               
                     (128)
                  
                  
                     Xiamen Xiashun ikkontestat l-aġġustament skont l-Artikolu 2(10)(i), stabbilit fil-premessi (240) u (241) għall-bejgħ permezz tal-kumpanija kummerċjali relatata tagħha Daching, u tenniet il-pretensjoni wara d-divulgazzjoni finali. Fil-fehma ta’ Xiamen Xiashun, l-argumenti mressqa mill-Kummissjoni fil-premessa (240) ma jikkostitwixxux provi biżżejjed biex tiġi miċħuda l-eżistenza ta’ entità ekonomika waħda. Xiamen sostniet li l-fatt li n-negozjant ma kienx jinsab fil-bini jew qrib il-produttur u li l-profitt tan-negozjant innifsu kopra n-nefqiet tal-uffiċċju tiegħu ma huwiex raġuni biżżejjed biex tiġi miċħuda l-eżistenza ta’ entità ekonomika waħda, filwaqt li l-fatt li n-negozjant kien qed jaġixxi wkoll bħala entità ta’ xiri għal ċerti materjali awżiljarji għall-grupp isaħħaħ, aktar milli jdgħajjef, il-pretensjoni tal-kumpanija.
                  
               
                     (129)
                  
                  
                     Barra minn hekk, Xiamen argumentat li l-fatt li n-negozjant relatat jinnegozja l-kundizzjonijiet ta’ skont applikati għall-bejgħ globali tal-prodott ikkonċernat lil grupp korporattiv fl-UE, anki jekk parti mill-bejgħ (lil entità ġuridika speċifika) issir direttament minn Xiamen, jappoġġa l-pretensjoni tagħha li ż-żewġ kumpaniji joperaw bħala entità ekonomika waħda.
                  
               
                     (130)
                  
                  
                     Fil-fehma tal-Kummissjoni, il-preżenza kumulattiva tal-elementi elenkati fil-premessa (240) tar-Regolament provviżorju turi b’mod ċar li l-funzjonijiet ta’ Daching huma simili għal dawk ta’ aġent.
                  
               
                     (131)
                  
                  
                     Barra minn hekk, il-fatt li Daching innegozja individwalment l-iskont għall-bejgħ li sar lil klijent speċifiku, isaħħaħ l-argument li jaġixxi bħala aġent aktar milli bħala dipartiment tal-bejgħ intern. Barra minn hekk, Xiamen Xiashun għandha, hija stess, dipartiment tal-esportazzjoni kompletament funzjonali li qiegħed l-ordnijiet tal-produzzjoni, organizza u wettaq il-kunsinna lejn il-klijenti tal-Unjoni, inkluż id-dokumenti kollha tal-kunsinna tal-prodott finali, u mmaniġġa l-iżdoganar tal-esportazzjoni u d-dokumenti tal-bejgħ ippreparati għal mill-inqas [20 % - 30 %] tal-bejgħ esportat tiegħu tal-prodott ikkonċernat lejn l-UE. Għalhekk, il-Kummissjoni sabet li n-negozjant relatat ma jistax jitqies bħala dipartiment tal-bejgħ intern u ż-żewġ kumpaniji ma jikkostitwixxux entità ekonomika waħda.
                  
               
                     (132)
                  
                  
                     Għalhekk, il-pretensjoni ma ntlaqgħetx.
                  
               3.5.   Marġnijiet tad-dumping
         
         
                     (133)
                  
                  
                     Donghai affermat li l-Kummissjoni qieset il-valuri CIF iddikjarati b’mod ħażin użati bħala denominatur biex tikkalkula l-marġni tad-dumping għan-negozjant relatat tagħha Nanshan Europe, minħabba li kkalkulat il-valur għall-biċċa l-kbira tat-tranżazzjonijiet minflok ma użat id-data pprovduta mill-kumpanija. Barra minn hekk, il-Kummissjoni kienet użat il-profitt ta’ importatur mhux relatat minflok il-profitt reali ta’ Nanshan Europe biex tikkalkula l-valur CIF iddikjarat. Il-pretensjoni ġiet aċċettata parzjalment: it-tranżazzjonijiet kollha f’termini ta’ kunsinna CIF, kif ukoll it-tranżazzjonijiet kollha li għalihom ġiet ipprovduta dokumentazzjoni ta’ sostenn dwar il-valur iddikjarat, ġew ikkunsidrati kif irrapportat mill-kumpanija. Għat-tranżazzjonijiet pendenti, il-valur CIF iddikjarat jibqa’ valur ikkalkulat, għalkemm wieħed ibbażat fuq il-profitt reali tan-negozjant relatat.
                  
               
                     (134)
                  
                  
                     Minħabba li l-Kummissjoni aċċettat xi kummenti mill-partijiet interessati sottomessi wara d-divulgazzjoni provviżorja, hija kkalkolat il-marġnijiet tad-dumping mill-ġdid kif xieraq.
                  
               
                     (135)
                  
                  
                     Kif spjegat fil-premessa (246) tar-Regolament provviżorju, il-livell ta’ kooperazzjoni f’dan il-każ huwa għoli. Għalhekk, il-Kummissjoni qieset xieraq li tistabbilixxi l-marġni tad-dumping mal-pajjiż kollu applikabbli għall-produtturi esportaturi l-oħrajn kollha li ma kkooperawx fil-livell tal-ogħla marġni tad-dumping stabbilit għall-produtturi esportaturi fil-kampjun, jiġifieri Donghai. Il-marġni tad-dumping stabbilit b’dan il-mod kien ta’ 98,5 %.
                  
               
                     (136)
                  
                  
                     Il-marġnijiet tad-dumping definittivi espressi bħala perċentwal tal-prezz tal-kost, l-assigurazzjoni u n-nol (CIF) fil-fruntiera tal-Unjoni, bid-dazju mhux imħallas, huma kif ġej:
                     
                                 Kumpanija
                              
                              
                                 Marġni tad-dumping definittiv
                              
                           
                                 Yantai Donghai Aluminum Foil Co., Ltd
                              
                              
                                 98,5  %
                              
                           
                                 Jiangsu Zhongji Lamination Materials Co., Ltd.
                              
                              
                                 81,5  %
                              
                           
                                 Xiamen Xiashun Aluminium Foil Co., Ltd.
                              
                              
                                 16,1  %
                              
                           
                                 Kumpaniji oħrajn li kkooperaw
                              
                              
                                 69,5  %
                              
                           
                                 Il-kumpaniji l-oħrajn kollha
                              
                              
                                 98,5  %
                              
                           
               
                     (137)
                  
                  
                     Il-kalkoli tal-marġnijiet tad-dumping individwali, inklużi l-korrezzjonijiet u l-aġġustamenti li saru wara l-kummenti sottomessi wara d-divulgazzjoni provviżorja, ġew iddivulgati lill-produtturi esportaturi inklużi fil-kampjun bħala parti minn divulgazzjoni speċifika għall-kumpanija.
                  
               4.   DANNU
         
         4.1.   Determinazzjoni tas-suq rilevanti tal-Unjoni
         
         
                     (138)
                  
                  
                     Wara r-Regolament provviżorju, Manreal tenniet il-pretensjoni, li diġà kienet saret wara l-bidu tal-investigazzjoni, biex il-Kummissjoni tiġbor u tanalizza b’mod indipendenti d-data relatata mas-suq ħieles u kaptiv.
                  
               
                     (139)
                  
                  
                     Minbarra rimarka ġenerali, Manreal ma ssostanzjatx kif id-data miġbura mill-Kummissjoni fir-rigward tas-suq kaptiv ma hijiex affidabbli. Għalhekk, il-Kummissjoni ċaħdet il-pretensjoni li tiġbor aktar data għas-suq kaptiv u rreferiet għad-data indikata fit-tabella 2 hawn taħt. Fin-nuqqas ta’ pretensjonijiet oħrajn, il-Kummissjoni kkonfermat il-konklużjoni provviżorja li saret fil-premessa (253) tar-Regolament provviżorju.
                  
               4.2.   Konsum tal-Unjoni
         
         
                     (140)
                  
                  
                     Il-Kummissjoni stabbiliet il-konsum tal-Unjoni abbażi tat-tweġibiet tal-produttur tal-Unjoni għall-kwestjonarju dwar l-anti-dumping, il-kwestjonarju makro kif ukoll id-data dwar l-importazzjonijiet mill-Eurostat.
                  
               
                     (141)
                  
                  
                     Il-konsum tal-Unjoni żviluppa kif ġej matul il-perjodu meqjus. Il-Kummissjoni qed tiddivulga mill-ġdid it-tabella tal-konsum tal-Unjoni peress li l-arrotondament ta’ żewġ ċifri ġie kkoreġut:
                     
                        Tabella 2
                     
                     
                        Konsum tal-Unjoni (tunnellati)
                     
                     
                                  
                              
                              
                                 2017
                              
                              
                                 2018
                              
                              
                                 2019
                              
                              
                                 PI
                              
                           
                                 Il-konsum totali tal-Unjoni
                              
                              
                                 201 281 
                              
                              
                                 201 696 
                              
                              
                                 191 084 
                              
                              
                                 189 149 
                              
                           
                                 
                                    Indiċi
                                 
                              
                              
                                 
                                    100 
                                 
                              
                              
                                 
                                    100 
                                 
                              
                              
                                 
                                    95 
                                 
                              
                              
                                 
                                    94 
                                 
                              
                           
                                 Suq kaptiv
                              
                              
                                 27 209 
                              
                              
                                 27 340 
                              
                              
                                 28 727 
                              
                              
                                 29 128 
                              
                           
                                 
                                    Indiċi
                                 
                              
                              
                                 
                                    100 
                                 
                              
                              
                                 
                                    100 
                                 
                              
                              
                                 
                                    106 
                                 
                              
                              
                                 
                                    107 
                                 
                              
                           
                                 Suq ħieles
                              
                              
                                 174 073 
                              
                              
                                 174 356 
                              
                              
                                 162 358 
                              
                              
                                 160 021 
                              
                           
                                 
                                    Indiċi
                                 
                              
                              
                                 
                                    100 
                                 
                              
                              
                                 
                                    100 
                                 
                              
                              
                                 
                                    93 
                                 
                              
                              
                                 
                                    92 
                                 
                              
                           
                                 
                                    Sors: il-produtturi tal-Unjoni inklużi fil-kampjun u dawk mhux inklużi fil-kampjun kif ukoll il-Eurostat
                              
                           
               4.3.   Pretensjonijiet li jikkonċernaw l-Importazzjonijiet mir-RPĊ
         
         
                     (142)
                  
                  
                     Jiangsu Zhongji u Donghai argumentaw li jenħtieġ li jkun hemm livell ta’ aġġustamenti kummerċjali fil-kalkoli tat-twaqqigħ tal-prezz u tal-bejgħ taħt il-prezz għall-produtturi Ċiniżi li jbigħu lil distributuri mhux relatati peress li l-prezzijiet għal distributuri mhux relatati huma allegatament aktar baxxi minn dawk mitluba lill-utenti finali, peress li d-distributuri jżidu fil-prezz bħala profitt.
                  
               
                     (143)
                  
                  
                     L-ebda produttur esportatur ma pprovda evidenza, bħal kuntratti ma’ utenti jew distributuri, li tiġġustifika l-pretensjoni li l-funzjoni tad-distributuri jew tal-utenti taffettwa l-komparabbiltà tal-prezzijiet. Il-Kummissjoni vvalutat ukoll il-pretensjonijiet bl-użu tad-data vverifikata tat-tranżazzjonijiet kollha tal-bejgħ tal-esportazzjoni lejn l-Unjoni sottomessi minn Jiangsu Zhongji u minn Donghai għall-PI.
                  
               
                     (144)
                  
                  
                     Għal Jiangsu Zhongji, id-data wriet li, fost il-klijenti tagħha, id-distributuri indipendenti kollha konsistentement jikkuntrattaw volumi ogħla mill-utenti kollha. L-akbar distributur indipendenti f’termini ta’ volum xtara volumi ferm akbar mill-akbar klijent fil-kategorija tal-utenti. Huwa prinċipju ġenerali tan-negozju li l-ikkuntrattar ta’ volumi kbar iżid is-setgħa tan-negozjar u jippermetti n-negozjar ta’ prezzijiet aktar baxxi. Barra minn hekk, Jiangsu Zhongji kienet inkonsistenti fl-assenjazzjoni ta’ mezzi ta’ bejgħ għal tranżazzjonijiet fid-data tagħha, billi indikat l-istess klijent kemm bħala utent finali kif ukoll bħala distributur għal tranżazzjonijiet differenti. Għalhekk, il-korrelazzjoni bejn il-volumi u l-prezzijiet tal-bejgħ kif ukoll l-assenjazzjoni inkonsistenti tal-mezzi ta’ bejgħ ma tippermettix il-konklużjoni li, minbarra l-volum, il-mezzi differenti wkoll kellhom influwenza deċiżiva fuq il-prezz.
                  
               
                     (145)
                  
                  
                     Abbażi ta’ dan, dawn il-pretensjonijiet ġew miċħuda bħala mhux sostanzjati fid-divulgazzjoni definittiva.
                  
               
                     (146)
                  
                  
                     Wara d-divulgazzjoni definittiva, Jiangsu Zhongji ppreżentat żewġ kampjuni ta’ kuntratti (wieħed ma’ distributur u l-ieħor ma’ utent finali). Jiangsu Zhongji rrikonoxxiet ukoll l-inkonsistenzi fl-assenjar ta’ mezzi ta’ bejgħ differenti lill-istess klijenti, u ddikjarat li dan kien żball klerikali. Wara dawn il-kummenti, il-Kummissjoni eżaminat bir-reqqa d-data sottomessa iżda kkonfermat il-konklużjonijiet li saru fil-premessa (150). B’mod partikolari, il-maġġoranza tal-bejgħ inbiegħ bi prezz medju ogħla lid-distributuri meta mqabbel ma’ dak tal-produtturi. Għalhekk il-pretensjoni tqieset mhux sostanzjata.
                  
               
                     (147)
                  
                  
                     Fir-rigward ta’ pretensjonijiet simili magħmula minn Donghai, il-Kummissjoni aċċidentalment kienet attribwiet ħażin ċerti fatti lil Donghai fid-divulgazzjoni finali. Wara l-kummenti ta’ Donghai dwar id-divulgazzjoni finali, il-Kummissjoni għalhekk ivvalutat mill-ġdid il-pretensjonijiet ta’ Donghai. Donghai tenniet il-pretensjoni tagħha li taġġusta ’l fuq il-prezzijiet tal-esportazzjoni ta’ Nanshan Group għal bejgħ lid-distributuri biex jirriflettu d-differenzi fil-livell tal-kummerċ u pprovdiet eżempji fejn il-prezzijiet għall-utenti kienu ogħla mill-prezzijiet lid-distributuri għal ordnijiet b’volumi komparabbli. Donghai pprovdiet ukoll żewġ eżempji ta’ kuntratti (wieħed ma’ distributur u wieħed ma’ utent finali). Il-Kummissjoni eżaminat bir-reqqa d-data ppreżentata u kkonkludiet dan li ġej.
                  
               
                     (148)
                  
                  
                     L-ewwel nett, iż-żewġ kuntratti pprovduti jikkostitwixxu biss sett wieħed ta’ kuntratti magħżula mill-kumpanija u għalhekk ma jistgħux juru d-differenzi konsistenti fil-prezzijiet bejn il-mezzi ta’ bejgħ. Barra minn hekk, il-kampjuni ta’ kuntratti kienu jikkonċernaw PCNs differenti, u għalhekk ma kinux komparabbli għal kollox.
                  
               
                     (149)
                  
                  
                     It-tieni, il-lista dettaljata tal-bejgħ ipprovduta minn Donghai ma kinitx konsistenti, peress li żewġ klijenti ewlenin ġew ikklassifikati kemm bħala utenti finali kif ukoll bħala distributuri. Dan kien jikkonċerna proporzjon sinifikanti ta’ bejgħ.
                  
               
                     (150)
                  
                  
                     It-tielet, għal 15-il PCN esportati minn Donghai lejn l-Unjoni, inbiegħu 9 PCN kemm lill-utenti finali kif ukoll lid-distributuri. Fi ħdan erba’ PCNs il-prezzijiet tal-bejgħ lil diversi utenti finali individwali kienu aktar baxxi minn diversi distributuri individwali tal-prezzijiet tal-bejgħ. Fi kliem ieħor, fost il-bejgħ tal-istess PCN, il-prezzijiet lill-utenti finali ma kinux konsistentement inqas minn dawk tad-distributuri. Għal PCN wieħed anki l-prezz medju għad-distributuri kien ogħla milli għall-utenti finali, u b’mod ġenerali d-differenza perċentwali medja fil-prezz bejn l-utenti finali u d-distributuri għal kull PCN ma kinitx konsistenti iżda varjat ħafna.
                  
               
                     (151)
                  
                  
                     Fuq il-bażi ta’ dan ta’ hawn fuq, il-Kummissjoni ma sabitx li l-prezzijiet ta’ Donghai wrew differenza konsistenti u kwantifikabbli fil-prezzijiet bejn il-prodotti mibjugħa lill-utenti finali u lid-distributuri. Għalhekk, din il-pretensjoni ma ntlaqgħetx.
                  
               
                     (152)
                  
                  
                     Il-Kummissjoni għalhekk ikkonfermat il-marġnijiet tat-twaqqigħ tal-prezz ta’ bejn 3,3 % u 13,7 % permezz tal-importazzjonijiet mill-pajjiż ikkonċernat fis-suq tal-Unjoni. It-twaqqigħ tal-prezz medju ponderat li nstab kien ta’ 10,3 %.
                  
               4.4.   Is-sitwazzjoni ekonomika tal-industrija tal-Unjoni
         
         4.4.1.   Indikaturi mikroekonomiċi — kostijiet lavorattivi
         
         
                     (153)
                  
                  
                     Wara r-Regolament provviżorju, Manreal talbet lill-Kummissjoni tkompli tinvestiga ż-żieda fil-kostijiet tal-produzzjoni tal-Ilmentaturi, b’mod partikolari l-kostijiet lavorattivi.
                  
               
                     (154)
                  
                  
                     Il-Kummissjoni fil-fatt ivvalutat u vverifikat bir-reqqa l-kostijiet u b’mod partikolari l-kostijiet lavorattivi mġarrba mill-produtturi tal-Unjoni inklużi fil-kampjun. Il-Kummissjoni spjegat fil-premessa (329) tar-Regolament provviżorju li ż-żieda fil-PI kienet prinċipalment dovuta għar-ristrutturar ta’ wieħed mill-produtturi inklużi fil-kampjun, li wassal għal kostijiet lavorattivi ogħla. Għalhekk, il-Kummissjoni ċaħdet il-pretensjoni għal investigazzjoni ulterjuri.
                  
               4.4.2.   Affermazzjoni ta’ nuqqas ta’ dannu fil-perjodu ta’ referenza
         
         
                     (155)
                  
                  
                     Wara r-Regolament provviżorju, Manreal argumentat li ma kien se jkun hemm l-ebda dannu, minħabba li l-konsum tal-ACF kif ukoll il-produzzjoni tal-ACF fl-Unjoni, il-bejgħ tal-industrija tal-Unjoni u s-sehem mis-suq tal-ilmentaturi kienu kollha stabbli jew naqsu biss marġinalment matul il-perjodu ta’ referenza (mit-tieni trimestru tal-2019 sal-ewwel trimestru tal-2020), kif identifikat mill-ilmentaturi.
                  
               
                     (156)
                  
                  
                     Għall-kuntrarju ta’ dak li targumenta Manreal, il-perjodu ta’ referenza għall-analiżi tad-dannu ma huwiex limitat għat-tqabbil fil-perjodu ta’ sena, mit-tieni trimestru tal-2019 sal-ewwel trimestru tal-2020 deskritt minn Manreal. Kif indikat fil-premessa (38) tar-Regolament provviżorju, l-investigazzjoni dwar id-dumping u l-ħsara kienet tkopri l-perjodu mill-1 ta’ Lulju 2019 sat-30 ta’ Ġunju 2020 (“il-perjodu ta’ investigazzjoni” jew “PI”). L-eżami tax-xejriet rilevanti għall-valutazzjoni tad-dannu kopra l-perjodu mill-1 ta’ Jannar 2017 sat-tmiem tal-perjodu ta’ investigazzjoni (“il-perjodu taħt kunsiderazzjoni”). Għalhekk, il-Kummissjoni rrifjutat il-pretensjoni ta’ Manreal.
                  
               4.4.3.   Pretensjoni dwar valutazzjoni mhux preċiża minħabba l-użu tat-tunnellati
         
         
                     (157)
                  
                  
                     Wara r-Regolament provviżorju, Manreal argumentat li d-data pprovduta mill-ilmentaturi u użata fir-Regolament provviżorju ma kinitx preċiża peress li l-valuri kienu murija biss f’tunnellati mingħajr differenzazzjoni fil-medja tal-mikroni. Skont Manreal, dan jaffettwa l-analiżi tal-konsum tal-Unjoni tal-ACF, il-volum tal-importazzjonijiet mir-RPĊ, il-volum tal-produzzjoni tal-ACF, il-kapaċità tal-produzzjoni tal-ACF, il-volum tal-bejgħ totali fis-suq tal-Unjoni, il-bejgħ tas-suq kaptiv, il-bejgħ fis-suq ħieles, il-livelli tal-istokkijiet tal-produtturi tal-Unjoni, il-volum tal-importazzjonijiet minn pajjiżi terzi oħra u l-volum tal-esportazzjoni tal-produtturi tal-Unjoni.
                  
               
                     (158)
                  
                  
                     Manreal ibbażat l-argument tagħha fuq ix-xejra tas-suq li titnaqqas il-ħxuna tal-fojl, li twassal għal tnaqqis fil-piż għal kull m2 ta’ ACF. Skont dan ir-raġunament, fl-2019 setgħu ġew prodotti u mibjugħa aktar m2 milli fl-2018, anki jekk iċ-ċifri f’tunnellati juru li kien hemm tnaqqis. Dan allegatament wassal għal ineżattezzi fl-analiżi tax-xejriet. Manreal affermat ukoll li l-konklużjoni tal-Kummissjoni li x-xejra favur fojl irqaq taffettwa lill-produtturi kollha bl-istess mod kienet skorretta peress li l-ħxuna prodotta minn kull produttur hija definita mill-klijenti tiegħu.
                  
               
                     (159)
                  
                  
                     Manreal talbet lill-Kummissjoni tiġbor data dwar id-dannu lill-UE li jqis il-mikroni.
                  
               
                     (160)
                  
                  
                     Fir-rigward tal-affidabbiltà tal-ilment, il-premessi (17) u (18) tar-Regolament provviżorju diġà ddikjaraw li x-xejra li titnaqqas il-ħxuna tal-ACF ma tirrendix id-data pprovduta f’tunnellati mhux affidabbli billi din hija kkomplementata wkoll b’data dwar is-sehem mis-suq u x-xejra li ssir bidla għal fojl irqaq taffettwa lill-produtturi kollha bl-istess mod.
                  
               
                     (161)
                  
                  
                     Fir-rigward tal-analiżi tal-Kummissjoni, l-użu tat-tunnellati bħala kejl ma wassalx għal valutazzjoni impreċiża. Filwaqt li huwa korrett li tnaqqis fil-ħxuna jnaqqas il-piż għal kull m2, Manreal ma argumentatx li x-xejra favur ħxuna irqaq qed taffettwa lill-produtturi tal-UE u lill-esportaturi Ċiniżi b’mod differenti. B’mod partikolari, Manreal ma affermatx li t-tnaqqis fis-sehem mis-suq tal-produtturi tal-Unjoni huwa marbut mal-produzzjoni ta’ ħxuna irqaq.
                  
               
                     (162)
                  
                  
                     Fir-rigward tal-pretensjoni ta’ Manreal stabbilita fil-premessa (17) tar-Regolament provviżorju li x-xejra favur ħxuna irqaq tal-ACF setgħet wasslet għal ineżattezzi fl-analiżi tal-Kummissjoni, il-Kummissjoni ċċarat li x-xejra favur fojl irqaq taffettwa kemm lill-produtturi tal-Unjoni kif ukoll lill-produtturi mir-RPĊ li jikkompetu għall-klijenti li qed jitolbu fojl irqaq. Madankollu, kif indikat fil-premessa (124), Manreal ma affermatx li l-bejgħ tal-produtturi tal-Unjoni f’tunnellati huwa affettwat aktar minn din ix-xejra mill-bejgħ f’tunnellati tal-produtturi esportaturi. Dan imur ukoll kontra l-pretensjonijiet ta’ Manreal li l-utenti jippreferu jixtru ACF irqaq mill-produtturi tar-RPĊ peress li jipprovdu kwalità ogħla għall-fojls irqaq.
                  
               
                     (163)
                  
                  
                     Barra minn hekk, ix-xejra favur ħxuna irqaq hija xejra fit-tul. L-ebda utent ma afferma li fil-perjodu taħt kunsiderazzjoni kien hemm bidla kbira fis-suq kollu, u matul il-verifiki fil-produtturi tal-Unjoni, il-Kummissjoni kisbet konferma li dan huwa proċess bil-mod, kif jista’ jidher mill-fażi tal-ittestjar għall-ACF<6. Barra minn hekk, diversi utenti affermaw li l-produtturi Ċiniżi bħalissa għandhom aktar produzzjoni fi ħxuna irqaq mill-produtturi tal-Unjoni. Dan ikun ifisser li fil-każ ta’ domanda akbar għal ACF ta’ ħxuna irqaq, id-data riċenti dwar l-esportazzjoni mir-RPĊ f’tunnellati tissottovaluta l-output tagħhom imkejjel f’m2, meta mqabbel mal-produzzjoni tal-Unjoni. Għalhekk, ix-xejra lejn ħxuna irqaq fi kwalunkwe każ ma wasslitx għal distorsjoni fit-tqabbil favur l-industrija tal-Unjoni. Barra minn hekk, il-biċċa l-kbira tad-data dwar l-importazzjoni li fuqha tiddependi l-Kummissjoni, bħad-data mill-banek tad-data u mill-awtoritajiet doganali, titkejjel f’tunnellati.
                  
               4.4.4.   Il-kostijiet għat-tolling
         
         
                     (164)
                  
                  
                     Wara r-Regolament provviżorju, Zhongji nnotat li produttur tal-Unjoni jikkuntratta tollers relatati fil-proċess tal-produzzjoni tiegħu u talbet lill-Kummissjoni tiċċara kif tali kostijiet qed jitqiesu fil-kalkolu tal-prezz fil-mira u huma meħtieġa biex jiġu esklużi l-profitti miksuba mill-fornitur relatat.
                  
               
                     (165)
                  
                  
                     Il-Kummissjoni kienet ivverifikat li f’każ bħal dan il-materja prima u l-prodott nofsu lest ikkonvertit kienu l-proprjetà tal-produttur. Għat-tolling, tariffa ta’ konverżjoni, li tirrifletti biss il-kost tal-produzzjoni tat-toller, kienet kif mitluba mit-toller. Din it-tariffa tal-konverżjoni mbagħad tqieset bħala l-kost tal-produzzjoni fil-produttur. Għalhekk, il-Kummissjoni ċaħdet kull pretensjoni implikata li l-kost tal-produzzjoni seta’ żdied bit-tolling peress li l-kost reali biss ġie mitlub għat-tolling.
                  
               4.4.5.   Pretensjoni dwar l-affidabbiltà tad-data użata
         
         
                     (166)
                  
                  
                     Wara r-Regolament provviżorju, Manreal talbet lill-Kummissjoni tiġbor b’mod indipendenti data aktar affidabbli dwar il-produzzjoni tal-UE, il-kapaċità tal-produzzjoni, l-importazzjoni, l-esportazzjoni u l-konsum tal-UE tal-ACF, u biex tagħmel distinzjoni bejn l-ACF u l-AHF. Manreal issuġġeriet analiżi tal-importazzjonijiet tal-ACF miċ-Ċina bbażata fuq il-bażi tad-data tal-Eurostat Comext jew kwalunkwe informazzjoni oħra fil-pussess tad-DĠ TAXUD jew, bħala alternattiva, bil-ġbir ta’ informazzjoni mingħand produtturi tal-Unjoni tal-ACF li ma jilmentawx u importaturi mhux relatati.
                  
               
                     (167)
                  
                  
                     Manreal ma ssostanzjatx b’liema mod id-data miġbura u kontroverifikata mill-Kummissjoni ma hijiex affidabbli. Kif deskritt fid-divulgazzjoni provviżorja, il-Kummissjoni użat data mill-bażi tad-data tal-Eurostat Comext u tabilħaqq għamlet distinzjoni mill-AHF, peress li l-kodiċijiet TARIC eżistenti kienu diġà ġew previsti għal din id-distinzjoni, u ġabret data mill-produtturi kollha tal-Unjoni u mill-importaturi mhux relatati li kkooperaw għall-ACF biss kif definit fl-investigazzjoni. Għalhekk, il-Kummissjoni tiċħad il-pretensjoni li d-data miġbura ma kinitx affidabbli jew li l-Kummissjoni naqset milli tiġbor data affidabbli.
                  
               
                     (168)
                  
                  
                     Manreal talbet ukoll lill-Kummissjoni titlob lill-kumpaniji relatati mal-Ilmentaturi biex jipprovdu d-data dwar id-danni proprji tagħhom (eż. il-bejgħ, il-prezzijiet, il-kostijiet tal-produzzjoni u l-profittabbiltà) sabiex ikollha stampa aktar komprensiva tas-sitwazzjoni ekonomika tal-industrija tal-UE.
                  
               
                     (169)
                  
                  
                     Kif indikat fil-premessi (26) sa (28) tar-Regolament provviżorju, f’dan il-każ, il-Kummissjoni għażlet kampjun f’konformità mal-Artikolu 17 tar-Regolament bażiku. Dan il-kampjun kien jikkonsisti minn tliet kumpaniji. Manreal ma ssostanzjatx għaliex dan il-kampjun ma huwiex rappreżentattiv tal-industrija tal-Unjoni fir-rigward tal-bejgħ, il-prezzijiet, il-kostijiet tal-produzzjoni u l-profittabbiltà. Għalhekk, il-pretensjoni ma nltaqgħetx.
                  
               4.4.6.   Konklużjoni dwar id-dannu
         
         
                     (170)
                  
                  
                     Il-pretensjonijiet kollha tal-partijiet wara r-Regolament provviżorju ġew miċħuda. Għalhekk, il-Kummissjoni kkonkludiet, abbażi tas-sejbiet iddivulgati fir-Regolament provviżorju, li l-industrija tal-Unjoni ġarrbet dannu materjali skont it-tifsira tal-Artikolu 3(5) tar-Regolament bażiku.
                  
               5.   KAWŻALITÀ
         
         5.1.   L-effetti ta’ fatturi oħrajn
         
         5.1.1.   Konsum
         
         
                     (171)
                  
                  
                     Xiamen Xiashun argumentat li tnaqqis sever fil-konsum tal-ACF jista’ jkun is-sors tad-dannu għall-industrija tal-Unjoni. Xiamen Xiashun affermat li r-Regolament provviżorju ma jagħtix il-kreditu mistħoqq għal dan it-tnaqqis u ma jivvalutax b’mod preċiż l-effett tiegħu fuq indikaturi oħrajn. B’mod aktar speċifiku, Xiamen Xiashun argumentat li t-tnaqqis fil-produzzjoni u l-bejgħ huwa fil-biċċa l-kbira tiegħu marbut mat-tnaqqis fil-konsum. Il-kumpanija argumentat ukoll li ż-żieda fl-importazzjonijiet miċ-Ċina hija iżgħar mit-tnaqqis fil-konsum. Xiamen Xiashun argumentat li t-tnaqqis fil-konsum huwa tal-anqas parzjalment ikkawżat mil-linji gwida dwar l-Ekonomija Ċirkolari. Il-kumpanija affermat ukoll li l-volum medju ta’ importazzjonijiet ta’ ACF fix-xahar miċ-Ċina naqas b’mhux inqas minn 21 % bejn il-PI u l-perjodu minn Novembru 2020 sa Marzu 2021.
                  
               
                     (172)
                  
                  
                     Għall-kuntrarju ta’ dak li affermat Xiamen Xiashun, ir-Regolament provviżorju kkunsidra t-tnaqqis fil-konsum. Kif indikat fil-premessa (258) tar-Regolament provviżorju, il-konsum tal-Unjoni naqas fl-2019 u fil-PI. Madankollu, l-importazzjonijiet mir-RPĊ żdiedu matul il-perjodu taħt kunsiderazzjoni, filwaqt li l-konsum naqas. Dan ma huwiex indikattiv li t-tnaqqis fil-konsum huwa l-kawża ewlenija tad-dannu tal-industrija tal-Unjoni. Fir-rigward tat-tnaqqis fl-importazzjonijiet wara l-PI, il-Kummissjoni nnotat li l-perjodi ta’ referenza għall-analiżi tad-dannu u l-kawżalità huma l-PI u l-perjodu taħt kunsiderazzjoni. Għalhekk, il-pretensjoni li l-importazzjonijiet naqsu wara l-PI ma hijiex rilevanti.
                  
               
                     (173)
                  
                  
                     Xiamen Xiashun affermat ukoll li t-tnaqqis fil-produzzjoni u l-bejgħ tal-industrija tal-Unjoni huwa fil-biċċa l-kbira tiegħu marbut ma’, u huwa r-riżultat tat-tnaqqis fil-konsum matul il-perjodu taħt kunsiderazzjoni.
                  
               
                     (174)
                  
                  
                     Xiamen Xiashun ma pprovdiet l-ebda spjegazzjoni plawżibbli dwar għalfejn it-tnaqqis fil-konsum fil-biċċa l-kbira tiegħu jkun marbut mat-tnaqqis fil-bejgħ tal-produtturi tal-Unjoni bi 15 % (16 % fl-2019), filwaqt li l-importazzjonijiet mir-RPĊ żdiedu b’21 % (27 % fl-2019) kif indikat fil-premessa (262) tar-Regolament provviżorju. Il-Kummissjoni għalhekk ċaħdet din il-pretensjoni. Wara d-divulgazzjoni definittiva, Xiamen Xiashun iddikjarat li l-ispjegazzjoni tagħha kienet plawżibbli u li l-Kummissjoni injoratha. Il-Kummissjoni analizzat il-pretensjoni fid-dettall fil-premessi minn (168) sa (169) hawn fuq, u, fin-nuqqas ta’ aktar informazzjoni minn Xiamen Xianshun, hija tikkonferma l-konklużjonijiet tagħha.
                  
               
                     (175)
                  
                  
                     Wara d-divulgazzjoni definittiva, Xiamen Xiashun argumentat ukoll li a) il-produtturi tal-Unjoni ma jistgħux jipprovdu l-firxa sħiħa ta’ ACF meħtieġa mill-utenti b’inqas enfasi fuq ħxuna irqaq u ċerti dimensjonijiet, b) l-industrija tal-Unjoni naqset milli tagħmel investimenti, u c) hemm nuqqas ta’ kapaċità ta’ produzzjoni min-naħa tal-industrija tal-Unjoni.
                  
               
                     (176)
                  
                  
                     Il-Kummissjoni vverifikat li l-produtturi tal-Unjoni huma kapaċi jipprovdu l-firxa sħiħa ta’ ACF meħtieġa mill-utenti, inkluż ħxuna irqaq. Il-Kummissjoni analizzat ukoll fil-premessa (321) tar-Regolament provviżorju li xi investimenti ambizzjużi tal-produtturi tal-Unjoni inklużi fil-kampjun twaqqfu, iżda li dan kien ir-riżultat tas-sitwazzjoni dannuża tal-industrija tal-Unjoni, mhux il-kawża tagħha. Barra minn hekk, il-Kummissjoni analizzat b’mod speċifiku l-kapaċità tal-industrija tal-Unjoni li tipproduċi ħxuna irqaq ta’ ACF < 6. Għaldaqstant, il-pretensjonijiet ma ntlaqgħux.
                  
               5.1.2.   Il-pandemija tal-COVID-19
         
         
                     (177)
                  
                  
                     Wara d-divulgazzjoni provviżorja, Zhongji ressqet sensiela ta’ mistoqsijiet dwar is-sitwazzjoni ipotetika mingħajr l-għeluq tal-fabbriki, l-assenzi tal-impjegati, id-dewmien fil-provvisti ta’ materja prima, id-dewmien fil-kunsinna ta’ oġġetti lesti jew l-interruzzjonijiet fit-trasport minħabba l-pandemija tal-COVID-19. Il-Kummissjoni tifhem dan bħala argument li jqajjem dubji dwar jekk il-pandemija tal-COVID-19 kinitx qed tikkawża dannu.
                  
               
                     (178)
                  
                  
                     Il-Kummissjoni kienet diġà analizzat jekk il-pandemija tal-COVID-19 kinitx ikkontribwiet għad-dannu tal-industrija tal-Unjoni fil-premessi (317) sa (319) tar-Regolament provviżorju. Il-Kummissjoni tat l-attenzjoni meħtieġa fl-investigazzjoni tal-effetti tal-pandemija tal-COVID-19 meta analizzat u kkontroverifikat id-data pprovduta mill-produtturi tal-Unjoni, u kkonkludiet li ma kien hemm l-ebda tfixkil minħabba r-restrizzjonijiet tal-COVID-19 li kienu jikkontribwixxu għad-dannu materjali mġarrab mill-industrija tal-Unjoni. Għalhekk, il-Kummissjoni ċaħdet il-pretensjoni li l-pandemija tal-COVID-19 ikkontribwiet għad-dannu.
                  
               5.1.3.   Nuqqas ta’ investiment
         
         
                     (179)
                  
                  
                     Wara r-Regolament provviżorju, Manreal argumentat li l-utenti tal-Unjoni jixtru l-ACF Ċiniż prinċipalment għall-kwalità ogħla tiegħu aktar milli għall-prezz tiegħu. Id-differenza fil-kwalità bejn l-ACF Ċiniż u l-ACF prodott fl-Unjoni hija kkawżata minn nuqqas ta’ investiment mill-industrija tal-Unjoni. Madankollu, dan l-argument ta’ Manreal kien diġà ġie indirizzat fil-premessa (348) tar-Regolament provviżorju.
                  
               
                     (180)
                  
                  
                     Il-konsorzju tal-importaturi argumenta li l-premessi (295), (300), (321) u (322) tar-Regolament provviżorju kkonfermaw b’mod impliċitu n-nuqqas ta’ investiment u kkonkludew li l-produtturi tal-Unjoni għadhom lura f’termini tal-iżvilupp teknoloġiku u l-kapaċità li jipprovdu ACF fil-volum u fil-kwalità kummerċjali meħtieġa. Madankollu, il-konsorzju ma pprovda l-ebda evidenza ġdida.
                  
               
                     (181)
                  
                  
                     Il-Kummissjoni tirreferi għall-konklużjoni tagħha fil-premessa (321) tar-Regolament provviżorju li xi investimenti ambizzjużi tal-produtturi tal-Unjoni inklużi fil-kampjun twaqqfu, iżda li dan kien ir-riżultat tas-sitwazzjoni dannuża tal-industrija tal-Unjoni, mhux il-kawża tagħha. Għalhekk, il-Kummissjoni żammet mal-konklużjoni tagħha li investiment limitat ma kkontribwiex għad-dannu materjali mġarrab mill-industrija tal-Unjoni.
                  
               
                     (182)
                  
                  
                     Wara d-divulgazzjoni definittiva, il-konsorzju tal-importaturi ddikjara li l-Kummissjoni tenniet il-konklużjonijiet tagħha mir-Regolament provviżorju mingħajr ma pprovdiet evidenza li tista’ tirribatti l-argument tal-konsorzju li d-dannu tal-industrija tal-Unjoni rriżulta minn nuqqas ta’ investimenti, li rriżulta f’inabbiltà li jiġi pprovdut il-fojl irqiq. Il-konsorzju sostna li filwaqt li kien ipprovda l-evidenza kollha li seta’ jiġbor b’mod raġonevoli, ikun f’idejn il-Kummissjoni li tivverifika l-preċiżjoni ta’ dawn il-pretensjonijiet u, jekk ikun meħtieġ, li tinvestiga aktar dawn il-kwistjonijiet billi titlob informazzjoni addizzjonali mill-produtturi tal-Unjoni. In-nuqqas ta’ investimenti f’makkinarju u teknoloġiji ġodda wassal biex il-linji tal-produzzjoni tal-produtturi tal-Unjoni ma baqgħux jintużaw peress li l-maġġoranza vasta tal-impjanti tal-fojl tal-aluminju fl-UE għandhom aktar minn 20 sena.
                  
               
                     (183)
                  
                  
                     Għall-kuntrarju ta’ dak li allega l-konsorzju, il-Kummissjoni vverifikat ir-riżultati tal-ittestjar tal-kwalità speċifikament għall-ACF < 6 matul l-RCCs fir-rigward tal-produtturi tal-Unjoni fil-kampjun, peress li l-konsorzju kien iddikjara problemi ta’ kwalità bil-fojls irqaq. Filwaqt li l-Kummissjoni rrikonoxxiet li xi investimenti twaqqfu, ivverifikat ukoll l-investimenti li saru f’parks tal-magni eżistenti u t-testijiet tal-kwalità li rriżultaw. Il-Kummissjoni għalhekk ċaħdet il-pretensjoni li hija ma għamlitx l-isforz meħtieġ biex tivvaluta d-dikjarazzjonijiet tal-konsorzju, wara l-evidenza pprovduta.
                  
               5.1.4.   Ristrutturar tal-industrija tal-Unjoni
         
         
                     (184)
                  
                  
                     Xiamen Xiashun argumentat li r-ristrutturar ta’ wieħed mill-produtturi tal-Unjoni inklużi fil-kampjun ma jistax jiġi attribwit għall-importazzjonijiet Ċiniżi.
                  
               
                     (185)
                  
                  
                     Kif imsemmi fil-premessa (288) tar-Regolament provviżorju, huwa minnu li l-kost tar-ristrutturar ta’ wieħed mill-produtturi tal-Unjoni inklużi fil-kampjun fit-tieni nofs tal-PI seta’ kellu impatt fuq xi indikaturi, bħall-kost tal-produzzjoni, il-kost lavorattiv u l-profittabilità. Din hija r-raġuni għaliex fil-premessi (260) sa (261), (263) u (268) tar-Regolament provviżorju, il-Kummissjoni kkunsidrat ukoll l-istampa tad-dannu filwaqt li injorat dawk il-kostijiet. Anke mingħajr dawk l-elementi tal-kost huwa ċar li l-industrija tal-Unjoni ġarrbet dannu matul il-perjodu kkunsidrat. Għalhekk, dawn il-pretensjoni diġà ma ntlaqgħux fir-Regolament provviżorju. Il-Kummissjoni żammet ma’ din il-valutazzjoni, u kkonkludiet li r-ristrutturar tal-industrija tal-Unjoni ma kkontribwitx għad-dannu materjali mġarrab mill-industrija tal-Unjoni.
                  
               5.1.5.   Pagi u spejjeż tal-enerġija għoljin
         
         
                     (186)
                  
                  
                     Wara r-Regolament provviżorju, Manreal talbet lill-Kummissjoni tivvaluta mill-ġdid sa liema punt il-kostijiet tal-impjieg u lavorattivi kif ukoll il-prezzijiet għoljin tal-enerġija wasslu biex tonqos il-profittabbiltà tal-industrija tal-Unjoni. Manreal affermat li l-kostijiet lavorattivi ogħla wasslu għal tnaqqis fil-marġnijiet tal-profitt li l-Kummissjoni attribwit b’mod falz għall-pressjoni fuq il-prezzijiet tal-ACF miċ-Ċina.
                  
               
                     (187)
                  
                  
                     Il-Kummissjoni diġà kienet indirizzat din il-pretensjoni fil-premessi (329) u (330) tar-Regolament provviżorju. Manreal ma pprovdiet l-ebda evidenza ġdida. Għalhekk, il-Kummissjoni żammet mal-konklużjoni tagħha.
                  
               5.1.6.   Il-prestazzjoni tal-esportazzjoni tal-industrija tal-Unjoni
         
         
                     (188)
                  
                  
                     Manreal talbet lill-Kummissjoni tinvestiga jekk il-produtturi tal-Unjoni kinux kapaċi jibbenefikaw minn swieq ġodda miftuħa għalihom bħala riżultat tal-miżuri adottati f’ġurisdizzjonijiet oħra.
                  
               
                     (189)
                  
                  
                     Il-Kummissjoni analizzat l-esportazzjonijiet tal-industrija tal-Unjoni lejn il-pajjiżi terzi kollha fil-premessi (337) sa (340) tar-Regolament provviżorju. Manreal ma ssostanzjatx liema data addizzjonali jenħtieġ li l-Kummissjoni tiġbor jew kif dan se jkollu impatt fuq il-konklużjoni li l-prestazzjoni tal-esportazzjoni tal-industrija tal-Unjoni ma kkontribwietx għad-dannu materjali mġarrab mill-industrija tal-Unjoni.
                  
               5.1.7.   Konklużjoni dwar il-kawżalità
         
         
                     (190)
                  
                  
                     Il-pretensjonijiet kollha tal-partijiet wara r-Regolament provviżorju ġew miċħuda. Għalhekk il-Kummissjoni kkonkludiet, abbażi tas-sejbiet żvelati fir-Regolament provviżorju, li l-importazzjonijiet oġġett ta’ dumping mill-pajjiż ikkonċernat ikkawżaw dannu materjali lill-industrija tal-Unjoni u li l-fatturi l-oħrajn, meqjusin b’mod individwali jew b’mod kollettiv, ma naqqsux ir-rabta kawżali bejn l-importazzjonijiet oġġett ta’ dumping u d-dannu materjali.
                  
               6.   INTERESS TAL-UNJONI
         
         6.1.   L-interess tal-industrija u l-fornituri tal-Unjoni
         
         
                     (191)
                  
                  
                     Fin-nuqqas ta’ kummenti, il-Kummissjoni kkonfermat il-premessa (346) tar-Regolament provviżorju li l-impożizzjoni ta’ miżuri hija fl-interess tal-industrija tal-Unjoni u l-fornituri upstream tagħha.
                  
               6.2.   L-interess tal-utenti
         
         
                     (192)
                  
                  
                     Wara r-Regolament provviżorju, diversi utenti tennew għadd ta’ argumenti preċedenti tagħhom. L-utenti argumentaw li:
                     
                                 —
                              
                              
                                 l-industrija tal-Unjoni ma tipprovdix l-istess kwalità u qisien bħall-produtturi Ċiniżi,
                              
                           
                                 —
                              
                              
                                 il-miżuri jwasslu għal interruzzjonijiet fil-katina tal-provvista,
                              
                           
                                 —
                              
                              
                                 il-miżuri jipperikolaw il-kompetittività tal-industrija tal-modifikazzjoni,
                              
                           
                                 —
                              
                              
                                 il-miżuri jmorru kontra l-għanijiet ekoloġiċi tal-Unjoni billi jipprevjenu l-użu ta’ ACF irqaq ta’ kwalità għolja,
                              
                           
                                 —
                              
                              
                                 jenħtieġ li l-Kummissjoni ma tinjorax l-għajnuna mill-Istat bħala alternattiva għad-dazji anti-dumping.
                              
                           
               
                     (193)
                  
                  
                     Il-Kummissjoni kienet diġà qieset dawn il-pretensjonijiet fit-Taqsima 6 tar-Regolament provviżorju u kkonkludiet li ma kinux raġunijiet konvinċenti biex tikkonkludi li ma huwiex fl-interess tal-Unjoni li jiġu imposti miżuri provviżorji. Għall-miżuri definittivi, il-Kummissjoni qieset dawn il-pretensjonijiet, flimkien mal-pretensjonijiet addizzjonali mqajma wara r-Regolament provviżorju, fil-ponderazzjoni tal-interess tal-Unjoni fit-Taqsima 6.4 hawn taħt.
                  
               
                     (194)
                  
                  
                     Wara r-Regolament provviżorju, Manreal argumentat ukoll li l-miżuri ma kinux se jkunu ta’ benefiċċju għall-produtturi tal-Unjoni. Minflok, kienu se jkunu ta’ benefiċċju għall-produtturi tal-ACF fit-Turkija, fit-Tajlandja, fil-Brażil jew fir-Russja peress li l-utenti jixtru minn dawn il-pajjiżi minflok mill-produtturi tal-Unjoni.
                  
               
                     (195)
                  
                  
                     Madankollu, Manreal ma ssostanzjax għaliex il-produtturi tal-Unjoni mhux se jkunu jistgħu jikkompetu ma’ produtturi minn pajjiżi oħra taħt kundizzjonijiet ġusti.
                  
               
                     (196)
                  
                  
                     Barra minn hekk, Manreal argumentat li f’każ li l-utenti jgħaddu l-kost tagħhom lill-klijenti tagħhom, dan jipperikola l-kompetittività tal-klijenti tagħhom. Madankollu, il-kumpanija ma ssostanzjatx din il-pretensjoni lil hinn milli għamlet din ir-rimarka ġenerali.
                  
               
                     (197)
                  
                  
                     Manreal argumentat ukoll li fil-premessa (354) tar-Regolament provviżorju, il-Kummissjoni indikat li kienet se timponi miżuri favur produtturi integrati. Hija talbet lill-Kummissjoni tinvestiga l-effetti probabbli tal-miżuri “fil-kompetizzjoni ġusta tal-UE”.
                  
               
                     (198)
                  
                  
                     Din hija interpretazzjoni ħażina tar-Regolament provviżorju peress li l-Kummissjoni sempliċiment iddikjarat li n-nuqqas ta’ impożizzjoni ta’ miżuri jiffavorixxi lill-utenti mhux integrati, peress li fin-nuqqas ta’ miżuri dawn jistgħu jixtru ACF oġġett ta’ dumping, filwaqt li l-utenti integrati li jipproduċu l-ACF fl-Unjoni ma jibbenefikawx minn dan il-vantaġġ inġust. Fir-rigward tat-talba ta’ Manreal biex jiġu investigati l-effetti probabbli tal-miżuri “fil-kompetizzjoni ġusta tal-UE”, il-Kummissjoni tifhem li Manreal qed tafferma li d-dazji jikkostitwixxu vantaġġ kompetittiv inġust għall-produtturi integrati tal-Unjoni meta mqabbla man-negozji mhux integrati. Il-Kummissjoni fakkret li f’konformità mal-Artikolu 21(1) tar-Regolament bażiku, il-ħtieġa li jiġu eliminati l-effetti ta’ distorsjoni tal-kummerċ ta’ dumping ta’ ħsara u li terġa’ tinkiseb il-kompetizzjoni effettiva tingħata kunsiderazzjoni speċjali fil-valutazzjoni tal-Kummissjoni tal-interess tal-Unjoni.
                  
               
                     (199)
                  
                  
                     Wara d-divulgazzjoni provviżorja, Manreal iddikjarat ukoll li l-Kummissjoni kisret id-drittijiet tad-difiża tagħha peress li Manreal ma kellhiex aċċess għall-analiżi msemmija fil-premessa (348) tar-Regolament provviżorju.
                  
               
                     (200)
                  
                  
                     Il-Kummissjoni għandha l-obbligu li tipproteġi l-informazzjoni kummerċjali kunfidenzjali tal-partijiet, filwaqt li tibbilanċja l-aċċess għal dik l-informazzjoni mal-interess ta’ partijiet oħra li jeżerċitaw id-drittijiet tagħhom. Analiżi dettaljata tal-kwalità tal-prodotti minn fornituri differenti mir-RPĊ u mill-Unjoni fuq diversi snin tista’ tiġi ddikjarata leġittimament li hija sigriet kummerċjali, li ma jiġix kondiviż mal-kompetituri. Għalhekk, in-nuqqas ta’ kondiviżjoni tas-sigrieti kummerċjali ma kkawżax ksur tad-drittijiet tad-difiża ta’ Manreal.
                  
               
                     (201)
                  
                  
                     Żewġ kumpaniji, Gascogne u Manreal, argumentaw li d-dikjarazzjoni tal-Kummissjoni li ma jkun hemm l-ebda interess uniformi tal-utent kontra l-miżuri fil-premessa (356) tar-Regolament provviżorju ma hijiex korretta peress li l-kummenti kollha sottomessi mill-utenti kienu kontra l-miżuri.
                  
               
                     (202)
                  
                  
                     Għall-valutazzjoni tagħha, il-Kummissjoni tista’ tistrieħ ukoll fuq data kunfidenzjali sottomessa mill-utenti bħala tweġibiet għall-kwestjonarju. Mid-data jirriżulta li hemm żewġ utenti li jixtru perċentwal għoli tal-ACF tagħhom miċ-Ċina u li għalihom l-ACF miċ-Ċina jirrappreżenta parti għolja ħafna mill-kostijiet tal-materja prima tagħhom, iżda l-utenti l-oħrajn prinċipalment jixtru l-ACF mill-produtturi tal-Unjoni u ma jkunux affettwati bl-istess mod mill-miżuri. L-iżvelar ta’ dettalji dwar liema perċentwal l-utenti individwali jixtru minn produtturi konkreti tal-ACF jesponi l-ktajjen tal-provvista tagħhom. Madankollu, il-partijiet diġà jistgħu jagħmlu l-argument tagħhom abbażi tal-informazzjoni li l-utenti jiddependu b’estenti differenti fuq l-importazzjonijiet mir-RPĊ.
                  
               
                     (203)
                  
                  
                     Fid-dawl ta’ dan ta’ hawn fuq, il-Kummissjoni tikkonferma l-valutazzjoni tagħha li ma hemm l-ebda interess uniformi tal-utenti favur jew kontra l-impożizzjoni tal-miżuri, anke jekk l-utenti li argumentaw kontra l-impożizzjoni tal-miżuri, b’mod partikolari ż-żewġ utenti, li għalihom l-ACF jirrappreżenta perċentwal għoli tal-kost tal-produzzjoni tagħhom, imsemmi fil-premessa (347) tar-Regolament provviżorju, jistgħu jiffaċċjaw ċerti konsegwenzi negattivi.
                  
               
                     (204)
                  
                  
                     Wara d-divulgazzjoni definittiva, Walki argumentat li d-dokument ta’ divulgazzjoni ġenerali ma kienx juri l-interess tal-utenti b’mod korrett jew ġust. Walki sostniet ukoll li l-konklużjoni tal-Kummissjoni dwar in-nuqqas ta’ “interess uniformi” tal-utenti abbażi tal-fatt li “l-utenti jiddependu b’mod differenti fuq l-importazzjonijiet mir-RPĊ” hija analiżi qarrieqa u diskriminatorja kontra l-utenti.
                  
               
                     (205)
                  
                  
                     Il-Kummissjoni kkonkludiet li ma kien hemm l-ebda interess uniformi tal-utenti minħabba l-livelli differenti ħafna li fuqhom l-utenti jiddependu fuq ACF li joriġina mir-RPĊ. B’din id-dikjarazzjoni, il-Kummissjoni ma ċaħditx li l-utenti kollha li kkooperaw opponew l-impożizzjoni ta’ dazji anti-dumping.
                  
               
                     (206)
                  
                  
                     Walki sostniet ukoll li l-Kummissjoni ma weġbitx għat-talba tagħha għal analiżi motivata b’mod aktar adegwat relatata ma’ elementi kruċjali tal-interess tal-Unjoni. Walki rreferiet għall-kummenti tagħha dwar ir-Regolament provviżorju, li fiha talbet korrezzjoni tad-dikjarazzjoni tal-Kummissjoni fir-rigward tar-referenza għall-argumenti tal-utenti dwar il-fatt li l-industrija tal-Unjoni ma tistax tipprovdi ACF tal-istess kwalità bħall-produtturi Ċiniżi minħabba nuqqas ta’ investiment. Walki argumentat li sitt utenti ssottomettew dikjarazzjoni komuni li tiddikjara "li l-produtturi Applikanti m’għandhomx il-kapaċità tal-produzzjoni biex jipprovdu ċerti speċifikazzjonijiet importanti tal-ACF. L-inabbiltà tagħhom li jfornu b’mod kummerċjali dawn l-ispeċifikazzjonijiet lill-Utenti tal-Unjoni hija attribwita bl-aktar mod ċar għan-nuqqas fit-tul tal-Applikanti li jinvestu fit-tagħmir u t-teknoloġija tal-produzzjoni meħtieġa biex jestendu l-firxa ta’ produzzjoni tal-ACF eżistenti tagħhom sabiex jipprovdu l-ispeċifikazzjonijiet irqaq meħtieġa minn dawn l-Utenti.”
                     
                  
               
                     (207)
                  
                  
                     Tabilħaqq, sitt utenti ppreżentaw dikjarazzjoni komuni li fiha ddikjaraw li l-industrija tal-Unjoni naqset milli tinvesti, u dan wara li l-erba’ utenti kienu diġà ppreżentaw dan l-argument individwalment. Madankollu, il-Kummissjoni indirizzat din il-pretensjoni fil-premessi 5.2.3 u 6.2 tar-Regolament proviżorju. F’dan l-istadju, l-ebda utent ma pprovda informazzjoni fattwali ġdida, iżda sempliċiment tenna l-istess pretensjoni. Il-Kummissjoni għalhekk ikkonfermat il-konklużjonijiet tagħha.
                  
               
                     (208)
                  
                  
                     Walki sostniet ukoll li l-Kummissjoni kkonkludiet b’mod żbaljat li l-prodotti tal-Unjoni ma kinux inferjuri fuq il-bażi tal-kapaċità ġenerali tal-produtturi tal-Unjoni li jesportaw u jikkompetu b’suċċess fi swieq ta’ pajjiżi terzi. Walki argumentat li dan kien japplika biss għall-kapaċità li tipproduċi fojl eħxen ta’ kwalità ogħla minn 20 mikroni. Hija sostniet ukoll li l-Kummissjoni ma indikatx li dan ikun jinkludi l-fojls irqaq kollha, li kienu fiċ-ċentru tal-kwistjoni tar-restrizzjoni tal-provvista tal-Unjoni.
                  
               
                     (209)
                  
                  
                     Walki kompliet issostni li d-dikjarazzjoni li mhux il-produtturi Ċiniżi kollha setgħu jipproduċu prodott ta’ kwalità għolja b’mod effiċjenti, ma kellha l-ebda effett fuq l-argument tal-utenti li l-industrija tal-Unjoni ma kinitx kapaċi tipproduċi fojl irqaq ta’ kwalità għolja b’mod effiċjenti.
                  
               
                     (210)
                  
                  
                     Il-Kummissjoni wettqet kontroverifika tad-data dwar il-bejgħ tal-produtturi tal-Unjoni inkwistjoni, li turi li hemm esportazzjonijiet ta’ ACF ta’ inqas minn 20 mikroni lejn pajjiżi terzi. L-argument ta’ Walki li l-produtturi tal-Unjoni jkunu kompetittivi biss mal-ACF ta’ aktar minn 20 mikroni għalhekk mhuwiex validu.
                  
               
                     (211)
                  
                  
                     Walki sostniet ukoll li l-valutazzjoni tal-Kummissjoni tal-kapaċità ta’ produzzjoni żejda ma tfissirx kapaċità li jiġu prodotti kwantitajiet ta’ kwalità rqiqa ta’ ACF.
                  
               
                     (212)
                  
                  
                     Il-Kummissjoni analizzat kif xieraq il-kapaċità li tal-produzzjoni ta’ fojl irqaq, li kien limitat mill-magni b’kapaċità għall-aħħar pass ta’ laminazzjoni. Xi produtturi tal-Unjoni ppreżentaw ir-riżultati tat-testijiet, li juru li l-produzzjoni tat-tidwir tat-test għall-ACF < 6 kienet qed tissodisfa b’suċċess ir-rekwiżiti tal-klijent rispettiv. Il-Kummissjoni tindika wkoll il-valutazzjoni tagħha li l-ACF < 6 huwa suq ġdid li qed jiżviluppa u minħabba d-domanda żgħira ħafna matul il-PI, naturalment mhux il-manifatturi kollha tal-Unjoni adattaw il-park tal-magni tagħhom għal dan is-segment tas-suq.
                  
               
                     (213)
                  
                  
                     Walki sostniet ukoll li l-elementi ewlenin tal-evidenza pożittiva ppreżentata minn Walki matul l-aħħar kors tal-investigazzjoni ġew totalment injorati jew rappreżentati b’mod żbaljat. Il-Kummissjoni qieset li din il-pretensjoni ma kinitx eżatta. Il-Kummissjoni qieset l-argumenti u l-evidenza kollha, iżda għal raġunijiet ta’ kunfidenzjalità, xi informazzjoni speċifika ħafna ma setgħetx tiġi żvelata fir-regolament.
                  
               
                     (214)
                  
                  
                     Wara d-divulgazzjoni definittiva Manreal sostniet li l-Kummissjoni kisret il-prinċipju ta’ amministrazzjoni tajba. Manreal argumentat li l-Kummissjoni injorat, mingħajr ebda raġunament, il-kummenti kollha ta’ Manreal għad-Divulgazzjoni provviżorja li setgħu jvarjaw il-konklużjonijiet tagħha. Barra minn hekk, Manreal irreferiet għall-premessi (8), (9), (108), (109), (118), (119), minn (131) sa (134), (142), minn (147) sa (150), minn (155) sa (157) u minn (175) sa (178) tad-divulgazzjoni definittiva, filwaqt li sostniet li l-Kummissjoni użat teknika ta’ konfutazzjoni inġusta billi indikat li Manreal ma ssostanzjatx biżżejjed il-pretensjonijiet tagħha. Manreal argumentat li hija ssodisfat b’mod suffiċjenti l-oneru tal-prova tagħha skont il-mezzi disponibbli. Il-Kummissjoni kien imissha investigat aktar il-pretensjonijiet tagħha minflok ma indikat in-nuqqas ta’ sostanzjar. Fl-aħħar nett, Manreal irreferiet għall-paragrafu 98 tad-deċiżjoni tal-Korp tal-Appell tal-Organizzazzjoni Dinjija tal-Kummerċ (“WTO”) fil-kawża KE— Ormoni (18), fejn sostniet li pprovdiet evidenza prima facie, li tittrasferixxi l-oneru tal-provi lill-konvenut.
                  
               
                     (215)
                  
                  
                     Għall-kuntrarju tal-pretensjoni ta’ Manreal, il-Kummissjoni laħqet l-obbligu tagħha li tivvaluta jekk il-kummenti ta’ Manreal kinux sostanzjati biżżejjed, u fil-premessi msemmija minn Manreal, spjegat ir-raġunijiet f’kull każ fejn dawn ma kinux. Ir-Regolament Bażiku ma jipprevedix obbligu tal-Kummissjoni li tkompli tinvestiga l-kummenti mhux sostanzjati biżżejjed.
                  
               
                     (216)
                  
                  
                     Għalhekk, il-Kummissjoni ċaħdet din il-pretensjoni.
                  
               6.3.   Talba għal eżenzjoni għall-użu finali
         
         
                     (217)
                  
                  
                     Effegidi talbet eżenzjoni għall-użu finali għall-ACF għall-użu fil-produzzjoni ta’ riti għall-ilqugħ tal-kejbils u għall-kapsuli tal-fliexken tal-inbid.
                  
               
                     (218)
                  
                  
                     It-talba hija bbażata fuq il-perċentwal tal-kostijiet li ACF jirrappreżenta fil-kostijiet tal-produzzjoni ta’ riti għall-ilqugħ tal-kejbils u l-kapsuli tal-inbid u l-impatt li l-miżuri jkollhom fuq l-ekonomija. Skont Effegidi, ir-riti għall-ilqugħ tal-kejbils u l-kapsuli tal-inbid huma swieq speċjalizzati u l-konsum tagħhom tal-ACF huwa daqstant ieħor negliġibbli. Dan jimplika li eżenzjoni mid-dazji għall-użu finali ma timminax l-effettività kumplessiva tad-dazju anti-dumping.
                  
               
                     (219)
                  
                  
                     Madankollu, l-investigazzjoni wriet li Effegidi ma tipproduċix biss iż-żewġ prodotti li għalihom talbet l-eżenzjoni għall-użu finali, iżda li l-portafoll tagħha jinkludi varjetà ta’ prodotti oħra bħal riti tal-kejbils li ma jinkorporawx l-ACF, kif ukoll xi imballaġġ ieħor tal-ikel u mhux tal-ikel, li ftit minnu kien jnkorpora l-ACF. Għalhekk, il-Kummissjoni ma setgħetx tiddetermina l-impatt kumplessiv tad-dazji anti-dumping fuq il-profittabbiltà tal-kumpanija, abbażi tad-data limitata pprovduta minn Effegidi. Konsegwentement, fid-divulgazzjoni definittiva, il-Kummissjoni rrifjutat l-eżenzjoni tal-użu aħħari.
                  
               
                     (220)
                  
                  
                     Wara d-divulgazzjoni definittiva, Effegidi pprovdiet lill-Kummissjoni bid-dikjarazzjonijiet finanzjarji tagħha għas-snin 2019, 2020 u għall-ewwel nofs tal-2021. Effegidi talbet ukoll gwida mill-Kummissjoni dwar liema dokumenti ulterjuri kellha bżonn tipprovdi sabiex tkun tista’ tingħata l-eżenzjoni tal-użu aħħari.
                  
               
                     (221)
                  
                  
                     Il-Kummissjoni sabet li l-informazzjoni mibgħuta wara d-divulgazzjoni definittiva ma kinitx biżżejjed biex tippermetti lill-Kummissjoni tivvaluta l-impatt kumplessiv ta’ eżenzjoni potenzjali fuq l-effettività tad-dazju. Effegidi ma pprovdiet l-ebda informazzjoni dwar l-industrija tal-ilqugħ tal-kejbil u tal-kapsuli tal-inbid.
                  
               
                     (222)
                  
                  
                     Barra minn hekk, Effegidi ma kinitx parti interessata li kkooperat mill-istadju bikri tal-investigazzjoni u pprovdiet it-talba tagħha għal eżenzjoni tal-użu aħħari biss fil-5 ta’ Lulju 2021, ġimagħtejn wara l-pubblikazzjoni tar-Regolament provviżorju u l-informazzjoni addizzjonali biss wara d-divulgazzjoni definittiva. F’dan l-istadju avvanzat tal-investigazzjoni, il-Kummissjoni ma setgħet tivverifika l-ebda data addizzjonali.
                  
               
                     (223)
                  
                  
                     Għalhekk, il-Kummissjoni ma setgħetx tivvaluta jekk l-eżenzjoni tal-użu aħħari tkunx fl-interess tal-Unjoni u għalhekk ikkonfermat iċ-ċaħda tagħha tat-talba għal eżenzjoni ta’ Effegidi.
                  
               6.4.   L-interess tal-importaturi
         
         
                     (224)
                  
                  
                     Wara d-divulgazzjoni provviżorja, il-konsorzju tal-importaturi tenna l-pretensjoni li l-produtturi tal-Unjoni ma kinux kapaċi jissodisfaw id-domanda tal-ACF eżistenti speċjalment fis-segment tas-suq tal-ACF bi ħxuna rqiqa, li fih bħalissa jimportaw mir-RPĊ biex jissodisfaw id-domanda. Il-konsorzju saħaq li se jkun hemm bżonn ta’ mill-inqas sentejn biex il-produzzjoni tal-ACF bi ħxuna rqiqa ssir effettiva u operattiva u li l-produtturi tal-Unjoni ma jidhrux li jissodisfaw l-istandards ta’ kwalità mitluba biex jissostitwixxu l-importazzjonijiet attwali miċ-Ċina f’dan is-segment tas-suq.
                  
               
                     (225)
                  
                  
                     Minbarra l-fatt li l-konsorzju ma ssostanzjax għaliex iridu jgħaddu sentejn biex il-produzzjoni tal-ACF bi ħxuna rqiqa ssir operattiva, il-Kummissjoni diġà kkonkludiet fit-Taqsima 4.5.2.1 tar-Regolament provviżorju li l-industrija tal-Unjoni kienet tidher li għandha kapaċità ta’ riżerva suffiċjenti. Barra minn hekk, l-industrija tal-Unjoni wriet bil-bejgħ u bil-produzzjoni tar-rombli tat-test li tista’ tissodisfa d-domanda tal-klijenti kif deskritt fil-premessi (50) u (51) tar-Regolament provviżorju.
                  
               
                     (226)
                  
                  
                     Fid-dawl ta’ dan ta’ hawn fuq, il-Kummissjoni kkonfermat il-konklużjoni tagħha li l-impożizzjoni ta’ miżuri mhux neċessarjament tkun fl-interess tal-importaturi. Madankollu, hija vvalutat ukoll l-effetti probabbli tagħhom meta qabblet l-interessi differenti inkwistjoni (ara t-Taqsima 6.4).
                  
               
                     (227)
                  
                  
                     Wara d-divulgazzjoni definittiva, il-konsorzju ddikjara li l-Kummissjoni injorat kompletament il-fatt li l-moviment gradwali tad-domanda fi ħxuna irqaq tal-ACF irriżulta f’żieda fid-domanda għal ACF ta’ ≤ 7 microns. Barra minn hekk, il-Kummissjoni ssottovalutat il-fatt li kien se jkun hemm bżonn ta’ mill-inqas sentejn biex il-produzzjoni ta’ ACF bi ħxuna irqaq tkun effettiva u operattiva fl-UE.
                  
               
                     (228)
                  
                  
                     Barra minn hekk, il-konsorzju sostna li l-Kummissjoni naqset milli tipprovdi kjarifika dwar kif il-kapaċità żejda sostanzjali tal-industrija tal-Unjoni tista’ tissodisfa d-domanda ta’ ħxuna irqiqa tal-ACF.
                  
               
                     (229)
                  
                  
                     Il-konsorzju tenna wkoll li l-industrija tal-Unjoni ma tistax tissodisfa l-istandards tal-kwalità għall-ħxuna rqiqa ACF f’termini ta’ porożità u tal-iskular u enfasizza li l-laminaturi li jipproduċu l-ACF huma l-istess bħal dawk tal-industrija tal-batteriji tal-karozzi, u b’hekk il-kapaċità għall-ACF kompliet titnaqqas. Il-konsorzju sostna li l-injorar ta’ dawn l-aspetti wassal lill-Kummissjoni għall-konklużjoni żbaljata li l-impożizzjoni ta’ dazji kienet fl-interess tal-Unjoni.
                  
               
                     (230)
                  
                  
                     Kif spjegat fil-premessa (51) tar-Regolament proviżorju, il-Kummissjoni vvalutat il-kapaċità tal-industrija tal-Unjoni li tipproduċi ACF irqaq, speċifikament ACF < 6 billi vvalutat il-kapaċità tal-aħħar pass tal-laminazzjoni, meħtieġ biex jintlaħaq din il-ħxuna rqiqa. Il-pass preċedenti ta’ laminazzjoni wera li kien hemm kapaċità żejda suffiċjenti. Konsegwentement, il-konġestjoni għall-produzzjoni ta’ ACF < 6 tinsab fl-aħħar pass tal-laminazzjoni. Il-Kummissjoni ċċarat kif l-industrija tal-Unjoni tista’ tissodisfa d-domanda ta’ ACF i ħxuna rqiqa. L-argument li jkun hemm bżonn ta’ mill-inqas sentejn biex il-produzzjoni ta’ ħxuna rqiqa tal-ACF tkun effettiva u operattiva japplika biss għal kapaċitajiet ġodda li l-industrija tal-Unjoni tinstalla bħala riżultat ta’ kompetizzjoni tal-prezzijiet ġusta restawrata u domanda li qed tkompli tiżdied. Peress li l-kapaċitajiet eżistenti diġà jistgħu jissodisfaw id-domanda mistennija fil-futur qarib, il-kapaċitajiet futuri addizzjonali potenzjali ma ġewx ikkunsidrati fil-kalkolu tal-Kummissjoni. Mhuwiex rilevanti li kapaċitajiet ġodda jkunu jeħtieġu perjodu qabel ma jsiru operattivi. Għalhekk, il-Kummissjoni ċaħdet din il-pretensjoni.
                  
               6.5.   Ibbilanċjar tal-interessi konkorrenti
         
         
                     (231)
                  
                  
                     F’konformità mal-Artikolu 21(1) tar-Regolament bażiku, fir-Regolament provviżorju, il-Kummissjoni vvalutat l-interessi konkorrenti u tat kunsiderazzjoni speċjali lill-ħtieġa li jiġu eliminati l-effetti distorsivi tal-kummerċ tad-dumping dannuż u li tiġi restawrata l-kompetizzjoni effettiva.
                  
               
                     (232)
                  
                  
                     Fil-ponderazzjoni tal-interessi kompetittivi, il-Kummissjoni minn naħa waħda qieset li s-soppressjoni tal-prezzijiet mill-esportazzjonijiet Ċiniżi kienet iddeterjorat is-sitwazzjoni tal-industrija tal-Unjoni u li, min-naħa l-oħra, żieda fil-prezz ikollha impatt negattiv limitat fuq l-utenti. Il-Kummissjoni kkonkludiet li ma kienx hemm raġunijiet konvinċenti biex tikkonkludi li ma huwiex fl-interess tal-Unjoni li timponi miżuri provviżorji fuq l-importazzjonijiet ta’ ACF li joriġinaw miċ-Ċina.
                  
               
                     (233)
                  
                  
                     Wara r-Regolament provviżorju, Manreal argumentat li l-analiżi tas-suq u tal-interess tal-Unjoni li saret fir-Regolament provviżorju ma għadhiex valida, b’riżultat taż-żieda drastika fil-prezzijiet u l-ispekulazzjoni fis-suq tal-komoditajiet, li huma konsegwenzi tal-investigazzjoni u tal-pandemija tal-COVID-19. L-industrija tal-imballaġġ tal-modifikazzjoni hija milquta ħafna mhux biss minn żieda ta’ 40 % fil-prezzijiet għall-aluminju, iżda wkoll minn żieda ta’ 40 % fil-prezzijiet għall-karta kraft u mill-ispejjeż tat-trasport bil-kontejners li żdiedu b’400 %. Iż-żmien medju għall-provvista għall-kunsinni tal-karti żdied minn 3-4 ġimgħat għal erba’ (4) xhur. F’xi kuntratti ta’ provvista, il-fornituri jiddikjaraw forza maġġuri u jikkunsinnaw sitt (6) xhur tard filwaqt li jitolbu prezzijiet 20 % ogħla milli fiż-żmien tal-ordni.
                  
               
                     (234)
                  
                  
                     B’appoġġ għall-argumenti ta’ Manreal, Walki, Gascogne, u Effegidi wkoll enfasizzaw li s-sitwazzjoni tas-suq wara l-PI nbidlet b’mod fundamentali u dan wassal għal nuqqasijiet ta’ provvisti mhux biss fl-ACF, iżda wkoll fil-materja prima l-oħra tagħhom. Skont Gascogne, il-prezz tal-aluminju fuq il-London Metal Exchange żdied bi 30 % minn Ottubru 2020 sa Mejju 2021. Barra minn hekk, skont is-sitwazzjoni attwali, jidher li produttur ewlieni tal-Unjoni wieħed biss jista’ jipprovdi ordnijiet ġodda mingħajr ħin ta’ stennija ta’ diversi xhur. Effegidi saħqet li, skont il-kwotazzjonijiet mill-produtturi tal-Unjoni f’Lulju 2021, il-provvista ta’ ACF għall-produzzjoni tiegħu mhux se tkun disponibbli qabel l-2022.
                  
               
                     (235)
                  
                  
                     Utent ieħor, Alupol, argumenta li minn Diċembru 2020, huwa nnota interess baxx f’kuntratti mill-produtturi tal-Unjoni u saħansitra kuntratt ta’ provvista ta’ sentejn konkluż ma’ wieħed mill-produtturi tal-Unjoni ġie tterminat mill-produttur wara nofs sena, li juri l-limitazzjonijiet tal-kapaċità. Walki pprovdiet evidenza addizzjonali relatata ma’ talbiet ta’ ACF ta’ 6,35 mikroni, li turi li d-diffikultajiet fil-provvista ffaċċjati fl-2021 qed jissoktaw.
                  
               
                     (236)
                  
                  
                     Barra minn hekk, il-konsorzju tal-importaturi argumenta li mill-bidu tal-investigazzjoni, il-prezzijiet tal-ACF żdiedu b’25 % u ż-żminijiet tal-kunsinna żdiedu minn medja ta’ xahrejn (2) għal erba’ (4) xhur. Barra minn hekk, is-sitwazzjoni tan-nuqqas ta’ provvista attwali twassal lill-kumpaniji integrati biex ifornu lill-entitajiet relatati tagħhom fuq bażi preferenzjali, u b’hekk iħallu inqas kapaċità għas-suq miftuħ. Il-konsorzju jistenna li d-dazji anti-dumping se jfixklu l-ktajjen tal-provvista u jwasslu għal nuqqas fil-provvista għall-firxa sħiħa tal-ACF, iżda b’mod partikolari għal dawk bi ħxuna ta’ inqas minn 6 mikroni.
                  
               
                     (237)
                  
                  
                     Filwaqt li dawn il-bidliet fis-suq tabilħaqq għandhom impatt fuq l-interessi differenti tal-produtturi, tal-utenti u tal-importaturi, dawn huma kkawżati mis-sitwazzjoni eċċezzjonali tal-pandemija tal-COVID-19 u mill-irkupru ekonomiku qawwi ta’ wara, li kkawża nuqqas ta’ trasport internazzjonali u nuqqasijiet tal-provvista. Għaldaqstant, jista’ jkun hemm bżonn ta’ ċertu ammont ta’ żmien biex is-swieq jadattaw sakemm l-irkupru ekonomiku u t-tkabbir jinnormalizzaw u d-domanda u l-provvista jerġgħu jkunu bbilanċjati, inkluż fis-settur tal-ACF.
                  
               
                     (238)
                  
                  
                     Manreal argumentat ukoll li f’konformità mal-Artikolu 11 tat-TFUE, il-protezzjoni kontra l-importazzjonijiet oġġett ta’ dumping jenħtieġ li tkun ibbilanċjata ma’ għanijiet oħra tal-Unjoni, bħall-protezzjoni ambjentali, u kkonkludiet li l-impożizzjoni ta’ miżuri se jkollha impatt negattiv ħafna fuq l-ambjent. Manreal argumentat li irrispettivament mill-impatti negattivi possibbli fuq l-impjiegi jew fuq il-politika industrijali, l-għajbien ta’ produtturi tal-Unjoni li jniġġsu aktar ikun tajjeb għall-ambjent tal-UE. Konsegwentement, Manreal talbet lill-Kummissjoni biex fl-investigazzjoni tinkludi l-effetti probabbli tal-miżuri fuq l-ambjent.
                  
               
                     (239)
                  
                  
                     Il-Kummissjoni nnutat, l-ewwel nett, li Manreal ma ssostanzjatx b’liema mod il-produtturi tal-Unjoni jniġġsu aktar mill-produtturi Ċiniżi. Barra minn hekk, filwaqt li l-Unjoni tistabbilixxi standards ambjentali għoljin għall-produtturi tagħha, l-għan tal-Artikolu 11 tat-TFUE ma huwiex li jipprevjeni l-attività ekonomika iżda li jintegra r-rekwiżiti tal-protezzjoni ambjentali fil-politika li tiggwida l-attività ekonomika. Is-suġġeriment ta’ Manreal li l-emissjonijiet fl-Unjoni jitnaqqsu billi l-industrija tagħha titħalla tiġi eliminata minn kompetizzjoni inġusta ma huwiex biss inkompatibbli mal-għanijiet ambjentali tal-UE iżda jmur kontra l-għadd ta’ politiki oħra. Konsegwentement, it-talba ta’ Manreal biex jiġi investigat l-impatt ambjentali ta’ xenarju bħal dan ġiet miċħuda.
                  
               
                     (240)
                  
                  
                     Manreal indikat ukoll il-premessa (355) tar-Regolament provviżorju, li fiha l-Kummissjoni ddikjarat, bi tweġiba għall-argument preċedenti ta’ Manreal li l-għajnuna mill-Istat tista’ tkun miżura aktar xierqa mill-impożizzjoni tad-dazji, li l-għajnuna finanzjarja ma hijiex l-istrument xieraq biex jiġi miġġieled id-dumping ta’ ħsara. Manreal argumentat li din hija għażla ta’ politika li ma tenħtiġx li tiġi adottata mingħajr ma jiġi kkonsultat id-Direttorat Ġenerali għall-Kompetizzjoni (“DĠ COMP”). Manreal affermat ukoll li l-argument tal-Kummissjoni jippresupponi li kwalunkwe għajnuna mogħtija lill-produtturi tal-Unjoni ma hijiex se tiġi awtorizzata mid-DĠ COMP.
                  
               
                     (241)
                  
                  
                     Il-Kummissjoni fakkret li l-ewwel paragrafu tal-Artikolu 9(4) tar-Regolament bażiku jistipula li fejn il-fatti kif finalment stabbiliti juru li hemm dumping, u dannu kkawżat minnu, u l-interess tal-Unjoni jitlob intervent, għandu jiġi impost dazju anti-dumping definittiv mill-Kummissjoni. Tabilħaqq, il-Kummissjoni ma tistax tastjeni milli tiġġieled id-dumping ta’ dannu muri mill-esportaturi Ċiniżi permezz tal-istrumenti legali għad-dispożizzjoni tal-Kummissjoni sempliċiment minħabba li l-produtturi tal-Unjoni setgħu wkoll jibbenefikaw mill-għajnuna mill-Istat. Barra minn hekk, l-għajnuna mill-Istat tingħata mill-Istati Membri, mhux mill-Kummissjoni.
                  
               
                     (242)
                  
                  
                     Konsegwentement, l-ebda wieħed mill-argumenti wara d-divulgazzjoni provviżorja u r-Regolament provviżorju li qajmu l-utenti u l-importaturi ma bidel il-konklużjoni tal-Kummissjoni.
                  
               
                     (243)
                  
                  
                     Diversi partijiet ippreżentaw talba, flimkien mal-kummenti għad-divulgazzjoni definittiva ġenerali, biex tiġi vvalutata sospensjoni potenzjali tad-dazji skont l-Artikolu 14(4) tar-Regolament bażiku. Wara dawn it-talbiet, is-sospensjoni potenzjali tad-dazji se tiġi analizzata fi proċedura separata.
                  
               6.6.   Konklużjoni dwar l-interess tal-Unjoni
         
         
                     (244)
                  
                  
                     Abbażi ta’ dan ta’ hawn fuq, ma hemm l-ebda raġuni konvinċenti għall-konklużjoni li ma huwiex fl-interess tal-Unjoni li jiġu imposti miżuri definittivi fuq l-importazzjonijiet tal-ACF li joriġinaw miċ-Ċina.
                  
               7.   LIVELL TAL-MIŻURI
         
         7.1.   Il-marġni tad-dannu
         
         
                     (245)
                  
                  
                     Wara d-divulgazzjoni provviżorja, Xiamen Xiashun argumentat li jenħtieġ li l-kostijiet ta’ konformità futuri ma jiżdidux mal-prezz fil-mira peress li n-Nota dwar il-kost tal-konformità ġiet ippubblikata wara l-pubblikazzjoni tar-Regolament provviżorju, u dan kiser id-drittijiet tad-difiża ta’ Xiamen Xiashun.
                  
               
                     (246)
                  
                  
                     Il-Kummissjoni ċaħdet il-pretensjoni. Xiamen Xiashun flimkien mal-partijiet l-oħra kollha ngħatat żmien addizzjonali biex tikkummenta dwar in-Nota dwar il-kostijiet tal-konformità wara l-pubblikazzjoni tagħha. Għalhekk, il-pubblikazzjoni tard ma kisritx id-drittijiet tad-difiża tagħha.
                  
               
                     (247)
                  
                  
                     Barra minn hekk, Xiamen Xiashun argumentat li t-tħassib ambjentali ma huwiex esklussiv għall-industrija tal-Unjoni, peress li Xiamen Xiashun se tkun soġġetta għall-Iskema taċ-Ċina għall-Iskambju ta’ Kwoti tal-Emissjonijiet u rċeviet ċertifikazzjoni ta’ Standard ta’ Prestazzjoni mill-Aluminium Stewardship Initiative, li tinkludi kriterji dwar l-emissjonijiet ta’ gassijiet serra inkluż limitu fuq l-emissjonijiet tas-CO2.
                  
               
                     (248)
                  
                  
                     Il-Kummissjoni ċaħdet il-pretensjoni. Il-leġiżlazzjoni domestika tar-RPĊ hija irrilevanti għall-applikazzjoni tal-Artikolu 7(2d) tar-Regolament bażiku, li skontu l-kostijiet futuri li jirriżultaw minn ftehimiet ambjentali multilaterali, u l-protokolli skonthom, li għalihom l-Unjoni hija parti, iridu jitqiesu biex jiġi stabbilit il-prezz fil-mira tal-Industrija tal-Unjoni.
                  
               
                     (249)
                  
                  
                     Donghai argumentat li l-profitt fil-mira ta’ 6 % jenħtieġ li jiġi kkalkulat biss fuq il-kost tal-konverżjoni u mhux fuq il-prezz sħiħ tal-ACF.
                  
               
                     (250)
                  
                  
                     Il-Kummissjoni ċaħdet il-pretensjoni billi skont l-Artikolu 7(2c) tar-Regolament bażiku, il-profitt fil-mira jrid jiġi kkalkulat abbażi tal-kostijiet sħaħ u mhux biss parti li tirrifletti l-konverżjoni tal-materja prima.
                  
               
                     (251)
                  
                  
                     Zhongji u Nanshan tennew il-pretensjoni wara d-divulgazzjoni definittiva. Zhongji argumentat li kuntrarju għall-fehma tal-Kummissjoni, l-Artikolu 7 (2c) tar-Regolament bażiku ma jistabbilixxix li l-profitt fil-mira jrid jiġi kkalkulat fuq il-bażi tal-kostijiet kollha, iżda li l-Artikolu 7 (2c) jistabbilixxi biss li l-profitt fil-mira jrid ikun biżżejjed għall-irkupru tal-kostijiet sħaħ. Zhongji argumentat li l-produtturi tal-ACF jiksbu l-profitti tagħhom fuq il-prezz tal-konverżjoni u mhux fuq il-prezz tal-materja prima.
                  
               
                     (252)
                  
                  
                     L-Artikolu 7(2c) tar-Regolament bażiku jgħid li “il-profitt fil-mira użat għandu jkun stabbilit billi jitqies il-livell ta’ profittabbiltà meħtieġ biex ikopri l-ispejjeż kollha”. L-ispejjeż kollha jinkludu l-materja prima. Il-pretensjoni għalhekk ġiet irrifjutata.
                  
               
                     (253)
                  
                  
                     Donghai affermat ukoll li l-kostijiet tar-ristrutturar jenħtieġ li ma jkunux parti mill-prezz fil-mira.
                  
               
                     (254)
                  
                  
                     Il-Kummissjoni spjegat fil-premessa (329) tar-Regolament provviżorju li ż-żieda fil-kost fil-PI kienet prinċipalment dovuta għar-ristrutturar ta’ wieħed mill-produtturi inklużi fil-kampjun. Il-Kummissjoni nnotat ukoll li r-ristrutturar huwa proċess regolari f’sitwazzjonijiet ta’ importazzjonijiet oġġett ta’ dumping. Fi kwalunkwe każ, f’konformità mar-Regolament bażiku, l-ispejjeż kollha jridu jitqiesu għall-kalkolu tal-profitt fil-mira.
                  
               
                     (255)
                  
                  
                     Wara d-divulgazzjoni definittiva, Zhongji tenniet il-pretensjoni li l-kostijiet straordinarji għandhom jiġu esklużi mill-prezz fil-mira. Zhongji argumentat li l-Kummissjoni ma indirizzatx l-argumenti ta’ Zhongji u li l-Kummissjoni kkontradixxiet lilha nnifisha billi rreferiet b’mod konsistenti għal dawn l-ispejjeż bħala “straordinarji”, iżda fil-kuntest tal-prezz fil-mira kkunsidrathom bħala “regolari”. Zhongji madankollu ma pprovdiet l-ebda evidenza ġdida.
                  
               
                     (256)
                  
                  
                     Fin-nuqqas ta’ evidenza ulterjuri, il-Kummissjoni tikkonferma l-premessa (325) tar-Regolament provviżorju. Ir-ristrutturar huwa proċess regolari f’sitwazzjonijiet ta’ importazzjonijiet li huma l-oġġett ta’ dumping u parti mill-ispejjeż ta’ kumpanija.
                  
               
                     (257)
                  
                  
                     Zhongji kompliet issostni li l-Kummissjoni jenħtieġ li tapplika b’analoġija dak li ddikjarat fir-Regolament provviżorju tal-Klorur tal-Potassju (19), li fih il-Kummissjoni ddeċidiet li tnaqqas l-ispejjeż temporanji u eċċezzjonali mġarrba mill-kumpaniji Kanadiżi tal-minjieri qabel ma tuża l-ispejjeż tagħhom bħala referenza għall-kumpaniji mill-Belarussja, mir-Russja u mill-Ukrajna, peress li ma jkunx raġonevoli li dawn iġorru l-piż ta’ dawn l-ispejjeż. Zhongji argumentat li l-Kummissjoni applikat l-istess prinċipju wkoll fir-Regolament dwar il-manjeżju mhux maħdum u mhux illigat (20) u r-Regolament dwar ċerti tipi ta’ polietilentereftalat (PET) (21). Zhongji għalhekk argumentat li l-Kummissjoni għandha wkoll, fil-każ attwali, tinjora l-kostijiet tar-ristrutturar bħala spejjeż temporanji u eċċezzjonali.
                  
               
                     (258)
                  
                  
                     Il-Kummissjoni ma taqbilx li s-sitwazzjoni msemmija fir-Regolament provviżorju fil-kawża tal-Klorur tal-Potassju hija komparabbli mal-investigazzjoni attwali. Fil-kawża tal-Klorur tal-Potassju, il-kost temporanju u eċċezzjonali tal-kumpaniji Kanadiżi ma kellhom l-ebda konnessjoni ma’ importazzjonijiet oġġett ta’ dumping lejn l-Unjoni. L-istess japplika għat-tqabbil mar-Regolament dwar il-manjeżju mhux illigat mhux maħdum, li fih ir-ristrutturar tal-kumpanija sar wara privatizzazzjoni. L-esklużjoni tal-ispejjeż straordinarji fil-każ tal-PET saret bħala riżultat ta’ sitwazzjoni partikolari, li kienet differenti mill-ispejjeż tar-ristrutturar inkwistjoni. F’dan il-każ, kif iddikjarat fil-premessa (325) tar-Regolament provviżorju, l-ispejjeż tar-ristrutturar ma kinux eċċezzjonali u għalhekk għandhom jiġu kkunsidrati. Għalhekk, il-Kummissjoni ċaħdet il-pretensjoni.
                  
               
                     (259)
                  
                  
                     Zhongji kkummentat li l-profitt fil-mira għall-ACF b’PCNs li jibdew b’1 ma huwiex affidabbli. Il-produzzjoni kkombinata tat-tliet produtturi tal-Unjoni inklużi fil-kampjun għall-PCN li jibda b’1 hija anqas minn 3 000 tunnellata. Zhongji tqis dawn il-kwantitajiet bħala negliġibbli u tqis li l-Kummissjoni ma kellhiex il-kost tal-produzzjoni għal tali prodotti, jew tal-anqas ma kinux rappreżentattivi minħabba l-volum limitat. Dan iwassal biex il-prezz fil-mira ma jkunx affidabbli.
                  
               
                     (260)
                  
                  
                     Meta ma jkun hemm l-ebda produzzjoni tal-Unjoni ta’ ċertu PCN li jiġi esportat, sakemm ma jkunux jistgħu jsiru aġġustamenti raġonevoli, il-Kummissjoni teskludi dak il-PCN mit-tqabbil. Madankollu, fejn hemm produzzjoni ta’ PCN mill-industrija tal-Unjoni, anki jekk din il-kwantità tkun aktar baxxa minn dik għal PCNs oħra, il-Kummissjoni tqis li madankollu huwa aktar preċiż li tinkludi dak il-PCN fit-tqabbil, abbażi tal-informazzjoni disponibbli mill-produtturi tal-Unjoni inklużi fil-kampjun. Barra minn hekk, f’dan il-każ, 3 000 tunnellata ma jistgħux jitqiesu bħala ammont negliġibbli ta’ produzzjoni. Għalhekk, il-Kummissjoni ċaħdet din il-pretensjoni.
                  
               
                     (261)
                  
                  
                     Barra minn hekk, Zhongji argumentat li xi meded għad-data pprovduta fid-divulgazzjoni provviżorja ma kinux sinifikanti peress li kienu wesgħin wisq biex jipprovdu fehim raġonevoli tad-data kunfidenzjali rigward il-PCN 1DA u l-PCN 5BA.
                  
               
                     (262)
                  
                  
                     Zhongji tirreferi għad-data dwar l-industrija tal-Unjoni dwar żewġ PCNs, li huma prodotti biss minn produttur tal-Unjoni wieħed. Għalhekk, il-meded ipprovduti mill-Kummissjoni jeħtieġ li jqisu mhux biss il-kunfidenzjalità tad-data, iżda wkoll il-fatt li ċerti valuri jistgħu jiġu kkalkolati b’mod invers, jekk il-meded ikunu dojoq wisq. Għall-prezz tal-bejgħ tal-Unità u l-prezz fil-mira, il-Kummissjoni pprovdiet meded dojoq. Għall-kwantitajiet mibjugħa kif ukoll għall-valur totali mill-fabbrika, madankollu, il-Kummissjoni kellha tiżgura li l-valuri ma jkunux jistgħu jiġu kkalkulati u għażlet meded wesgħin biżżejjed. L-alternattiva kienet tkun li l-valuri jiġu sostitwiti bħala sensittivi.
                  
               
                     (263)
                  
                  
                     Donghai kompliet issostni li l-Kummissjoni bbażat b’mod żbaljat fuq l-Artikolu 2(9) tar-Regolament Bażiku sabiex tiddetermina l-prezzijiet tal-bejgħ ta’ Nanshan Europe għall-fini tal-kalkolu tal-marġni tal-bejgħ taħt il-prezz u sostniet li l-Kummissjoni kellha tuża l-prezzijiet tal-bejgħ reali tal-entità tal-bejgħ relatata ta’ Nanshan Group fl-Unjoni Ewropea u naqqset biss l-ispejjeż tal-bejgħ dirett imġarrba għall-bejgħ tal-prodott ikkonċernat minn din l-entità tal-bejgħ relatata fl-UE.
                  
               
                     (264)
                  
                  
                     Il-prezz fil-mira użat għall-finijiet tal-marġni tad-dannu huwa bbażat fuq il-kost tal-produzzjoni tal-industrija tal-UE u l-profitt fil-mira, u b’hekk mingħajr ma jiġu inklużi l-ispejjeż tal-entitajiet relatati. Sabiex jiġu żgurati s-simmetrija u l-paragun ġust, il-prezzijiet tal-esportazzjoni użati għall-kalkolu tal-marġni tad-dannu għalhekk ma għandhomx jinkludu l-ispejjeż tal-entitajiet relatati tal-produtturi esportaturi. Għalhekk, il-pretensjoni ma ntlaqgħetx.
                  
               
                     (265)
                  
                  
                     Kif previst fl-Artikolu 9(4), it-tielet subparagrafu, tar-Regolament bażiku, minħabba li l-Kummissjoni ma rreġistratx l-importazzjonijiet matul il-perjodu ta’ qabel id-divulgazzjoni, il-Kummissjoni analizzat l-iżvilupp tal-volumi tal-importazzjoni biex tistabbilixxi jekk kienx hemm żieda sostanzjali ulterjuri fl-importazzjonijiet soġġetti għall-investigazzjoni matul il-perjodu ta’ qabel id-divulgazzjoni, biex tiddetermina jekk għandhiex tirrifletti d-dannu addizzjonali li jirriżulta minn din iż-żieda fid-determinazzjoni tal-marġni ta’ dannu.
                  
               
                     (266)
                  
                  
                     Abbażi tad-data mill-bażi tad-data COMEXT u Sorveljanza 2 tal-Eurostat, il-volumi tal-importazzjoni mir-RPĊ matul il-perjodu ta’ erba’ ġimgħat tad-divulgazzjoni preliminari kienu 47 % aktar baxxi mill-volumi medji tal-importazzjoni fil-perjodu ta’ investigazzjoni fuq bażi ta’ erba’ ġimgħat. Fuq dik il-bażi, il-Kummissjoni kkonkludiet li ma kienx hemm żieda sostanzjali fl-importazzjonijiet soġġetti għall-investigazzjoni matul il-perjodu ta’ qabel id-divulgazzjoni.
                  
               
                     (267)
                  
                  
                     Wara r-Regolament provviżorju, Zhongji ddikjarat li jenħtieġ li jsiru aġġustamenti peress li Carcano tipprovdi servizz ta’ kunsinna kuntrattat, li Zhongji ma kinitx se tipprovdi.
                  
               
                     (268)
                  
                  
                     Il-Kummissjoni kkonfermat li s-servizz ta’ kunsinna kuntrattat ipprovdut minn Carcano jikkonċerna biss ammont żgħir ħafna tal-bejgħ tal-produtturi tal-Unjoni inklużi fil-kampjun, u barra minn hekk, il-kostijiet għal dan is-servizz tant huma baxxi li aġġustament ma jkollu l-ebda impatt materjali fuq ir-riżultati ta’ din l-investigazzjoni.
                  
               
                     (269)
                  
                  
                     Fin-nuqqas ta’ kummenti ulterjuri dwar il-marġnijiet tad-dannu, il-Kummissjoni aġġustat biss il-marġnijiet kif stabbiliti fil-premessi (376) sa (378) tar-Regolament provviżorju minħabba l-kostijiet ta’ wara l-importazzjoni kkoreġuti kif ukoll biex tqis il-bidliet fil-valur CIF iddikjarat kif spjegat fil-premessa (103). Il-marġnijiet tad-dannu finali huma murija hawn taħt fil-premessa (197).
                  
               
                     (270)
                  
                  
                     Wara d-divulgazzjoni definittiva, Nanshan talbet lill-Kummissjoni biex tivverifika l-prezzijiet fil-mira, peress li kien hemm każijiet ta’ PCNs irqaq bi prezzijiet aktar baxxi minn PCNs eħxen, li Nanshan ma qisitx loġika. Il-Kummissjoni ħadet ħsieb li tistabbilixxi l-prezz fil-mira u tinnota li dawn huma bbażati fuq l-informazzjoni kontroverifikata tal-produtturi tal-Unjoni. Hemm fatturi oħra minbarra l-ħxuna li jinfluwenzaw il-kostijiet u anki l-prezzijiet fil-mira huma bbażati fuq diversi produtturi, li ma għandhomx eżattament l-istess bażi tal-kost.
                  
               7.2.   Id-distorsjonijiet fil-materja prima
         
         
                     (271)
                  
                  
                     Fin-nuqqas ta’ kummenti dwar id-distorsjonijiet fil-materja prima, il-Kummissjoni kkonfermat is-sejba tagħha mill-premessi (381) sa (383) tar-Regolament provviżorju li l-kundizzjonijiet tal-Artikolu 7(2a) tar-Regolament bażiku ma kinux issodisfati, u għaldaqstant, minħabba f’dan, il-Kummissjoni sabet li d-dispożizzjonijiet tal-Artikolu 7(2) kienu applikabbli biex jiġi stabbilit il-livell tad-dazju definittiv.
                  
               8.   MIŻURI ANTI-DUMPING DEFINITTIVI
         
         
                     (272)
                  
                  
                     Fid-dawl tal-konklużjonijiet li waslet għalihom il-Kummissjoni fir-rigward tad-dumping, tad-dannu, tal-kawżalità, tal-interess tal-Unjoni u tal-livell tal-miżuri, u f’konformità mal-Artikolu 9(4) tar-Regolament bażiku, jenħtieġ li jiġu imposti miżuri anti-dumping definittivi sabiex ma jiġix ikkawżat dannu ulterjuri lill-industrija tal-Unjoni mill-importazzjonijiet oġġett ta’ dumping tal-prodott ikkonċernat.
                  
               
                     (273)
                  
                  
                     Abbażi ta’ dan ta’ hawn fuq, ir-rati tad-dazju anti-dumping definittivi, espressi skont il-prezz CIF fil-fruntiera tal-Unjoni, bid-dazju doganali mhux imħallas, jenħtieġ li jkunu kif ġej:
                     
                                 Kumpanija
                              
                              
                                 Marġni tad-dumping
                              
                              
                                 Il-marġni tad-dannu
                              
                              
                                 Dazju anti-dumping definittiv
                              
                           
                                 Jiangsu Zhongji Lamination Materials Co., Ltd.
                              
                              
                                 81,5  %
                              
                              
                                 28,5  %
                              
                              
                                 28,5  %
                              
                           
                                 Xiamen Xiashun Aluminium Foil Co., Ltd
                              
                              
                                 16,1  %
                              
                              
                                 15,4  %
                              
                              
                                 15,4  %
                              
                           
                                 Yantai Donghai Aluminum Foil Co., Ltd.
                              
                              
                                 98,5  %
                              
                              
                                 24,7  %
                              
                              
                                 24,7  %
                              
                           
                                 Kumpaniji oħrajn li kkooperaw
                              
                              
                                 69,6  %
                              
                              
                                 23,6  %
                              
                              
                                 23,6  %
                              
                           
                                 Il-kumpaniji l-oħrajn kollha
                              
                              
                                 98,5  %
                              
                              
                                 28,5  %
                              
                              
                                 28,5  %
                              
                           
               
                     (274)
                  
                  
                     Ir-rati tad-dazju anti-dumping tal-kumpaniji individwali speċifikati f’dan ir-Regolament ġew stabbiliti abbażi tas-sejbiet ta’ din l-investigazzjoni. Għalhekk, huma rriflettew is-sitwazzjoni li nstabet matul din l-investigazzjoni fir-rigward ta’ dawn il-kumpaniji. Dawn ir-rati ta’ dazju huma esklużivament applikabbli għall-importazzjonijiet tal-prodott ikkonċernat li joriġina fil-pajjiż ikkonċernat u mmanifatturat mill-entitajiet legali msemmija. L-importazzjonijiet tal-prodott ikkonċernat immanifatturat minn kwalunkwe kumpanija oħra mhux imsemmija b’mod speċifiku fil-parti operattiva ta’ dan ir-Regolament, inklużi entitajiet relatati ma’ dawk imsemmija b’mod speċifiku, jenħtieġ li jkunu soġġetti għar-rata tad-dazju applikabbli għall-“kumpaniji l-oħrajn kollha”. Dawn jenħtieġ li ma jkunux soġġetti għal xi rata individwali ta’ dazju anti-dumping.
                  
               
                     (275)
                  
                  
                     Kumpanija tista’ titlob l-applikazzjoni ta’ dawn ir-rati tad-dazju anti-dumping individwali jekk sussegwentement tibdel l-isem tal-entità tagħha. It-talba trid tiġi indirizzata lill-Kummissjoni (22). It-talba jrid ikun fiha l-informazzjoni rilevanti kollha li turi li l-bidla ma taffettwax id-dritt tal-kumpanija li tibbenefika mir-rata tad-dazju li tapplika għaliha. Jekk il-bidla fl-isem tal-kumpanija ma taffettwax id-dritt tagħha li tibbenefika mir-rata tad-dazju li tapplika għaliha, se jiġi ppubblikat regolament dwar il-bidla tal-isem f’Il-Ġurnal Uffiċjali tal-Unjoni Ewropea.
                  
               
                     (276)
                  
                  
                     Sabiex jiġu mminimizzati r-riskji ta’ ċirkomvenzjoni minħabba d-differenza fir-rati tad-dazju, huma meħtieġa miżuri speċjali biex tiġi żgurata l-applikazzjoni tad-dazji anti-dumping individwali. Il-kumpaniji b’dazji anti-dumping individwali jridu jippreżentaw fattura kummerċjali valida lill-awtoritajiet doganali tal-Istati Membri. Il-fattura trid tikkonforma mar-rekwiżiti stipulati fl-Artikolu 1(4) ta’ dan ir-Regolament. L-importazzjonijiet li ma jkunux akkumpanjati minn dik il-fattura jenħtieġ li jkunu soġġetti għad-dazju anti-dumping applikabbli għall-“kumpaniji l-oħrajn kollha”.
                  
               
                     (277)
                  
                  
                     Filwaqt li l-preżentazzjoni ta’ din il-fattura hija meħtieġa sabiex l-awtoritajiet doganali tal-Istati Membri jkunu jistgħu japplikaw ir-rati tad-dazju anti-dumping individwali fuq l-importazzjonijiet, ma hijiex l-uniku element li għandu jitqies mill-awtoritajiet doganali. Tabilħaqq, anke jekk jiġu ppreżentati b’fattura li tissodisfa r-rekwiżiti kollha stabbiliti fl-Artikolu 1(4) ta’ dan ir-Regolament, l-awtoritajiet doganali tal-Istati Membri jridu jwettqu l-verifiki tas-soltu tagħhom u jistgħu, bħal fil-każijiet l-oħrajn kollha, jirrikjedu dokumenti addizzjonali (dokumenti tat-trasport, eċċ.) sabiex ikunu jistgħu jivverifikaw l-akkuratezza tad-dettalji li jkun hemm fid-dikjarazzjoni u biex jiżguraw li l-applikazzjoni sussegwenti tar-rata tad-dazju aktar baxxa tkun ġustifikata, f’konformità mal-liġi doganali.
                  
               
                     (278)
                  
                  
                     Jekk l-esportazzjonijiet minn waħda mill-kumpaniji li jibbenefikaw minn rati tad-dazju individwali aktar baxxi jiżdiedu b’mod sinifikanti fil-volum wara l-impożizzjoni tal-miżuri kkonċernati, tali żieda fil-volum tista’ titqies bħala waħda li fiha nnifisha tikkostitwixxi bidla fix-xejra tal-kummerċ minħabba l-impożizzjoni ta’ miżuri skont it-tifsira tal-Artikolu 13(1) tar-Regolament bażiku. F’tali ċirkostanzi, tista’ tinbeda investigazzjoni kontra ċ-ċirkomvenzjoni, sakemm jiġu ssodisfati l-kundizzjonijiet biex din issir. Din l-investigazzjoni tista’, fost l-oħrajn, teżamina l-ħtieġa tat-tneħħija ta’ rata/rati tad-dazju individwali u l-impożizzjoni konsegwenti ta’ dazju għall-pajjiż kollu.
                  
               
                     (279)
                  
                  
                     Biex jiġi żgurat infurzar xieraq tad-dazji anti-dumping, id-dazju anti-dumping għall-kumpaniji l-oħrajn kollha jenħtieġ li japplika mhux biss għall-produtturi esportaturi li ma kkooperawx f’din l-investigazzjoni, iżda wkoll għall-produtturi li ma kellhomx esportazzjonijiet lejn l-Unjoni matul il-perjodu ta’ investigazzjoni.
                  
               9.   DIVULGAZZJONI
         
         
                     (280)
                  
                  
                     Fit-28 ta’ Settembru 2021, il-partijiet interessati ġew infurmati bil-fatti u bil-kunsiderazzjonijiet essenzjali li fuq il-bażi tagħhom kien hemm il-ħsieb li tiġi rrakkomandata l-impożizzjoni ta’ dazju kompensatorju definittiv fuq l-importazzjonijiet ta’ ċertu ACF li joriġinaw mir-RPĊ. Il-partijiet interessati ngħataw l-opportunità li jipprovdu kummenti wara din id-divulgazzjoni.
                  
               
                     (281)
                  
                  
                     Ħdax-il parti ppreżentaw il-kummenti tagħhom dwar id-divulgazzjoni. Fuq talba, saru xi seduti ta’ smigħ ma’ Walki u ma’ Zhongji. Il-kummenti sottomessi mill-partijiet interessati ġew ikkunsidrati sewwa u, fejn kien xieraq, is-sejbiet ġew immodifikati kif xieraq.
                  
               
                     (282)
                  
                  
                     Fid-dawl tal-Artikolu 109 tar-Regolament (UE, Euratom) 2018/1046 tal-Parlament Ewropew u tal-Kunsill (23), meta jkollu jiġi rimborżat ammont wara sentenza tal-Qorti tal-Ġustizzja tal-Unjoni Ewropea, l-imgħax li għandu jitħallas għandu jkun ir-rata applikata mill-Bank Ċentrali Ewropew għall-operazzjonijiet ta’ rifinanzjament ewlenin tiegħu, kif ippubblikata fis-serje C ta’ Il-Ġurnal Uffiċjali tal-Unjoni Ewropea, fl-ewwel jum kalendarju ta’ kull xahar.
                  
               
                     (283)
                  
                  
                     Il-Kumitat stabbilit bl-Artikolu 15(1) tar-Regolament (UE) 2016/1036 ta opinjoni pożittiva,
                  
               ADOTTAT DAN IR-REGOLAMENT:
         
            Artikolu 1
            
               1.   Dazju anti-dumping definittivi huwa impost fuq importazzjonijiet ta’ fojl tal-aluminju għall-modifikazzjoni bi ħxuna ta’ inqas minn 0,021 mm, mingħajr rinforz, mhux maħdum aktar ħlief irrumblat, f’rombli ta’ piż li jaqbeż l-10 kg, li bħalissa jaqgħu taħt il-kodiċi NM ex 7607 11 19 (il-kodiċijiet TARIC 7607111960 u 7607111991) u li joriġinaw mir-Repubblika tal-Poplu taċ-Ċina.
            
            
               2.   Il-prodotti li ġejjin għandhom jiġu esklużi mill-prodott deskritt fil-paragrafu 1:
               
                           —
                        
                        
                           Fojl tal-aluminju għal użu domestiku ta’ ħxuna ta’ mhux inqas minn 0,008 mm u ta’mhux aktar minn 0,018 mm, bla rinforz, mhux maħdum aktar ħlief irrumblat, f’rombli mhux usa’ minn 650 mm u ta’ piż li jaqbeż l-10 kg.
                        
                     
                           —
                        
                        
                           Fojl tal-aluminju għal użu domestiku ta’ ħxuna mhux inqas minn 0,007 mm u inqas minn 0,008 mm, irrispettivament mill-wisa’ tar-rombli, kemm jekk ittemprat kif ukoll jekk le.
                        
                     
                           —
                        
                        
                           Fojl tal-aluminju għal użu domestiku ta’ ħxuna mhux inqas minn 0,008 mm u mhux aktar minn 0,018 mm u f’rombli b’wisa’ li taqbeż is-650 mm, kemm jekk ittemprat kif ukoll jekk le.
                        
                     
                           —
                        
                        
                           Fojl tal-aluminju għal użu domestiku ta’ ħxuna ta’ aktar minn 0,018 mm u inqas minn 0,021 mm irrispettivament mill-wisa’ tar-rombli, kemm jekk ittemprat kif ukoll jekk le.
                        
                     
            
               3.   Ir-rati tad-dazju antidumping definittivi applikabbli għall-prezz nett, ħieles fil-fruntiera tal-Unjoni, qabel id-dazju, tal-prodott deskritt fil-paragrafu 1 u magħmula mill-kumpaniji elenkati hawn taħt ikunu kif ġej:
               
                           Kumpanija
                        
                        
                           Dazju anti-dumping definittiv (%)
                        
                        
                           Kodiċi addizzjonali TARIC
                        
                     
                           Jiangsu Zhongji Lamination Materials Co., Ltd.
                        
                        
                           28,5  %
                        
                        
                           C686
                        
                     
                           Xiamen Xiashun Aluminium Foil Co., Ltd.
                        
                        
                           15,4  %
                        
                        
                           C687
                        
                     
                           Yantai Donghai Aluminum Foil Co., Ltd.
                        
                        
                           24,7  %
                        
                        
                           C688
                        
                     
                           Kumpaniji oħrajn li kkooperaw (Anness)
                        
                        
                           23,6  %
                        
                        
                            
                        
                     
                           Il-kumpaniji l-oħrajn kollha
                        
                        
                           28,5  %
                        
                        
                           C999
                        
                     
            
               4.   L-applikazzjoni tar-rati tad-dazju individwali speċifikati għall-kumpaniji msemmija fil-paragrafu 3 għandha ssir bil-kundizzjoni li tiġi ppreżentata fattura kummerċjali valida lill-awtoritajiet doganali tal-Istati Membri, li fuqha għandha tidher dikjarazzjoni datata u ffirmata minn uffiċjal tal-entità li toħroġ tali fattura, identifikat b’ismu u l-kariga tiegħu, abbozzata kif ġej: “Jien, is-sottoskritt, niċċertifika li l-(volum) tal-(prodott ikkonċernat) mibjugħ sabiex jiġi esportat lejn l-Unjoni Ewropea kopert minn din il-fattura ġie mmanifatturat minn (isem u indirizz tal-kumpanija) (kodiċi addizzjonali TARIC) fi [pajjiż ikkonċernat]. Jiena niddikjara li l-informazzjoni mogħtija f’din il-fattura hija sħiħa u korretta.” Jekk ma tiġix ippreżentata fattura bħal din, għandu japplika d-dazju applikabbli għall-kumpaniji l-oħrajn kollha.
            
            
               5.   Sakemm ma jkunx speċifikat mod ieħor, għandhom japplikaw id-dispożizzjonijiet fis-seħħ dwar id-dazji doganali.
            
         
         
            Artikolu 2
            L-Artikolu 1(3) jista’ jiġi emendat biex iżid produtturi esportaturi ġodda mir-Repubblika tal-Poplu taċ-Ċina u jagħmilhom soġġetti għar-rata ta’ dazju anti-dumping medja ponderata xierqa għall-kumpaniji li kkooperaw mhux inklużi fil-kampjun. Produttur esportatur ġdid għandu jipprovdi evidenza li:
            
                        (a)
                     
                     
                        ma esportax l-oġġetti deskritti fl-Artikolu 1(1) matul il-perjodu ta’ investigazzjoni (l-1 ta’ Lulju 2019–it-30 ta’ Ġunju 2020);
                     
                  
                        (b)
                     
                     
                        ma huwiex relatat ma’ esportatur jew ma’ produttur soġġett għall-miżuri imposti minn dan ir-Regolament; u
                     
                  
                        (c)
                     
                     
                        effettivament esporta l-oġġetti deskritti fl-Artikolu 1(1) jew daħal f’obbligu kuntrattwali irrevokabbli biex jesporta kwantità sinifikanti lejn l-Unjoni wara t-tmiem tal-perjodu ta’ investigazzjoni
                     
                  
         
            Artikolu 3
            L-ammonti garantiti bid-dazju anti-dumping provviżorju skont ir-Regolament ta’ Implimentazzjoni tal-Kummissjoni (UE) 2021/983 għandhom jinġabru b’mod definittiv. L-ammonti garantiti li jaqbżu r-rati definittivi tad-dazju anti-dumping għandhom jiġu rilaxxati.
         
         
            Artikolu 4
            Dan ir-Regolament għandu jidħol fis-seħħ jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-7 ta’ Diċembru 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 176, 30.6.2016, p. 21.
         
            (2)  ĠU C 352 I, 22.10.2020, p. 1.
         
            (3)  Ara l-premessa 394 tar-Regolament provviżorju
         
            (4)  Ir-Regolament ta’ Implimentazzjoni tal-Kummissjoni (UE) 2021/983 tas-17 ta’ Ġunju 2021 li jimponi dazju anti-dumping provviżorju fuq l-importazzjonijiet ta’ fojl tal-aluminju għall-modifikazzjoni li joriġinaw mir-Repubblika tal-Poplu taċ-Ċina (ĠU L 216, 18.6.2021, p. 142).
         
            (5)  Ara pereżempju s-sentenza tat-28 ta’ Frar 2018 fil-Kawża C-301/16 P, Il-Kummissjoni vs Xinyi PV Products (Anhui), ECLI:EU:C:2018:132, il-punt 56
         
            (6)  Skont artiklu fuq is-sit web tal-Kummissjoni Ċentrali għad-Dixxiplina u għall-Ispezzjoni: “Fit-tradizzjoni storika Ċiniża, il-“gvern” dejjem kien kunċett wiesa’ b’responsabbiltajiet bla limitu. Taħt it-tmexxija tal-Partit, il-Partit u l-gvern jikkondividu biss il-ħidma, u ma hemm l-ebda separazzjoni bejn il-Partit u l-gvern. Irrispettivament minn jekk ikunux il-Kungress Nazzjonali tal-Poplu, il-Konferenza Konsultattiva Politika tal-Poplu Ċiniż, jew il-“gvern wieħed u żewġ kmamar”, ilkoll iridu jimplimentaw id-deċiżjonijiet u l-arranġamenti tal-Kumitat Ċentrali tal-Partit, ikunu responsabbli fir-rigward tan-nies u jkunu soġġetti għas-superviżjoni tagħhom. L-organi kollha li jeżerċitaw is-setgħa tal-istat taħt it-tmexxija unika tal-Partit jappartjenu għall-kategorija ta’ gvern ġenerali” disponibbli fuq: https://www.ccdi.gov.cn/special/zmsjd/zm19da_zm19da/201802/t20180201_163113.html (ikkonsultat l-aħħar fis-16 ta’ Ġunju 2021).
         
            (7)  Ara pereżempju l-Linji Gwida tal-Uffiċċju Ċentrali tal-Kumitat Ġenerali tas-CCP dwar it-tisħiħ tal-ħidma ta’ Front Magħqud fis-settur privat għall-era l-ġdida, mill-15 ta’ Settembru 2020. It-Taqsima II.4: “Irridu nżidu l-kapaċità ġenerali tal-Partit biex imexxi l-ħidma tal-Front Magħqud fis-settur privat u jżid b’mod effettiv il-ħidma f’dan il-qasam”, it-Taqsima III.6: “Irridu nżidu aktar il-bini tal-Partit f’intrapriżi privati u nippermettu liċ-ċelloli tal-Partit jaqdu r-rwol tagħhom b’mod effettiv bħala fortizza u nippermettu lill-membri tal-Partit biex iwettqu r-rwoli tagħhom bħala gwardji u pijunieri.”, it-Taqsima VII.26: “It-titjib tal-istituzzjonijiet u tal-mekkaniżmi ta’ tmexxija. Il-kumitati tal-partit fil-livelli kollha jridu jiddependu fuq il-gruppi ta’ tmexxija tal-ħidma tal-Front Magħqud sabiex jistabbilixxu u jtejbu l-mekkaniżmi għall-koordinazzjoni tal-ħidma tal-Front Magħqud fis-settur privat, u jistudjaw b’mod regolari, jippjanaw u javvanzaw il-ħidma b’mod koordinat. Irridu nippermettu lid-dipartimenti ta’ ħidma tal-Front Magħqud tal-kumitati tal-Partit sabiex jaqdu bis-sħiħ ir-rwoli ta’ tmexxija u ta’ koordinazzjoni tagħhom u nippermettu lill-federazzjonijiet tal-industrija u tal-kummerċ sabiex jaqdu r-rwoli ta’ għaqda u ta’ assistenza tagħhom fil-ħidma tal-Front Magħqud fis-settur privat.” Disponibbli fuq: http://www.gov.cn/zhengce/2020-09/15/content_5543685.htm
         
            (8)  Fir-rigward ta’ Xiamen Xiashun, il-Kummissjoni stabbiliet li l-prezz tax-xiri ta’ Virga tal-Aluminju tal-Boron tat-Titanju mir-Renju Unit ma kienx distort u għalhekk ma ssostitwiehitx b’data mill-pajjiż rappreżentattiv. (Premessa 161 tar-Regolament provviżorju).
         
            (9)  Ara l-artiklu “The role of state-owned enterprises is irreplaceable”, ippubblikat fid-29 ta’ Novembru 2018, disponibbli fuq: http://www.gov.cn/xinwen/2018-11/29/content_5344296.htm
         
            (10)  Assan Aluminyum.
         
            (11)  Ir-Regolament ta’ Implimentazzjoni tal-Kummissjoni (UE) 2020/1428 tat-12 ta’ Ottubru 2020 li jimponi dazju anti-dumping provviżorju fuq l-importazzjonijiet ta’ estrużjonijiet tal-aluminju li joriġinaw mir-Repubblika tal-Poplu taċ-Ċina (ĠU L 336, 13.10.2020, p. 8), il-premessa (171).
         
            (12)  https://www.crugroup.com/
         
            (13)  Il-premessi (382)-(383) tar-Regolament provviżorju.
         
            (14)  Ir-Regolament ta’ Implimentazzjoni tal-Kummissjoni (UE) 2019/915 tal-4 ta’ Ġunju 2019 li jimponi dazju anti-dumping definittiv fuq l-importazzjonijiet ta’ ċertu fojl tal-aluminju f’rombli li joriġina mir-Repubblika tal-Poplu taċ-Ċina wara rieżami ta’ skadenza skont l-Artikolu 11(2) tar-Regolament (UE) 2016/1036 tal-Parlament Ewropew u tal-Kunsill (ĠU L 146, 5.6.2019, p. 63), il-premessa (122).
         
            (15)  Skont il-konsum tal-produttur u l-medda tal-konsum korrispondenti
         
            (16)  Ir-Regolament ta’ Implimentazzjoni tal-Kummissjoni (UE) 2021/1784 tat-8 ta’ Ottubru 2021 li jimponi dazju anti-dumping definittiv fuq l-importazzjonijiet ta’ prodotti tal-aluminju llaminati ċatti li joriġinaw mir-Repubblika tal-Poplu taċ-Ċina (ĠU L 359, 11.10.2021, p. 6).
         
            (17)  Ir-Regolament ta’ Implimentazzjoni tal-Kummissjoni (UE) 2015/2384 tas-17 ta’ Diċembru 2015 li jimponi dazju anti-dumping definittiv fuq l-importazzjonijiet ta’ ċerti fojls tal-aluminju li joriġinaw mir-Repubblika tal-Poplu taċ-Ċina u li jtemm il-proċediment għall-importazzjonijiet ta’ ċerti fojls tal-aluminju li joriġinaw fil-Brażil wara rieżami ta’ skadenza skont l-Artikolu 11(2) tar-Regolament tal-Kunsill (KE) Nru 1225/2009 (ĠU L 332, 18.12.2015, p. 63).
         
            (18)  Ir-Rapport tal-Korp tal-Appell, KE — Ormoni, WT/DS26/AB/R, WT/DS48/AB/R, il-para. 98.
         
            (19)  Ir-Regolament tal-Kummissjoni (KEE) Nru 1031/92 tat-23 ta’ April 1992 li jimponi dazju provviżorju anti-dumping fuq l-importazzjonijiet ta’ klorur tal-potassju (“potassa”) li joriġinaw mill-Belarussja, mir-Russja jew mill-Ukrajna (ĠU L 110, 28.4.1992, p. 5).
         
            (20)  Ir-Regolament tal-Kunsill (KE) Nru 2402/98 tat-3 ta’ Novembru 1998 li jimponi dazju anti-dumping definittiv fuq l-importazzjonijiet ta’ manjesju mhux ligat mhux maħdum li joriġinaw mir-Repubblika tal-Poplu taċ-Ċina u li jiġbor b’mod definittiv id-dazju provviżorju impost (ĠU L 298, 7.11.1998, p. 1), il-premessa 21.
         
            (21)  Ir-Regolament tal-Kummissjoni (KE) Nru 1742/2000 tal-4 ta’ Awwissu 2000 li jimponi dazju anti-dumping provviżorju fuq l-importazzjonijiet ta’ ċertu polietilentereftalat (PET) mill-Indja, mill-Indoneżja, mill-Malasja, mir-Repubblika tal-Korea, mit-Tajwan u mit-Tajlandja (ĠU L 199, 5.8.2000, p. 48), il-premessa 206.
         
            (22)  Il-Kummissjoni Ewropea, Direttorat Ġenerali għall-Kummerċ, Direttorat G, Rue de la Loi 170, 1040 Brussell, il-Belġju.
         
            (23)  Ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (ĠU L 193, 30.7.2018, p. 1).
      
      
         
            ANNESS
            
               Produtturi esportaturi li kkooperaw li ma humiex fil-kampjun
            
            
                        Pajjiż
                     
                     
                        Isem
                     
                     
                        Kodiċi addizzjonali TARIC
                     
                  
                        Ir-Repubblika tal-Poplu taċ-Ċina
                     
                     
                        Zhangjiagang Fineness Aluminum Foil Co., Ltd.
                     
                     
                        C689
                     
                  
                        Ir-Repubblika tal-Poplu taċ-Ċina
                     
                     
                        Kunshan Aluminium Co., Ltd.
                     
                     
                        C690
                     
                  
                        Ir-Repubblika tal-Poplu taċ-Ċina
                     
                     
                        Suntown Technology Group Corporation Limited
                     
                     
                        C691
                     
                  
                        Ir-Repubblika tal-Poplu taċ-Ċina
                     
                     
                        Luoyang Wanji Aluminium Processing Co., Ltd.
                     
                     
                        C692
                     
                  
                        Ir-Repubblika tal-Poplu taċ-Ċina
                     
                     
                        Shanghai Sunho Aluminum Foil Co., Ltd.
                     
                     
                        C693
                     
                  
                        Ir-Repubblika tal-Poplu taċ-Ċina
                     
                     
                        Binzhou Hongbo Aluminium Foil Technology Co. Ltd.
                     
                     
                        C694